
Panaturan Kutak Sangiang 


1 Tamparan taluh handiaí 


1 Hemben huran, tutuk panambalun 
tambun, baya je atun lê je katamparan 
taluh handiaí. Ja1 panapatuk sukup 
simpan, hasambalut umba ambun je dia 
bajahuntun tanduk, basakupa dengan 
enun isen baterus kening, hinje 
hasambalut umba kahain kuasa, belum 
japa jimat maharing. 


2 Jē je tamparan taluh handiaí, mukeí 
kahain kuasa. Jai panapatuk sukup 
simpan, murai japa jimat tanteng. 
Hayak auh nyahu batengkung 
ngaruntung langit homboh malentar 
kilat basiring hawun, palus ambun je 
dia bajahuntun tanduk, enun basansinep 
isen baterus kening, badandang 
manjadi balawa hayak barasih, lenda- 
lendang, linge-lingeí, hayak lê hamauh 
mananggare arepà: 


Aku tuh Ranying Hatala, mijen 
Balaí Bulaú Napatah Hintan, 
Balaí Hintan Napatah Bulaú, 
mijen Tasik Malambung Bulaú, 
marung Laut Bapantan Hintan. 3 
Aku tuh Ranying Hatala je paling 
kuasa, tamparan taluh handiaí 
tuntang kahapus, tuntang kalawa 
jetuh iete kalawa pambelum je 
inanggare'kù gangguranan arā 
bagare Hintan Kaharingan. 


4 Bara balaí aī te Ranying Hatala 
hadurut nanturung tantan Bukit Bulaú 
Kangantung Gandang, malentar 
nyahendeng tahanjungan Kereng Rabia 
Nunyang Hapalangka Langit intu 
Batang Danum Mendeng Ngatimbung 


Langit, mijen Guhung Tenjek 
Nyampalak Hawun. 5 Intu hete Iē 
nyantah bulat balawan tanduk, 
tampajahen sambil ngantau, Jal niling 
rabia rantunan kening, nureng ulang 
pajambile, eleh benyem nyalantinaú 
buang. Mariarā tinaí bulaú balawan 
tanduk nuntun hila ngiwa, hete 
taratuntū atun ampin pahaliar tingang je 
sama kilaú Ie. 6 Ranying Hatala nuntun 
pahaliar tingang, nureng nyababeneng 
tanduk, handung katawā jete puna 
pahalingei Bitī, hayak le mananggare 
gangguranan arā bagare Jata Balawang 
Bulaú Kanaruhan Bapager Hintan, 
mijen Papan Malambung Bulaú, 
marung Laut Bapantan Hintan. 7 
Katahanan kahain kuasan Ranying 
Hatala, te Jata Balawang Bulaú palus 
kalimpangan pahapang Papan 
Malambung Bulaú, timbul homboh 
Bapantan Hintan, nanturung Bukit 
Bulaú Kangantung Gandang, 
nyahendeng Kereng Rabia Nunyang 
Hapalangka Langit. 8 Mijen tantan 
Bukit Bulaú Kangantung Gandang, 
maharung tahanjungan Kereng Rabia 
Nunyang Hapalangka Langit, hete Jata 
Balawang Bulaú mendeng nandaí 
Ranying Hatala. 9 Sana ewen sintung 
due hasembang bulaú balawan tanduk, 
Ranying Hatala tuntang Jata Balawang 
Bulaú hasambewa rabia rantunan 
kening mijen tantan Bukit Bulaú 
Kangantung Gandang, marung 
tahanjungan Kereng Rabia Nunyang 
Hapalangka Langit. Palus japa-japan 
tatah, jima-jimat tanteng, Ranying 
Hatala manjapa langit, petak, bulan, 
bintang, matan andaú, palus kakare 
taluh handiaí akan puatà. 


10 Eleh lungang-linguk pating 
sumping, pulang-pilik rabia junjung, 


hanjak rantang pahalawang huang, 
rindang pahateluk kalingu, nunjung 
kumin tingang dia lunuk ngarangka, 
hirum tambun isen baras ngalimbang, 
Jata Balawang Bulaú nahingan 
pahariwut raweí Ranying Hatala. 11 
Hete Ranying Hatala mukeí kahain 
kuasā belum, muraí japa jimat 
maharing, kalute kea Jata Balawang 
Bulaú mukeí kamait kajayā. 


2 Ranying Hatala manjapa petak, 
langit, bulan, bintang, matan andaú, 
tuntang taluh huangà, hayak 
mambagi kakaput umba kalawa 


1 Bara tantan Bukit Bulaú Kangantung 
Gandang, bahanjung tahanjungan 
Kereng Rabia Nunyang Hapalangka 
Langit, Ranying Hatala mukeí kahain 
kuasā, nampauraí japa jimat tanteng. 2 
Hete Ranying Hatala haduanan panataú 
sarumpah bulaú palus maandakà huang 
kabuang tanjung ambun. Hayak auh 
nyahu batengkung ngaruntung langit 
homboh malentar kilat basiring hawun, 
panataú sarumpah bulaú basaluh 
manjadi naga hai galang petak. Kalute 
Ranying Hatala manjadian kahandakà 
je sulakà. 


3 Limbah te tinaí Ranying Hatala 
haduanan panataú lawung singkap 
antang palus mambirangà hunjun naga 
hai galang petak. Hayak auh nyahu 
batengkung ngaruntung langit homboh 
malentar kilat basiring hawun, panataú 
lawung singkap antang basaluh manjadi 
petak sintel habalambang tambun, liang 
deret habangkalan karangan. 4 Hayak te 
kea huang hunjun petak sintel 
habalambang tambun, liang deret 
habangkalan karangan hakaliling atun 
tasik, batang danum, tuntang atun taluh 


tumbu, belum hunjun petak, kalute kea 
huang danum. Kalute Ranying Hatala 
manjadian kahandakà je kaduē. 


5 Ranying Hatala haduanan panataú 
ranying pandereh bunu, le manejekà 
huang bentuk tasik lumbah, hayak auh 
nyahu batengkung ngaruntung langit 
homboh malentar kilat basiring hawun, 
panataú ranying pandereh bunu basaluh 
manjadi batang haring, hayak le 
mananggare jete bagare Batang Kayu 
Janji. Kalute Ranying Hatala manjadian 
kahandakà je katelū. 


6 Bara tantan Bukit Bulaú Kangantung 
Gandang, bahanjung tahanjungan 
Kereng Rabia Nunyang Hapalangka 
Langit, Ranying Hatala nuntun kakare 
kahandakà je jadi injadiā. lê haduanan 
tinaí peteng liung lingkar tali wanang, 
palus maandakà kea huang bentuk tasik 
lumbah. 7 Hayak nyaluh awi auh nyahu 
batengkung ngaruntung langit homboh 
malentar kilat basiring hawun, panataú 
peteng tiung lingkar tali wanang 
basaluh manjadi tambun hai nipeng 
pulau pulu. Kalute Ranying Hatala 
manjadian kahandakà je kaepatà. 


8 Limbah te Ranying Hatala tuntang 
Jata Balawang Bulaú mantar pinang 
hanjenan kapantar, nyipa ulang nantali 
tanteng endas bulaú pulu batanjung 
henda, minyip rukun tarahan, eleh 
lungang-linguk bulaú pating sumping, 
pulang-pilik rabia junjung. 9 Kalute 
Ranying Hatala palus maandak 
tantauyas pinang tuntang puting rukun 
tarahan huang kabuang tanjung ambun. 
Hayak auh nyahu batengkung 
ngaruntung langit homboh malentar 
kilat basiring hawun, panataú juhun 
pinang kajadian manjadi tingang hai 
nipeng randung banama tuntang 


panataú tantauyas pinang kajadian 
manjadi antang, uras mijen Pukung 
Pahewan Antang, kalute kea panataú 
puting rukun tarahan kajadian manjadi 
tambarirang hai marung singkap langit. 
Kalute Ranying Hatala manjadian 
kahandakà je kalimē. 


10 Limbah te tinaí hayak auh nyahu 
batengkung ngaruntung langit homboh 
malentar kilat basiring hawun, Ranying 
Hatala manjapa langit, bulan, bintang, 
tuntang matan andaú, hete palus atun 
langit, bulan, bintang, tuntang matan 
andaú, hayak paham lenda-lendang, 
linge-lingeí barasih haliaí. Kalute 
Ranying Hatala manjadian kahandakà 
je kajahawenà. 


11 Kalawa je barasih lenda-lendang, 
linge-lingeí, hayak atun petak, langit, 
bulan, bintang, matan andaú, kalute kea 
tasik, batang danum, palus taluh je 
belum hunjun petak, huang danum, 
tuntang penda langit. 12 Ranying 
Hatala mambagi kalawa, hayak lê 
manyewut kalawa jete handaú, kaput 
jete inyewut hamalem, palus kea le 
maandak petak tumun ekā, danum 
tumun ekā, kalute kea langit, bulan, 
bintang, tuntang matan andaú tumun 
ekā. Kalute Ranying Hatala manjadian 
kahandakà je kauji. 


13 Limbah Ranying Hatala manjadian 
kakare kahandakà je jadi te, Ie hamauh 
umba Jata Balawang Bulaú kuā: 


| Naraí taluh gawingkù je hindaí? 


14 Riwut raweí Jata Balawang Bulaú 
tumbah, salatan tisuí kanaruhan 
bapager hintan hamauh kuā: 


Taluh handiaí te sukup, bilang 
uras atun, baya hindaí genep. 


15 Ranying Hatala hamauh tinaí kua: 


Kilen jakā Aku nabasan ulun 
kalunen hatamunan arepkù? 


16 Hanjak rantang pahalawang huangà, 
rindang pahateluk kalingū dia lunuk 
ngarangka, isen hirum tambun baras 
ngalimbang, Jata Balawang Bulaú 
nahingan riwut raweí Ranying Hatala. 
17 Limbah te Ranying Hatala gandang 
halalian buli nanturung Balaí Bulaú 
Napatah Hintan, Balaí Hintan Napatah 
Bulaú mijen tantan Bukit Hintan. 
Kalute kea Jata Balawang Bulaú 
nyahendeng Papan Malambung Bulat, 
Laut Bapantan Hintan, nyaiawi 
tahanjungan Bukit Bulaú. 18 Bara hete 
ewen sintung due uras hanjak rantang 
pahalawang huangà, rindang pahateluk 
kalingū, hayak japa-japan tatah, jima- 
jimat tanteng palus hasahantak Bukit 
Hintan umba Bukit Bulaú. 


3 Bukit Hintan hasahantak umba 
Bukit Bulaú 


1 Kalute kakare taluh handiaí uras 
manjadi awi kahain kuasan Ranying 
Hatala tuntang kajayan Jata Balawang 
Bulaú. 2 Yē japa-japan tatah, jima-jimat 
tanteng Ranying Hatala tuntang Jata 
Balawang Bulaú. Hayak auh nyahu 
batengkung ngaruntung langit homboh 
malentar kilat basiring hawun, palus 
Bukit Hintan hasahantak umba Bukit 
Bulaú. 3 Hete pahalendang Bukit 
Hintan palus hasambalut umba 
pahalendang Bukit Bulaú. Hayak auh 
nyahu batengkung ngaruntung langit 
homboh malentar kilat basiring hawun, 
palus kajadian manjadi Raja Uju. 4 Yē 
Ranying Hatala tuntang Jata Balawang 
Bulaú mananggare gangguranan aran 
Raja Uju te bagare Raja Uju 


Hakanduang Kanaruhan Hanya 
Basakati. 


5 Nduan kauju andau kauju alem, 
Ranying Hatala malawu riwut rawei: 


Awi ketun sintung uju nahingan 
pahariwut rawei'ku janjaruman 
taluh akan ketun. 6 Basa Aku tuh 
Ranying Hatala je manjadian 
ketun sintung uju, tuntang Aku 
handak mananggare 
gangguranan aran ketun, hayak 
janjaruman ampin kare taluh je 
akan inggawi awi ketun, palus 
janjaruman kea batang danum 
eka ketun sintung uju mijen. 


7 Sana ewen sintung uju manahingan 
riwut raweí Ranying Hatala kalute, te 
palus ewen manukep tuntang manyeneh 
riwut raweí Ranying Hatala 
mananggare gangguranan aran ewen 
sintung uju, hayak te kea Ranying 
Hatala nyabutan gangguranan aran 
ewen sintung uju iete bagare Janjalung 
Tatu Riwut, Gambala Rajan Tanggara, 
Sangkaria Nyaru Menteng, Raja 
Tuntung Tahaseng, Tamanang Taraí 
Bulan, Raja Sapanipas, tuntang Raja 
Mise Andaú. 8 Limbah te hamauh tinaí 
Ranying Hatala umba ewen sintung uju 
kuā: 
Tuh Aku handak janjaruman eka 
ketun sintung uju mijen palus 
kakare taluh je inggawi ketun 
mangat ketun sintung uju katawā 
hayak malalusà. 9 Bitim 
Janjalung Tatu Riwut, akam tantaí 
manantuani riwut barat je ihapan 
awi ulun kalunen dapit jeha amun 
ulun kalunen balaku umba ikaú. 
Palus ekam mijen iete bagare 
Batang Danum Mendeng 
Mahejan Langit, Guhung Tenjek 


Makang Liu, Tasik Gandang 
Ngarambang Nyahu, Laut 
Tuwung Hambalat Kilat. 10 Bitim 
Gambala Rajan Tanggara, gawin 
ayum sama kilaú gawin Janjalung 
Tatu Riwut, akam tantaí 
manantuani riwut barat. Palus 
kea ekam mijen iete huang Batang 
Danum Mendeng Mahejan Langit, 
Guhung Tenjek Makang Liu, Tasik 
Gandang Ngarambang Nyahu, 
Laut Tuwung Hambalat Kilat. 11 
Bitim Sangkaria Nyaru Menteng, 
gawin ayum tantaí manantuani 
nyahu kilat, tuntang ekam mijen 
iete intu Batang Danum Mendeng 
Mahejan Langit, Guhung Tenjek 
Makang Liu, Tasik Gandang 
Ngarambang Nyahu, Laut 
Tuwung Hambalat Kilat. 12 Bitim 
Raja Tuntung Tahaseng, ekam 
mijen intu Batang Danum 
Banyahu Bulaú, tukep Bukit 
Tunjung Marakunjung Aseng 
Panjang. Gawin ayum iete akam 
mite untung aseng ulun kalunen 
dapit jeha awang je tapas atawā 
kurang asengà. Kalute kea amun 
ulun kalunen balaku aseng 
panjang umba ikaú, sahelu bara 
ikaú manenga akan ulun kalunen, 
te ikaú janjaruman akangku helu. 
13 Ikaú Tamanang Taraí Bulan, 
gawin ayum tantaí manantuani 
kare paramun panataú ulun 
kalunen je dinun awi, hayak je 
jadi dia tau hapan awi katahī, 
kareh huang katika iē buli Aku, 
hete ramu-ramuā te halalian aka. 
Tuntang ekam mijen iete Batang 
Danum Baputi Nahajulen Tepung. 
14 Bitim Raja Sapanipas, ekam 
mijen iete intu Bukit Batipas Bara 
Puting Lumpung Matan Andaú. 


Gawin ayum tantai mahaga kiham 
batu tingkes uju hatuntung, 
kabentengan Batang Danum 
Banyahu Bulau, hayak akam 
manantuani tuntang mahaga 
untung aseng ulun kalunen dapit 
jeha. Awang je batipas akam 
mangambuah. 15 Kalute kea ikaú 
Raja Mise Andaú, ekam mijen iete 
Bukit Bulaú Kangantung 
Gandang, Kereng Rabia Nunyang 
Hapalangka Langit. Gawin ayum 
iete akam tantaí manantuani 
atawa mise andaú tuntang mise 
alem akan ulun kalunen je sampaí 
janji atawa katikā buli hinje Aku. 


16 Limbah ewen Raja Uju Hakanduang 
mandinun gawi tuntang ekā mijen bara 
Ranying Hatala, te ewen sama bilang 
bambulangan tambang mananturung 
eka je jadi inukas awi Ranying Hatala. 
17 Tinaí amun ewen Raja Uju 
Hakanduang uras jadi sembang ekā 
mijen tumun je inukas awi Ranying 
Hatala, hete ewen sama malalus kakare 
gawi. 


18 Limbah kakare kajadian kalute 
Ranying Hatala mangahandak tinaí iete 
palus hasahantak Bukit Hintan umba 
Bukit Bulaú. Hayak auh nyahu 
batengkung ngaruntung langit homboh 
malentar kilat basiring hawun, te 
pahalendang Bukit Hintan tuntang 
Bukit Bulaú palus kajadian manjadi 
bawi sintung uju, tuntang ewen te 
inanggare gangguranan arā awi 
Ranying Hatala bagare Bawi Kameluh. 
Kalute ampin gawin Ranying Hatala 
akan ewen Bawi Sintung Uju. 19 
Ranying Hatala mananggare hayak 
nyabutan gangguranan aran Bawi 
Kameluh sintung uju te bagare 
Kameluh Selung Untung, Kameluh 


Selung Buhul, Kameluh Selung Bulan, 
Kameluh Selung Bintang, Kameluh 
Selung Daha, Kameluh Timbang 
Tambangan Daha, tuntang Kameluh 
Timbang Tambangan Nyahu. 20 
Limbah te tinaí Ranying Hatala 
manyahuan ewen Raja Uju 
Hakanduang manalih Bawi Sintung 
Uju, hayak janjaruman peteh Ranying 
Hatala akan ewen Bawi Sintung Uju, 
kalute kea eka ewen mijen tuntang 
kakare gawī. 21 Limbah te Bawi 
Kameluh sintung uju sama buli ekā 
mijen tumun je jadi iatuh awi Ranying 
Hatala hajamban Raja Uju 
Hakanduang. Eka ewen mijen iete intu 
batang danum je uras manumbang intu 
Tasik Malambung Bulaú, Laut 
Bapantan Hintan. 


22 Kalute kahandak Ranying Hatala 
tuntang Jata Balawang Bulaú maatuh 
manjadian kakare taluh handiaí bara 
katamparā palus manjadi atun. 


4 Bukit Hintan umba Bukit Bulaú 
hasahantak tinaí 


1 Ranying Hatala puna pangkahai 
kuasa. Hete kakare kahandakà uras 
mahapan kuasā. Yē hasahantak tinaí 
Bukit Hintan umba Bukit Bulaú. 


2 Nduan kauju andaú kauju alem, 
pahalendang Bukit Hintan basalupu 
mijen huang pahalendang Bukit Bulaú. 
Hayak auh nyahu batengkung 
ngaruntung langit homboh malentar 
kilat basiring hawun, pahalendang 
Bukit Hintan tuntang Bukit Bulaú te 
palus kajadian manjadi ije biti bawi 
kangumban sinjang tuntang ije biti 
hatue kanampan bunu. 3 Sana hatue 
kanampan bunu tuntang bawi 
kangumban sinjang te atun, ampī ewen 


due paham mahamen hayak mikeh tutu 
umba Ranying Hatala awi ewen sintung 
due jatun rangkan pakaian simpan. 4 
Ranying Hatala jadi handung 
hakatawan panalataí. Hemben te Ie 
nyahuan Jata Balawang Bulaú 
hajalukan rangkan pakaian simpan akan 
ewen sintung due, palus nyahuan ewen 
sintung due mangkang ngangkana. 9 
Jata Balawang Bulaú haduanan rangkan 
pakaían simpan te bara Ranying Hatala, 
palus hajalukā tinaí akan ewen sintung 
due mangkang ngangkanan bitī. 6 
Limbah ewen sintung due mangkang 
ngangkanan bitī, je hatue kanampan 
bunu eleh mangkang barangkap kilaú 
kanyukah kumpang, mangku bariun 
ruwan kanyahungker pulang, je bawi 
kangumban sinjang mangkang 
barangkap kilaú bulan babangkang 
langit, mangku bariun tingkah 
pahawang batenteng hawun. 7 Hemben 
te kea ewen sintung due manaharep 
Ranying Hatala tuntang katika jete 
ewen sintung due atun manuntun Jata 
Balawang Bulaú mendeng nandaí 
Ranying Hatala mijen tantan Bukit 
Bulaú Kangantung Gandang, marung 
tahanjungan Kereng Rabia Nunyang 
Hapalangka Langit. 8 Hete Ranying 
Hatala mameteh ewen sintung due kua: 


Aku tuh Ranying Hatala ain ketun 
sintung due. Jatun Ranying 
Hatala beken bara Aku. 9 Tinaí 
gangguranan aram ikaú je hatue 
kanampan bunu iete bagare 
Manyameí Malinggar Langit, 
tuntang je bawi kangumban 
sinjang iete bagare Kameluh 
Bajarumat Hintan. 10 Hetuh aku 
maatuh kakare gawi akan ketun 
sintung due. Ketun sintung due 
mahaga hayak manguasa kakare 


taluh handiaí je jadi injadian 
awi'kù, sama kilaú Aku jadi 
manjadian tuntang mahaga ketun 
sintung due. 11 Sinde tinaí Aku 
mameteh ketun sintung due, Aku 
tuh Ranying Hatala ain ketun 
sintung due, kalute kea dapit jeha 
akan ulun kalunen je cagar 
injadian awi'kù kareh, je 
bakaharap umba Aku tuntang 
jatun Ranying Hatala beken bara 
Aku. 


12 Limbah hapeteh raweí kalute, 
Ranying Hatala tuntang Jata Balawang 
Bulat palus lilap bara tampayah ewen 
sintung due. Iē gandang halalian buli 
Balaí Bulaú Napatah Hintan, Balaí 
Hintan Napatah Bulaú. 


13 Kilen kea panalataí Manyameí 
Malinggar Langit ewen due Kameluh 
Bajarumat Hintan limbah mandinun 
peteh bara Ranying Hatala, leka 
lampang tirukà madu batanjung 
panjang hakalingkang langit, haratean 
pain bukit panjang, hajajakan puruk 
batu ambu. 14 Hemben te kea hajamban 
kuasan Ranying Hatala je jadi imeteh 
huang ewen sintung due, te palus atun 
kapanatat ije sangku bulaú basuang 
Nyalung Kaharingan, palus ih entang 
nyalimbayung awi Kameluh Bajarumat 
Hintan. 15 Yē ewen sintung due palus 
batanjung panjang, bateteí ambu. Kilen 
kea huang kabentengan ewen sintung 
due batanjung panjang, leka tantuyak 
Nyalung Kaharingan pajanjuri baun 
kapanataú sangku bulaú. 16 Malawu 
rawei Kameluh Bajarumat Hintan umba 
Manyameí Malinggar Langit kua: 


Hakarang tingang nyahe, 
pajanjuri Nyalung Kaharingan 
jetuh balua baun kapanataú 


sangku bulaú manata petak sintel 
habalambang tambun, liang deret 
habangkalan karangan. 


17 Nyalung Kaharingan je manata 
petak sintel habalambang tambun te 
hatalaga hayak hai tutu pahalendanga. 
Yē ewen sintung due haya-hayak 
nantuneng. Intu hete atun taratuntū 
pahalingeí hatamunan iē. 18 Sana ewen 
sintung due nantuneng pahalingeí mijen 
Nyalung Kaharingan je hatalaga intu 
petak sintel habalambang tambun, 
hayak auh nyahu batengkung 
ngaruntung langit homboh malentar 
kilat basiring hawun, pahalingeí ewen 
sintung due te basaluh manjadi sintung 
due bawi hatue. 19 Ewen sintung due je 
kajadian bara pahalingeí jete endaú 
palus mananggare gangguranan arā 
kabuat bagare je hatue kanampan bunu 
iete Manyameí Tempun Telun Tingang, 
je bawi kangumban sinjang iete 
Kameluh Tempun Tiawun Tingang, 
hayak te ewen sintung due mananggare 
arepà ranying hatala. 


20 Kilen kea panalataí Manyameí 
Tempun Telun Tingang ewen due 
Kameluh Tempun Tiawun Tingang 
hakarangka lingu nalataí umba 
Manyameí Malinggar Langit ewen due 
Kameluh Bajarumat Hintan madu 
nabasan matan andaú, bulan, tuntang 
bintang patendu langit tinaí. 21 Kuan 
Manyameí Tempun Telun Tingang: 


Has itah sintung epat nabasan 
matan andaú, bulan, tuntang 
bintang patendu langit. 


Nyulang raweí Manyameí Malinggar 
Langit kuā: 


Akan naraí itah nabasan matan 
andaú, bulan, tuntang bintang 


patendu langit lalau kare, je tege 
tuh sukup beweí. 


22 Tumbah Manyameí Tempun Telun 
Tingang kuā: 


Naraí bulan salā are matan 
andaú, bulan, tuntang bintang 
patendu langit, mani-manih 
kahalapa, manambah panatau 
panuhan akan ketun sintung due. 


23 Kuan Manyamei Malinggar Langit: 


Amun kalute panalatai, has pajing 
itah manabasà. 


Yē ewen sintung epat palus mangiwak 
matan andaú, bulan, tuntang bintang 
patendu langit, palus manabasà manjadi 
matan andaú, bulan, tuntang bintang 
patendu langit tinaí. 24 Hemben te kea 
gawin ewen sintung epat puna handung 
katawan awi Ranying Hatala ewen due 
Jata Balawang Bulaú. Kuan Ranying 
Hatala: 


Amun kilaú etuh panalataí gawin 
Manyameí Malinggar Langit, dia 
salan lepah ngarak nahajangka 
kakare taluh handiaí je jadi 
injadian awi'kù. 
25 Yē Ranying Hatala ewen due Jata 
Balawang Bulaú hadurut nyembang 
Manyameí Malinggar Langit ewen due 
Kameluh Bajarumat Hintan. Hemben te 
kea Manyameí Tempun Telun Tingang 
ewen due Kameluh Tempun Tiawun 
Tingang malilap arepa, babuhat. 


26 Ranying Hatala jadi hasembang 
tanduk umba Manyameí Malinggar 
Langit ewen due Kameluh Bajarumat 
Hintan. Ewen sintung due te paham 
nunjung ikeh tingang, nahaliman biti 
nyahukan kabangkang. 27 Kuan 
Ranying Hatala: 


Pajing akan hetuh ketun sintung 
due, ela ketun sintung due 
nunjung ikeh tingang. Aku tuh 
Ranying Hatala je tutu akan ketun 
sintung due. Tinai gawin ketun 
sintung epat uras jadi handung 
katawangku. 


28 Nahingan riwut raweí Ranying 
Hatala kalute, hemben te kea 
Manyameí Malinggar Langit ewen due 
Kameluh Bajarumat Hintan manukep 
Ranying Hatala. Kalute kea Manyameí 
Tempun Telun Tingang ewen due 
Kameluh Tempun Tiawun Tingang 
umba manukep. 29 Sana ewen sintung 
epat jadi atun manaharep Ranying 
Hatala, hete Ranying Hatala hamauh 
umba ewen sintung epat kua: 


Ketun sintung epat tuh atun tagal 
kahandakkù tuntang kuasangkù. 
30 Tinaí ikaú Manyameí Tempun 
Telun Tingang ketun sintung due 
Kameluh Tempun Tiawun 
Tingang, awi ketun sintung due 
jadi manasalan bara petehkù 
umba Manyameí Malinggar 
Langit ewen sintung due Kameluh 
Bajarumat Hintan, ketun sintung 
due dia tau mijen huang penda 
langit jetuh, malengkan mijen intu 
penda langit ketun kabuat. 


31 Hanjak rantang pahalawang huang 
Manyameí Tempun Telun Tingang 
ewen due Kameluh Tempun Tiawun 
Tingang manahingan pahalawu raweí 
Ranying Hatala kalute. Palus ewen 
sintung due manting nangkaruan 
tambang nanturung langit sapenda 
kabuat. 


32 Hemben Ranying Hatala manyahuan 
Manyameí Tempun Telun Tingang 
ewen due Kameluh Tempun Tiawun 


Tingang nanturung langit sapenda 
kabuat, kilen kea Manyameí Malinggar 
Langit ewen due Kameluh Bajarumat 
Hintan kamalemu palus nunjung tiruh 
tingang dia handung hakatawan arepà. 
33 Metuh Manyameí Malinggar Langit 
ewen due Kameluh Bajarumat Hintan 
nunjung tiruh tujah dia handung 
hakatawan arepà, hete Ranying Hatala 
ewen due Jata Balawang Bulaú 
nangkarian rangkan pakaian simpan 
ewen sintung due. 34 Rangkan pakaían 
simpan ain Manyameí Malinggar 
Langit akan Kameluh Bajarumat 
Hintan, ain Kameluh Bajarumat Hintan 
akan Manyameí Malinggar Langit. 35 
Hayak te kea Ranying Hatala haduanan 
tinaí Manyameí Malinggar Langit palus 
inamea mijen garing lalunjung pulang 
duhung, hayak atun butah nyarataka 
penyang basuang rangkan pakaian 
simpan ain bawi kangumban sinjang 
tuntang ije suling bulat rumbaí ambun. 
36 Kalute kea Kameluh Bajarumat 
Hintan haduanan awi Ranying Hatala 
palus inamea mijen kumpang duhung, 
hayak umba rangkan pakaian simpan 
hatue kanampan bunu tuntang atun ije 
gariding bulat sangkalemu. 37 Limbah 
te Ranying Hatala mimbit kumpang 
duhung tuntang garing lalunjung 
pulang nanturung kayu erang tingang 
tantan Bukit Bulat Kangantung 
Gandang tahanjungan Kereng Rabia 
Nunyang Hapalangka Langit. 38 
Sembang tantan Bukit Bulaú 
Kangantung Gandang tahanjungan 
Kereng Rabia Nunyang Hapalangka 
Langit, hete Ranying Hatala palus 
manamean kumpang duhung tuntang 
garing lalunjung pulang mijen 
bungking kayu erang tingang marung 
luhing kayu andung nyahu. 39 Hayak 
auh nyahu batengkung ngaruntung 


langit homboh malentar kilat basiring 
hawun, pahalendang kumpang duhung 
tuntang garing lalunjung pulang halajur 
mangilat mamancar dia hakalayan, 
handaú hamalem hapanyingah sinde. 40 
Limbah te tinaí Ranying Hatala 
haduanan matan andaú, bulan, tuntang 
bintang patendu langit je inabasan awi 
Manyameí Tempun Telun Tingang 
ewen due Kameluh Tempun Tiawun 
Tingang. 41 Hayak auh nyahu 
batengkung ngaruntung langit homboh 
malentar kilat basiring hawun, Ranying 
Hatala haduanan matan andaú palus 
injadiā manjadi Tasik Rampang Matan 
Andaú, haduanā tinaí bulan injadiā 
manjadi Tasik Mandalan Bulan, 
haduanā bintang patendu langit injadiā 
manjadi Tasik Mangiraí Bintang, Laut 
Lambang Patendu. 


42 Limbah uras jadi kakare gawin 
Ranying Hatala manjadian kahandakà 
intu katika jete, le ewen due Jata 
Balawang Bulaú gandang halalian buli 
Balaí Bulaú Napatah Hintan, Balaí 
Hintan Napatah Bulaú, tahanjungan 
Bukit Bulaú Kangantung Gandang. 


5 Garing lalunjung pulang tuntang 
kumpang duhung pajanjuri 
bungking kayu erang tingang 


1 Huang ije katika, garing lalunjung 
pulang tuntang kumpang duhung je 
mijen marung bungking kayu erang 
tingang taratuntun awi tambarirang hai 
marung singkap langit, tingang hai 
nipeng randung banama, tuntang 
antang datuh ngampuh pulau pulu. 2 
Hemben te tambarirang hai marung 
singkap langit palus mintih bungking 
kayu erang tingang. Kilen kea palus 
parandahap tari tambarirang hai 


marung singkap langit. Yē 
sarabangkaíà basaluh manjadi Sungeí 
Sahaí Tambarirang. 3 Mintih tinaí awi 
tingang hai nipeng randung banama. 
Leka parandahap tinaí tari tingang hai 
nipeng randung banama. Yē 
sarabangkaíà basaluh manjadi lunuk 
jayang tingang, baringen sempeng 
tulang tambarirang. 4 Mintih tinaí awi 
antang datuh ngampuh pulaú pulu. 
Leka parandahap tari antang datuh 
ngampuh pulau pulu. Yē sarabangkaíà 
basaluh manjadi batu lentap antang, 
liang iraí bungaí. 


5 Kilen kea bungking kayu erang 
tingang, luhing kayu andung nyahu 
palus dia ulih ranggang. Yē taratuntun 
tinaí pahalendangà awi Sangkaria 
Nyaru Menteng, Janjalung Tatu Riwut, 
tuntang Gambala Rajan Tanggara. 6 
Hayak auh nyahu batengkung 
ngaruntung langit homboh malentar 
kilat basiring hawun, ewen sintung telu 
manyaherang bungking kayu erang 
tingang, luhing kayu andung nyahu. 7 
Sana buah saherang awi ewen sintung 
telu, bungking kayu erang tingang 
palus ranggang nduan ije gawang 
tingang, bukeí dinun epat sambutin 
antang. Yē garing lalunjung pulang 
pajanjuri halawu hila kalimbahan laut 
mangantung palus nyelem kalang 
labehu handalem. 8 Kilen kea garing 
lalunjung pulang je nyelem kalang 
labehu handalem, taratuntun awi 
tambun hai nipeng pulaú pulu, palus 
inahimburà. Yé kalampangan garing 
lalunjung pulang halawu upun garing. 9 
Garing lalunjung pulang je halawu 
upun garing puna lenda-lendang sinde. 
Yē taratuntun tinai awi Sangkaria 
Nyaru Menteng, Janjalung Tatu Riwut, 
tuntang Gambala Rajan Tanggara, palus 


nyaherang ewen ka. 10 Hayak auh 
nyahu batengkung ngaruntung langit 
homboh malentar kilat basiring hawun, 
pahalendang je huang garing lalunjung 
pulang kajadian manjadi ulun 
mangalunen hatue kanampan bunu 
hatamunan le, hayak atun butah 
nyarataka penyang basuang rangkan 
pakaian simpan bawi kangumban 
sinjang tuntang ije suling bulat rumbaí 
ambun. 11 Tinai garing lalunjung 
pulang basaluh manjadi tunjang garing. 
Ulun mangalunen je kajadian bara 
pancar je intu huang garing lalunjung 
pulang palus mijen intu upun tunjang 
garing te. 12 Hemben te kea Ranying 
Hatala atun karamahan dumah manalih 
manyundaú ulun hatue kanampan bunu, 
rayun kanenjek ruhung, hayak Iē 
hamauh kua: 


Kai tege bitim hatue kanampan 
bunu. Hetuh Aku nanggare 
gangguranan aram bagare 
Manyameí Tunggul Garing 
Janjahunan Laut Sahawung 
Tangkuranan Hariran. 


13 Limbah mananggare gangguranan 
aran hatue kanampan bunu te, Ranying 
Hatala gandang halalian buli Balaí 
Bulaú Napatah Hintan, Balaí Hintan 
Napatah Bulaú. 


14 Kilen kea Manyameí Tunggul 
Garing Janjahunan Laut hemben iê 
mijen upun tunjang garing, leka atun ije 
katagaú dawen ipah laut hanyut 
babahantung katahan galumbang bilun 
nyalung. 15 Ye palus malawu raweí 
Manyameí Tunggul Garing Janjahunan 
Laut kuā: 


Ceh ah, jakā Ranying Hatala masi 
bitingkù, ngajadian akangku ije 
katagau dawen ipah laut je 


bahalap tutu ampi tuh manjadi 
banama eka'kù mijen. 


16 Ranying Hatala manahingan raweí 
Manyameí Tunggul Garing Janjahunan 
Laut balaku manjadian akā tagaú 
dawen ipah laut manjadi ekā mijen. 
Hayak auh nyahu batengkung 
ngaruntung langit homboh malentar 
kilat basiring hawun, Ranying Hatala 
manjadian tagaú dawen ipah laut 
manjadi banama panjang pahalampeí 
laut ajung ambu taretaú hariran. 17 
Sana banama panjang pahalampeí laut 
te jadi tege, Manyameí Tunggul Garing 
Janjahunan Laut palus lumpat intu hete 
tuntang hemben te kea banama panjang 
pahalampeí laut hanyut bahantung 
katahanan riwut galumbang hai 
nyababuwung tusang palus 
kasampahan mijen ije bahan batu 
mendeng. 


18 Tinaí kumpang duhung sana 
bungking kayu erang tingang je kana 
saherang awi Sangkaria Nyaru 
Menteng, Janjalung Tatu Riwut, 
tuntang Gambala Rajan Tanggara te 
ranggang, palus panjanjuri kea akan 
hila jalayan hulu danum. 19 Kumpang 
duhung puna lenda-lendang sinde mijen 
bilun nyalung jalayan hulu danum. Yé 
taratuntun awi tambun hai nipeng pulaú 
pulu, palus nahimburà kumpang 
duhung kalampangan halawu ije antah 
batu. 20 Kilen kea taratuntun tinaí 
pahalendang kumpang duhung hunjun 
antah batu awi Sangkaria Nyaru 
Menteng ewen sintung telu. Hayak auh 
nyahu batengkung ngaruntung langit 
homboh malentar kilat basiring hawun, 
ewen sintung telu manyaherang 
kumpang duhung. 21 Pahalendang je 
bakahandung mijen kumpang duhung 
palus kajadian manjadi ulun 


mangalunen bawi kangumban sinjang 
hatamunan lê. Kumpang duhung 
kajadian manjadi ije batu ampar. 22 
Mampahayak kajadian jete, atun kapek 
balulang bulaú basuang rangkan 
pakaian simpan ain hatue kanampan 
bunu tuntang ije gariding bulaú 
sangkalemu. Ulun kalunen bawi 
kangumban sinjang palus mijen batu 
ampar jete. 23 Hemben te Ranying 
Hatala atun hadurut nanturung batu 
ampar. Iē jadi sembang hete hayak 
hamauh kua: 


Kai tege bitim bawi kangumban 
sinjang, habineí kamangkang 
luyang. Hetuh aku mananggare 
gangguranan aram bagare 
Kameluh Putak Bulau Janjulen 
Karangan Limut Batu Kamasan 
Tambun. 


24 Limbah Ranying Hatala mananggare 
gangguranan aran ulun mangalunen 
bawi hatamunan Ie, Ranying Hatala 
gandang halalian buli Balaí Bulaú 
Napatah Hintan, Balaí Hintan Napatah 
Bulaú. 


25 Kilen kea Kameluh Putak Bulau 
Janjulen Karangan hemben iē mijen 
hunjun batu ampar jete, taratuntun atun 
ije pusun handiwung hanyut 
babahantung ngasuhan bilun nyalung 
paham bahalap tutu ampi. 26 Kameluh 
Putak Bulaú Janjulen Karangan 
malawu rawei kua: 


Ceh ah, kahalap ampin pusun 
handiwung jete, jaka Ranying 
Hatala manjadian akangku 

manjadi lasang eka'ku mijen. 


27 Auh rawei Kameluh Putak Bulaú 
Janjulen Karangan puna handung 
katawan awi Ranying Hatala. Hayak 

auh nyahu batengkung ngaruntung 
langit homboh malentar kilat basiring 
hawun, pusun handiwung palus 
kajadian manjadi lasang hayak atun auh 
le manyewut jete bagare lasang 
bangkiraí bahenda sambung. 28 Sana 
lasang te atun, Kameluh Putak Bulaú 
Janjulen Karangan palus lumpat intu 
hete hayak umba kare puat parami. 
Lasang bangkiraí bahenda sambung 
palus hanyut babahantung ngasuhan 
bilun nyahu, kasampahan intu ije bahan 
batu mendeng tumbang batang danum. 


6 Manyameí Tunggul Garing 
Janjahunan Laut Sahawung 
Tangkuranan Hariran ewen due 
Kameluh Putak Bulaú Janjulen 
Karangan Limut Batu Kamasan 
Tambun hasembang tanduk 


1 Jadi pire-pire andaú alem katahi, 
Manyameí Tunggul Garing Janjahunan 
Laut Sahawung Tangkuranan Hariran 
mijen banama panjang pahalampeí laut, 
ajung ambu taretaú hariran. Kalute kea 
Kameluh Putak Bulaú Janjulen 
Karangan Limut Batu Kamasan 
Tambun mijen lasang bangkiraí 
bahenda sambung. Ewen sintung due 
sama mijen ekā kabuat-kabuat. 


2 Kangkaraú lingu nalataí Manyameí 
Tunggul Garing Janjahunan Laut madu 
mampahiaú suling bulat rumbai 
ambun. lê palus haduā hayak 
mampahiaú. 3 Eleh kangkarungut 
bahing suling bulaú rumbaí ambun, ulih 
kuta-kutak sinde kuā: 


Pasi ulun aku hatue kanampan 
bunu, rayung kanenjek ruhung, 
lalu duhung tunggal aku dia 

badahang ije, pulang sahi isen 
batambah due. 4 Bitingkù lalaú 


bulus kumpang kanalesau buang, 
humbang bale kalalusan lawas, 
jatun bara rangkan pakaian 
simpan, kurang anan 
panyambungan sukup. 5 Atun 
rangkan pakaían simpan, anan 
iran panyambungan sukup, ain 
bawi kangumban sinjang, habineí 
kamangkang luyang, andaú kueh 
aku tau mangkang ngangkanā. 


Kai auh pahiaú suling bulaú rumbaí 
ambun. 6 Nante-nanteng bengkel 
Kameluh Putak Bulaú Janjulen 
Karangan awi atun tarahiningà bahing 
suling bulaú rumbaí ambun, puna kuta- 
kutak sinde hayak paham tutu auh 
kangasi. 7 Kangkaraú kea lingu nalataí 
Kameluh Putak Bulaú Janjulen 
Karangan madu pahiaú gariding bulaú 
sangkalemu. Iē gating mendeng 
haduanan palus mampahiaú gariding 
bulaú sangkalemu. Kangkarungut 
bahing puna kuta-kutak sinde 
janjaruman panalataí biti. 8 Ye kuan 
bahing gariding bulaú sangkalemu: 


Iyo-iyoh tingang nyahe, hetuh 
tege ulun aku bawi kangumban 
sinjang, habineí kamangkang 
luyang, bawi tunggal aku dia 
badahang ije, habineí sahi isen 
batambah due. 9 Nauh kea jakā 
dia tinaí bitingkù bulus kumpang 
kanalesaú buang, humbang bale 
kalalusan lawas, jatun bara 
rangkan pakaían simpan, kurang 
anan iran panyambungan sukup. 
Aluh atun rangkan pakaían 
simpan, ain hatue kanampan 
bunu, rayung kanenjek ruhung. 10 
Andaú kueh bitingkù tau 
mangkang ngangkana. 


Kai riwut raweí Kameluh Putak Bulaú 


Janjulen Karangan hajamban auh 
gariding bulaú sangkalemu, puna asi- 
asi pahariwut raweíà. 11 Magun kuta- 
kutak auh gariding bulaú sangkalemu 
kua: 
Bitim tingang nyahe jadi handung 
hakatawan aku bawi kangumban 
sinjang, habinei kamangkang 
luyang. Kilen jaka bitim je 
junjung helu hajalukan akangku 
rangkan pakaian simpan, iran 
panyambungan sukup? 


12 Manahingan riwut rawei uluh bawi 
kangumban sinjang kalute, ye 
Manyamei Tunggul Garing Janjahunan 
Laut palus hajalukan rangkan pakaian 
simpan, iran panyambungan sukup, 
hajamban teken lentah nambuwung 
bungai je atun tagal kahandak Ranying 
Hatala. 13 Palus taratambang pating 
jarin Kameluh Putak Bulaú Janjulen 
Karangan. Hemben te kea bawi 
kangumban sinjang mangkang 
ngangkana, eleh mangkang barangkap 
kilaú bulan babangkang langit, mangku 
bariun tingkah pahawang batentang 
hawun. 14 Kangkarungut suling bulaú 
rumbaí ambun kua: 


Iyoh tingang betaú, pajing 
hajalukan akangkù rangkan 
pakaían simpan, iran 
panyambungan sukup. 


15 Ye Kameluh Putak Bulaú Janjulen 
Karangan hajalukan rangkan pakaian 
simpan, iran panyambungan sukup 
akan Manyameí Tunggul Garing 
Janjahunan Laut, mahapan teken lentah 
nambuwung bungaí. 16 Palus 
taratambang pating jarin Manyameí 
Tunggul Garing Janjahunan Laut 
rangkan pakaían simpan, iran 
panyambungan sukup, hayak palus 


mangkang ngangkana, eleh mangkang 
barangkap kilaú kanyukah kumpang, 
mangku bariun rowan kanyahungker 
pulang, linga batanjung pulu, engkan 
bapilik jalatien. 17 Kalute ampin ewen 
sintung due, uras jadi mangkang 
ngangkanan rangkan pakaian simpan, 
iran panyambungan sukup, tuntang 
bara katika jete ewen due katawan 
arepa je tau mahamen. 


18 Limbah te Manyamei Tunggul 
Garing Janjahunan Laut, leka atun 
pahalawang huanga, ngarat pahariwut 
lingū madu nyembang bawi 
kangumban sinjang, habinei 
kamangkang luyang. 19 Ye Manyameí 
Tunggul Garing Janjahunan Laut palus 
batanjung nangkaruan karawang tiwing 
panjang, nanturung lasang bangkirai 
bahenda sambung. 20 Sana sembang 
lasang bangkirai bahenda sambung, 
hete Manyameí Tunggul Garing 
Janjahunan Laut palus lumping 
nyembang Kameluh Putak Bulaú 
Janjulen Karangan. 21 Riwut raweí 
Kameluh Putak Bulaú Janjulen 
Karangan: 


Panjung tingang nyahe, panjung. 
Kai bitim atun. Kilen jakā kue 
sama mijen hetuh, pasī bitingkù 
jatun ulun beken mandengan aku. 


22 Tumbah Manyameí Tunggul Garing 
Janjahunan Laut: 


Naraí bulan salā, manih bitingkù 
tunggal dia badahang ije. 


Tagal kapakat ewen due, nampara bara 
katika jete hinje mijen lasang bangkiraí 
bahenda sambung. 


7 Kameluh Putak Bulaú Janjulen 
Karangan pajanjuri dahā je sulakà 


1 Nduan kauju andaú kauju alem 
Manyameí Tunggul Garing Janjahunan 
Laut Sahawung Tangkuranan Hariran 
ewen due Kameluh Putak Bulaú 
Janjulen Karangan Limut Batu 
Kamasan Tambun hinje purun. Hete 
pajanjuri daha Kameluh Putak Bulaú 
Janjulen Karangan Limut Batu 
Kamasan Tambun ije lumping bulaú 
tanduk tambun, dinun due sampilung 
dawen lunuk tarung. 2 Kilen kea dahan 
Kameluh Putak Bulaú Janjulen 
Karangan je pajanjuri te palus 
taratuntun awi Manyameí Tunggul 
Garing Janjahunan Laut. 3 Ye palus 
haduanan awi Manyameí Tunggul 
Garing Janjahunan Laut hayak 
mungkus mahapan timpung babilem, 
ingkes tinaí mijen panataú sangku raja 
je jadi atun tagal kuasan Ranying 
Hatala. 4 Manyameí Tunggul Garing 
Janjahunan Laut nabasan tinaí lanting 
bara batang bamban balang, eka 
mamuat panataú sangku raja je jadi 
basuang bangkusan timpung babilem. 9 
Sana jadi bapuat lanting bamban balang 
palus inanjuran awi Manyamei Tunggul 
Garing Janjahunan Laut pahayak dehes 
bilun nyalung, eleh hanyut 
babahantung akan hila tumbang batang 
danum. 6 Kapanataú sangku raja je 
hanyut babahantung akan kalimbahan 
laut mangantung hai tutu pahalendanga, 
taratuntun awi tambun hai nipeng pulau 
pulu. 7 Ye inahimbur awi tambun hai 
nipeng pulau pulu. Hayak auh nyahu 
batengkung ngaruntung langit homboh 
malentar kilat basiring hawun, lanting 
bamban balang palus kajadian manjadi 
lanting leleng burung dahiang. 8 Tinaí 
kapanataú sangku raja palus kea 


kajadian manjadi banama bunter dia 
haluan, ajung bulat isen kamburi 
ngampuh timpung babilem. Limbah te 
daha belum endaú kajadian manjadi 
Sarupuí Biha Apuí. 


9 Sarupuí Biha Apuí narantang 
Sahumpak Buren Petak; Sahumpak 
Buren Petak narantang Kasisik Buren 
Tasik; Kasisik Buren Tasik narantang 
Putir Tenung Silu ewen due Kameluh 
Bembang Ruang. 10 Kameluh 
Bembang Ruang mijen Bukit 
Maninting Dahiang je numbang Tasik 
Ambun Baragantung Langit, hayak 
narantang Putir Irang Pasihaí. Putir 
Irang Pasihaí narantang Putir Lanting 
Bawin Dahiang; Putir Lanting Bawin 
Dahiang narantang Hantarung Rajan 
Dahiang; Hantarung Rajan Dahiang 
narantang Tunggal Kurung Dahiang 
Batanduk Tunggal, jete je inyewut asal 
tatu dahiang. 11 Putir Tenung Silu 
narantang telu biti je inanggare bagare 
Karang Rajan Peres, Bujang Kamising, 
tuntang Rayung Sangengem. 12 Karang 
Rajan Peres, Bujang Kamising, tuntang 
Rayung Sangengem, ewen telu tuh je 
manak manjaria baratus gangguranan 
arā, manjadi rajan peres mijen 
kalimbahan laut mangantung. 


8 Kameluh Putak Bulaú Janjulen 
Karangan pajanjuri dahā je kaduē 


1 Kalute kare ampin kajadian je jadi 
injadian awi Ranying Hatala akan 
Manyameí Tunggul Garing Janjahunan 
Laut Sahawung Tangkuranan Hariran 
ewen due Kameluh Putak Bulaú 
Janjulen Karangan Limut Batu 
Kamasan Tambun. 


2 Kilen kea jadi umbet katahī, Kameluh 
Putak Bulaú Janjulen Karangan ewen 


due Manyameí Tunggul Garing 
Janjahunan Laut hinje belum, salenga 
atun tiruk madu muhun bapandui 
tingang huang danum tapian ewen due 
mijen. 3 Ye ewen due masuh hejan 
nahalampat tambun nanturung bilun 
nyalung palus bapanduí tingang, 
hanyalung repang misut ngalingking 
biti. 4 Karahetan ewen sintung due 
bapandui tingang, hanyalung repang, 
salenga pajanjuri tinaí dahan Kameluh 
Putak Bulaú Janjulen Karangan, palus 
hanyut bahantung mijen bilun nyalung. 
5 Kilen kea daha je hanyut huang bilun 
nyalung taratuntun awi tambun hai 
nipeng pulaú pulu, yē palus 
inahimburà. Hayak auh nyahu 
batengkung ngaruntung langit homboh 
malentar kilat basiring hawun, hete 
daha belum Kameluh Putak Bulaú 
Janjulen Karangan basaluh manjadi 
Ular Malang Laut. 6 Tinaí Ular Malang 
Laut narantang Gajah Baparang 
Panjang; Gajah Baparang Panjang 
narantang Tambun Lalujung Bunu, 
Ihing Lampaian Sawang, Ginteng 
Tolong, Tabang Beang, Tampak 
Mangkuk, Darap Kajang, Bawi Bujang 
Labata, Rayung Tantang Gunting, 
Desan Jata Balawang Bulaú, tuntang 
Rayat Sangkuada Bapager Hintan. 7 
Tarantang ain Ular Malang Laut tuh je 
manjadi rajan peres baratus 
gangguranan arā, sampar saribu 
sabutan biti, bara hila kalang labehu 
handalem. 


9 Kameluh Putak Bulaú Janjulen 
Karangan pajanjuri dahā je katelū 


1 Miar kea katahī pire-pire andaú alem 
tinaí, Manyameí Tunggul Garing 
Janjahunan Laut Sahawung 
Tangkuranan Hariran ewen due 


Kameluh Putak Bulat Janjulen 
Karangan Limut Batu Kamasan 
Tambun hinje belum. 


2 Huang sinde andaú Manyameí 
Tunggul Garing Janjahunan Laut ewen 
due Kameluh Putak Bulaú Janjulen 
Karangan atun tiruk madu manyauk 
nampaenyet kumpaí rarayun tanjung. 3 
Yē ewen due palus batulak. Kilen kea 
karahetan ewen sintung due manyauk 
nampaenyet kumpaí rarayun tanjung, 
salenga pajanjuri daha Kameluh Putak 
Bulaú Janjulen Karangan. 4 Sana 
taratuntun daha belum je pajanjuri te, 
Kameluh Putak Bulaú Janjulen 
Karangan palus haduan hayak 
mangkusà mahapan dawen kumpaí 
rarayun tanjung, inantilap mahapan 
dawen kayu bulan tilap telu puluh. 5 
Limbah te bangkusan daha belum palus 
hajakah akan hila kalimbahan laut 
mangantung. Hayak auh nyahu 
batengkung ngaruntung langit homboh 
malentar kilat basiring hawun, 
inahimbur awi tambun hai nipeng pulaú 
pulu, palus kajadian manjadi Awu-awu 
Ganan Pulaú Pulu. 6 Awu-awu Ganan 
Pulaú Pulu narantang Gajah Babalaí 
Lanting; Gajah Babalaí Lanting 
narantang Raja Pangandurum Bukit; 
Raja Pangandurum Bukit narantang 
Sarupuí Petak Mateí. 7 Sarupuí Petak 
Mateí haduanan minā ije kalambutan 
bapā manjadi bulan bawi bambaíà. 
Bara hete ewen due narantang Randing 
Tandang. Randing Tandang narantang 
Rama Batanduk Garing; Rama 
Batanduk Garing narantang Hadangan 
Laut; Hadangan Laut narantang 
Hadangan Bakawan. 8 Randing 
Tandang ewen due Rama Batanduk 
Garing jetuh tarantang bara Sarupuí 
Petak Mateí je sala huruí. Awi te 


tarantang jetuh inyewut tarantang tulah 
sahu. 9 Jetuh bukti akan pambelum 
ulun kalunen amun ewen kawin babane 
sala huruí, jete hai tutu kapalī, pali 
katulah petak danum. Awi te bukū uluh 
mamunu hadangan akan sakin petak 
danum mangat teraí nganduang tulah 
sahu. 10 Bulan bawi bambaí Sarupuí 
Petak Mateí je nyandang rahian je 
bagare Kameluh Bawin Banting, 
narantang Sapi Rumbaí Ambun. Sapi 
Rumbaí Ambun narantang Sapi 
Bakawan. Ewen tuh uras badaha 
Nyalung Kaharingan Belum, baisi 
guhung paninting aseng, tuntang jetuh 
tarantang bara kahinje je kabuah huruí. 


10 Kameluh Putak Bulaú Janjulen 
Karangan pajanjuri dahā je kaepatà 


1 Kilen kea Manyameí Tunggul Garing 
Janjahunan Laut Sahawung 
Tangkuranan Hariran ewen due 
Kameluh Putak Bulaú Janjulen 
Karangan Limut Batu Kamasan 
Tambun, atun tiruk madu haguet 
batanjung panjang, mantang karawang 
tiwing panjang. 2 Karahetan ewen due 
mantang karawang tiwing panjang, 
salenga pajanjuri tinaí daha Kameluh 
Putak Bulaú Janjulen Karangan manata 
sahep sahumpak dawen lunuk tarung. 3 
Dahan Kameluh Putak Bulaú Janjulen 
Karangan je pajanjuri manata sahep 
sahumpak dawen lunuk tarung te hai 
tutu pahalendangà. 4 Kilen kea 
pahalendang daha je pajanjuri te 
taratuntun awi Sangkaria Nyaru 
Menteng, Gambala Rajan Tanggara, 
tuntang Janjalung Tatu Riwut, palus 
nyaluh hayak auh nyahu batengkung 
ngaruntung langit homboh malentar 
kilat basiring hawun, kajadian manjadi 
Nyaring Panyaraía Belum Sahakung 


Pamarupa Haring. 9 Nyaring Panyaraía 
Belum Sahakung Pamarupa Haring 
iatuh awi Ranying Hatala mijen huang 
tumbang batang danum injam tingang, 
teluk harantung langit. 6 Nyaring 
Panyaraía Belum Sahakung Pamarupa 
Haring narantang Siak Sakung Baguti 
Tandang Haramaung, eka mijen iete 
Batang Danum Nyababerang Langit je 
manumbang Tasik Gandang 
Ngarambang Nyahu Laut Tuwung 
Hambalat Kilat. 7 Tinai Siak Sakung 
Baguti Tandang Haramaung te 
narantang Serang Tatu Nyaring; Serang 
Tatu Nyaring narantang Nyaring 
Nambalau Bahandang Sahakung 
Bagundaí Serang; 8 Nyaring Nambalaú 
Bahandang Sahakung Bagundaí Serang 
narantang Sangkawung Buang Pamapui 
Mendeng; Sangkawung Buang 
Pamapuí Mendeng narantang Salakutak 
Gila-gila Hanyi; Salakutak Gila-gila 
Hanyi narantang Raja Pandung Mama 
Rahuí Bungaí; 9 Raja Pandung Mama 
Rahuí Bungaí narantang Bahutaí Bukit 
Mina Nganyun Kereng; Bahutaí Bukit 
Mina Nganyun Kereng narantang 
Tunyuk Tatu Nyamuk, Kitaú Tatu 
Lamantek, Birep Tatu Patining, Kirap 
Tatu Piket, tuntang Riwut Tatu Rangit. 


10 Kalute ampin kare taluh je jadi 
injadian awi Ranying Hatala bara 
dahan Kameluh Putak Bulaú Janjulen 
Karangan je jadi pajanjuri manata 
sahep sahumpak dawen lunuk tarung. 


11 Kameluh Putak Bulaú Janjulen 
Karangan pajanjuri dahā je kalimē 


1 Limbah kajadian je kaepat, 
Manyameí Tunggul Garing Janjahunan 
Laut Sahawung Tangkuranan Hariran 
ewen due Kameluh Putak Bulaú 


Janjulen Karangan Limut Batu 
Kamasan Tambun, atun tiruk handak 
baramu kayu sangalang akan garing 
pamalangkan pantar ihing sanggaran 
dahiang. 2 Yē ewen due palus tingang 
nulak lunuk, tambun basangka baras, 
balua lasang bangkiraí bahenda 
nanturung karawang tiwing panjang 
nyahendeng liang panapian tambun. 3 
Bara panapian tambun ewen due 
batanjung panjang, bateteí ambu 
nyaharan pain bukit panjang, maneteí 
pamalapak puruk batu ambu, halawu 
huang tantan ije bukit. 4 Intu tantan 
bukit jete, salenga atun kamean ewen 
sintung due ewaú hampis garu bulan. 
Yē palus malawu raweí Kameluh Putak 
Bulaú Janjulen Karangan kuā: 


Naraí gangguranan arā bukit 
jetuh tingang nyahe? 


5 Kuan Manyameí Tunggul Garing 
Janjahunan Laut: 


Iyoh bulan betaú, kilen kea jakā 
kue nanggare gangguranan aran 
bukit jetuh bagare Bukit 
Ngalangkang Garu Kereng 
Naliwur Santi. 


6 Bara tantan Bukit Ngalangkang Garu 
ewen due magun batanjung panjang, 
bateteí ambu, sembang ewen sintung 
due intu ije bukit tinaí, palus ewen 
sintung due nanggare gangguranan aran 
bukit jete bagare Bukit Ampar Samben 
Kereng Iraí Santagi. 7 Bara Bukit 
Ampar Samben ewen due magun 
batanjung panjang, bateteí ambu 
haratean bukit gantung. Sembang ewen 
sintung due intu ije bukit ura-uras 
ngaliling kayun sangalang garing. 8 Yē 
ewen sintung due palus mananggare 
gangguranan aran bukit jete bagare 
Bukit Ngarambang Garing Kereng 


Hambalat Sihung. 9 Bara bukit jete 
ewen sintung due batanjung tinaí 
sembang tantan ije bukit, palus ewen 
sintung due nanggare gangguranan aran 
bukit jete bagare Bukit Batengkung 
Nyahu Kereng Batenggaú Ganggerang. 
10 Magun ewen sintung due batanjung 
panjang, bateteí ambu, sembang intu ije 
bukit, hayak ewen due tengak tanggare 
nampayah ngambu, salenga gitan ewen 
sintung due atun bulan bara gantung 
langit. Yé palus ewen sintung due 
nanggare gangguranan aran bukit jete 
bagare Bukit Payah Bulan Kereng 
Tenggaú Pahawang. 11 Batanjung tinaí 
ewen sintung due bara Bukit Payah 
Bulan, sembang ije bukit kanda- 
kandang. Hemben te kea ewen due 
nanggare aran bukit jete bagare Bukit 
Kandang Duhung Kereng Anduh Bunu. 
12 Intu bukit jete ewen sintung due 
baramu kayu akan garing pamalangkan 
pantar, ihing sanggaran dahiang. Ye 
palus isung sanggaran dahiang. Yē 
palus isung nyaratundā, hayak te ewen 
sintung due bilik balingaú tanduk 
nuntun ngaju tampajehan ngawa. 13 
Karahetan ewen sintung due bilik 
balingaú tanduk, mangilaú eka ewen 
due madu nampahendeng garing 
pamalangkan pantar, ihing sanggaran 
dahiang je dinun ewen sintung due 
hete, salenga taratuntun atun ije batu 
ninda-nindan ampi. 14 Intu hunjun batu 
je ninda-nindan ampī te tege ije hatuen 
nyaring. Yé palus ewen due 
mananggare gangguranan aran bukit 
jete bagare Bukit Batu Nindan Tarung 
Kereng Liang Bantilung Nyaring. 15 
Intu Bukit Batu Nindan Tarung Kereng 
Liang Bantilung Nyaring te ewen due 
madu nampahendeng garing 
pamalangkan pantar, ihing sanggaran 
dahiang. 


16 Kilen haweh Kameluh Putak Bulaú 
Janjulen Karangan metuh ewen sintung 
due madu nampahendeng garing 
pamalangkan pantar, leka pajanjuri 
tinaí daha ije lumpang bulaú tanduk 
ambun, palus nutup awi Manyameí 
Tunggul Garing Janjahunan Laut hapan 
talawang hayak enyet tinaí mahapan 
ranying bunu. 17 Hayak auh nyahu 
batengkung ngaruntung langit homboh 
malentar kilat basiring hawun, daha 
belum umba talawang tuntang ranying 
bunu basaluh manjadi Haramaung 
Batulang Bunu Pangandien Balikur 
Talawang. 18 Haramaung Batulang 
Bunu Pangandien Balikur Talawang 
narantang Kameluh Pakun Hawun; 
Kameluh Pakun Hawun narantang 
Kameluh Indu Tahunjung Tarung. Eka 
ewen mijen iete intu Batang Danum 
Injam Tingang Lewu Bukit Bajaga 
Bulan. 


12 Kameluh Putak Bulaú Janjulen 
Karangan pajanjuri dahā je 
kajahawena 


1 Limbah te tinai kahandak ewen 
sintung due je madu nampahendeng 
garing pamalangkan pantar 
nampahingkat ihing sanggaran dahiang, 
salenga taraingkang garing 
pamalangkan pantar awi Kameluh 
Putak Bulaú Janjulen Karangan Limut 
Batu Kamasan Tambun, hayak 
pajanjuri dahā manata bungking 
sangalang garing. 2 Palus nyaluh auh 
nyahu batengkung ngaruntung langit 
homboh malentar kilat basiring hawun, 
daha belum mijen bungking sangalang 
garing basaluh manjadi Bawin 
Kameluh Lulung Sangalang. 3 Tinaí 
Bawin Kameluh Lulung Sangalang 
narantang Kameluh Bumbung 


Balawan; Kameluh Bumbung Balawan 
narantang Manyameí Talampe; 
Manyameí Talampe narantang 
Manyameí Tingang; Manyameí 
Tingang narantang Manyuling Tarung; 
Manyuling Tarung narantang Tapitik 
Kawu Tempun Elang Garantung; 
Tapitik Kawu Tempun Elang Garantung 
narantang Tantuya Ikuh Bakeí; Tantuya 
Ikuh Bakeí narantang Marasiang 
Tarung; Marasiang Tarung narantang 
Bajakah Languan Tanjung; Bajakah 
Languan Tanjung narantang Lunuk 
Nyalantar Saratus; 4 Lunuk Nyalantar 
Saratus narantang Iman Hanjaliwan 
Baras Mumpun Penda Balawan, jete je 
narantang Lamiang Panjang 
Harandikung Luwang Timpung 
Panjang Indu Entang Tulang. Kalute 
ampin kajadian bara tanjurin dahan 
Kameluh Putak Bulat Janjulen 
Karangan je kajahawen belum tanggar 
jahawen bulan langit. 


13 Kameluh Putak Bulaú Janjulen 
Karangan pajanjuri dahā je kaujū 


1 Huang katahī tinaí, Manyameí 
Tunggul Garing Janjahunan Laut 
Sahawung Tangkuranan Hariran ewen 
due Kameluh Putak Bulaú Janjulen 
Karangan Limut Batu Kamasan 
Tambun manandang petak mampar 
buang, petak sintel habalambang 
tambun, nehang liang deret 
habangkalan karangan. 2 Limbah jadi 
badandang petak sintel habalambang 
tambun, batehang liang deret 
habangkalan karangan, palus ewen 
sintung due baramu bisak bendang 
bulaú sangkalemu, induan uju kabisak. 
3 Ewen due balaku asi belum palakuan 
awat maharing umba Ranying Hatala 
ewen due Jata Balawang Bulaú, uka 


manyaluh bisak bendang bulaú 
sangkalemu uju kabisak manjadi 
parung hai eka ewen sintung due 
mahawang. 4 Hemben te kea ewen 
sintung due manejek bisak bendang 
bulat sangkalemu uju kabisak intu 
hunjun petak mampar buang tuntang 
limbah te ewen sintung due gandang 
halalian buli, garantung kamalesan 
mulang nanturung lasang bangkiraí 
bahenda sambung. 5 Kilen kea Ranying 
Hatala ewen due Jata Balawang Bulaú 
nuntun taluh gawin ewen sintung due, 
hayak nahingan auh puna asi-asi. 6 
Raweí Ranying Hatala: 


Amun kilau etuh panalataí, kueh 
tau tuntung karangkan lingun 
ewen sintung due manumun je 
ingahandak tuntang iatuh awi'kù. 
Awi te naraí je ingahandak awi 
ewen due hetuh Aku manjadiā. 


7 Ranying Hatala palus mukeí kahain 
kuasa, murai japa jimat tanteng, lê 
manjadian kahandaka. 8 Hayak auh 
nyahu batengkung ngaruntung langit 
homboh malentar kilat basiring hawun, 
le manjadian bisak bendang bulaú 
sangkalemu manjadi parung hai 
batunjung duan telu ruang napus, hayak 
sukup umba kare puat panataú 
panuhan. 9 Limbah te Ranying Hatala 
malawu raweí umba Manyameí 
Tunggul Garing Janjahunan Laut ewen 
sintung due Kameluh Putak Bulaú 
Janjulen Karangan pajing tame huang 
parung mahawang. 10 Yē ewen sintung 
due tinaí palus balua lasang bangkiraí 
bahenda sambung mantang karawang 
tiwing panjang nanturung parung 
mahawang hinje purun paniruh, 
mangkang kabalumā belum. 11 Uju 
andaú uju alem ewen sintung due jadi 
mijen parung mahawang, leka pajanjuri 


tinaí dahan Kameluh Putak Bulaú 
Janjulen Karangan, kabentengan iē 
mambelum apuí mijen dapuhan 
lambing kawu. Daha belum te manata 
dapuhan lambing kawu. 12 Nyaluh tinaí 
awi Ranying Hatala hayak auh nyahu 
batengkung ngaruntung langit homboh 
malentar kilat basiring hawun, daha 
belum palus manjadi Putir Balawang 
Kawu. 13 Putir Balawang Kawu 
narantang Pusa Tiun; Pusa Tiun 
narantang Pusa Dukuh; Pusa Dukuh 
narantang Pusa Bakawan. 


14 Kameluh Putak Bulaú Janjulen 
Karangan pajanjuri dahā je kahanyā 


1 Limbah kakare kajadian kalute, yē 
Manyameí Tunggul Garing Janjahunan 
Laut Sahawung Tangkuranan Hariran 
ewen due Kameluh Putak Bulaú 
Janjulen Karangan Limut Batu 
Kamasan Tambun paham tutu angat 
huangà tau nuah garing tarantang. 2 
Umbet kea katahī ewen sintung due 
hinje, leka pajanjuri tinaí dahan 
Kameluh Putak Bulaú Janjulen 
Karangan. Yē palus inyaluh hayak auh 
nyahu batengkung ngaruntung langit 
homboh malentar kilat basiring hawun. 
Daha belum jete palus kajadian 
manjadi Raja Jangkaung Langit. 3 Raja 
Jangkaung Langit narantang Patih 
Juluh Jungkaú; Patih Juluh Jungkaú 
narantang Patih Pulang Kaeng; Patih 
Pulang Kaeng narantang Asu Bangka. 4 
Tinaí Asu Bangka narantang Asu 
Pahaluang Lewu, jetuh je narantang 
Asu Bakawan. Kalute ampin taluh je 
manjadi akan ewen sintung due awi 
Ranying Hatala tuntang Jata Balawang 
Bulaú hemben te. 


15 Kameluh Putak Bulaú Janjulen 
Karangan pajanjuri dahā je 
kajalatienà 


1 Limbah pire-pire kajadian je jadi 
mahalaú, kilen kea huang ije andaú 
tinaí Kameluh Putak Bulaú Janjulen 
Karangan kangkaraú lingu nalataí madu 
batanjung penda lepaú. Leka pajanjuri 
dahan Kameluh Putak Bulaú Janjulen 
Karangan Limut Batu Kamasan 
Tambun, hayak daha belum te paham 
tutu ampin kahain pahalendangà. 2 
Daha belum te manata petak sintel 
tapajakan parung mahawang. Hayak 
auh nyahu batengkung ngaruntung 
langit homboh malentar kilat basiring 
hawun, basaluh manjadi Ramuan Penda 
Bendang. 3 Tinai Ramuan Penda 
Bendang narantang Raja Kariring 
Langit; Raja Kariring Langit narantang 
Raja Lalunjung Bunu; Raja Lalunjung 
Bunu narantang Raja Panyahempun 
Taya; Raja Panyahempun Taya 
narantang Raja Panyahempak Bukit; 4 
Raja Panyahempak Bukit narantang 
Bawui Samben. Bawui Samben tuh je 
narantang tinai Bawui Bakawan akan 
ulun kalunen. Kalute ampin kahandak 
Ranying Hatala manjadian kakare taluh 
handiaí junjun helu huran. 


16 Kameluh Putak Bulaú Janjulen 
Karangan pajanjuri dahā je 
kasapuluhà 


1 Manyameí Tunggul Garing 
Janjahunan Laut Sahawung 
Tangkuranan Hariran ewen due 
Kameluh Putak Bulaú Janjulen 
Karangan Limut Batu Kamasan 
Tambun halajur kuta-kutak tahiu ampin 
kakare kajadian je ingahandak awi 
Ranying Hatala akan ewen sintung due. 


2 Kilen kea leka atun karangkan huang 
Kameluh Putak Bulat Janjulen 
Karangan madu balua parung 
mahawang tinaí nanturung lawang 
parintaran tingang. 3 Karahetan 
Kameluh Putak Bulaú Janjulen 
Karangan masuh hejan taletaí jela 
dahiang, leka pajanjuri tinaí daha 
manata hejan taletaí jela dahiang. 4 
Hayak auh nyahu batengkung 
ngaruntung langit homboh malentar 
kilat basiring hawun, daha belum je 
manata kabentengan hejan taletaí jela 
dahiang basaluh manjadi Bangkuak 
Penda Pakang. 5 Bangkuak Penda 
Pakang narantang Marasiaú Bulaú; 
Marasiaú Bulaú narantang Jaga 
Hakasah; Jaga Hakasah narantang 
Talenjen Tandas. 6 Tinaí Talenjen 
Tandas narantang Manuk Darung 
Tingang; Manuk Darung Tingang 
narantang Manuk Bakawan. Tarantang 
manuk jetuh je manjadi manuk akan 
ulun kalunen. 


17 Kameluh Putak Bulaú Janjulen 
Karangan pajanjuri dahā je 
kasawalasà 


1 Kalute ampin kajadian huang sapuluh 
bulan langit intu pambelum Manyameí 
Tunggul Garing Janjahunan Laut ewen 
sintung due Kameluh Putak Bulaú 
Janjulen Karangan. 


2 Huang katika jete, Kameluh Putak 
Bulaú Janjulen Karangan kangkaraú 
lingu nalataí madu batanjung panjang 
akan likut parung mahawang. 3 
Kabentengan Kameluh Putak Bulaú 
Janjulen Karangan batanjung panjang, 
leka pajanjuri tinaí daha manata petak 
sintel habalambang tambun, liang deret 
habangkalan karangan, intu likut 


parung mahawang. 4 Hayak auh nyahu 
batengkung ngaruntung langit homboh 
malentar kilat basiring hawun, daha 
belum te palus kajadian manjadi 
Karamunting Bahu. 5 Karamunting 
Bahu narantang Karamunting Taya; 
Karamunting Taya narantang 
Rambangan Bahu; Rambangan Bahu 
narantang Rambangan Taya; 
Rambangan Taya narantang Salumbar 
Kayu Nyahu; Salumbar Kayu Nyahu 
narantang Tabalien Munyin; Tabalien 
Munyin narantang Kalipapa Tanduk. 6 
Kalipapa Tanduk narantang tinaí Uli- 
ulin Bahenda; Uli-ulin Bahenda 
narantang Kayu Nyurung Upu; Kayu 
Nyurung Upu narantang Tabalien 
Lantang Penyang. 


18 Kameluh Putak Bulaú Janjulen 
Karangan pajanjuri dahā je 
kaduewalasà 


1 Tanggar due walas bulan langit katahī 
Manyameí Tunggul Garing Sahawung 
Tangkuranan Hariran ewen due 
Kameluh Putak Bulaú Janjulen 
Karangan Limut Batu Kamasan 
Tambun hinje belum. Leka atun 
karangkan lingu madu mampah pulaú 
pehun sawang, nyahep ruang jumpung 
bunge. 


2 Yē tingang palus tulak lunuk. 
Karahetan je mampah pehun sawang, 
nyahep ruang jumpun bunge, pajanjuri 
tinaí dahan Kameluh Putak Bulaú 
Janjulen Karangan manata pulaú pehun 
sawang, ulih lenda-lendang, linge- 
lingeí tutu. 3 Yē taratuntun awi 
Sangkaria Nyaru Menteng, Gambala 
Rajan Tanggara, tuntang Janjalung Tatu 
Riwut. Hayak auh nyahu batengkung 
ngaruntung langit homboh malentar 


kilat basiring hawun, daha jete basaluh 
manjadi Sangkarawat Munduk 
Sangkarawat Mendeng. 4 Sangkarawat 
Munduk Sangkarawat Mendeng 
narantang Rangkang Sanaman 
Batunjang Duhung Panarukat 
Jangkarang Bahangkang Bunu; 
Rangkang Sanaman Batunjang Duhung 
Panarukat Jangkarang Bahangkang 
Bunu narantang Rangkang Batu 
Batunjang Karangan Parukat Liang 
Bahangkang Baras; Rangkang Batu 
Batunjang Karangan Parukat Liang 
Bahangkang Baras narantang Raja 
Ungkuh Batu Tuhan Jenjang Liang; 
Raja Ungkuh Batu Tuhan Jenjang 
Liang narantang Raja Singkuh Batu 
Tuhan Jenjang Liang; Raja Singkuh 
Batu Tuhan Jenjang Liang narantang 
Raja Tungkuí Hawun ewen due 
Kameluh Kumbui Ambun; Kameluh 
Kumbuí Ambun narantang Nyahu 
Papan Taliwu Kilat Santep Dandang 
Tajahan. 5 Nyahu Papan Taliwu Kilat 
Santep Dandang Tajahan narantang 
patahu epat walas biti, je inanggare 
Ranying Hatala gangguranan arā 
bagare Lalunjung Bunu, Lalunjung 
Pulang, Anju Ganan Tutuk Bunu, 
Renteng Bantikan Tuntung, Tantiwa 
Pantun Garantung, Kaliwat Peteng 
Penyang, Sarimpak Bambang 
Kumpang, Kunjat Ganan Lambang 
Palangka, Sasanggah Ganan Lambang 
Balaí, Kirip Renteng Tingang, Ruak 
Ganan Likut Talawang, Sipet Pandak 
Turus Sangkairaya Mendeng, 
Manyameí Mama Lampayan Sawang, 
tuntang Raja Rantaran Bun Ujan Bulaú 
Rintih Bintang Ije Habalita Bulaú 
Ganda-Gandang Ngandang Riak 
Hanyin Tempu. Ewen tuh je mijen 
Bukit Ginteng Nahakahang Duhung, 
Kereng Barangga Naharanggan Bunu 


intu Batang Danum Pijir Habunu. 


19 Manyameí Tunggul Garing 
Janjahunan Laut hakaja pating 
umba Kameluh Putak Bulaú 
Janjulen Karangan 


1 Kilen kea amun jadi kinjap tutu 
pajanjuri dahan Kameluh Putak Bulaú 
Janjulen Karangan Limut Batu 
Kamasan Tambun, palus hindaí atun 
mandinun garing tarantang, sihung 
lalundung. 2 Ranying Hatala jadi 
mangahandak kakare taluh handiaí je 
jadi injadiā tuntang kalute kea huang 
kakare taluh handiaí je injadiā harian 
andat tinaí. Hayak te kea Iē japa-japan 
tatah: 


Hetuh jadi umbet katikā Aku 
manjadian kakare taluh handiaí 
huang pambelum kalunen. Aku 
manjadian biti bereng aingkù 
akan manyuang pambelum je 
ingahandak awi'kù. 3 Ewen due 
tuh puna ilalus gawi lunuk hakaja 
pating, baringen hatamueí 
bumbung, awi ewen sintung due 
dapit jeha je manak manarantang 
hatamunan Aku huang pambelum 
Pantaí Danum Kalunen je puna 
ingahandak awi'kù tuntang 
talatah panggawi manjadi suntu 
akan pambelum Pantaí Danum 
Kalunen. 


4 Ranying Hatala tuntang Jata 
Balawang Bulaú malawu raweí hayak 
manyahuan Raja Uju Hakanduang 
pajing tingang lunu-lunuk nanturung 
Bukit Batu Nindan Tarung, nyahendeng 
Kereng Liang Bantilung Nyaring. 9 
Hemben te kea Ranying Hatala tuntang 
Jata Balawang Bulaú hapeteh rawei 
umba Raja Uju Hakanduang pajing 


malalus lunuk hakaja pating, baringen 
hatamuei bumbung akan Manyamei 
Tunggul Garing Janjahunan Laut ewen 
due Kameluh Putak Bulaú Janjulen 
Karangan. 6 Limbah jadi mandinun 
peteh mandehen, janji manjiret bara 
Ranying Hatala ewen due Jata 
Balawang Bulaú, te Raja Uju 
Hakanduang palus tingang nusang 
hadurut lunuk nanturung Bukit Batu 
Nindan Tarung. 7 Ewen Raja Uju 
Hakanduang Kanaruhan Hanya 
Basakati te, iete bagare Raja Mandurut 
Untung, Raja Mandurut Bulaú, Raja 
Barakat, Raja Angking Penyang, Raja 
Garing Hatungku, Raja Panimbang 
Daha, tuntang Raja Tamanang. Ewen 
Raja Uju Hakanduang jetuh iete je 
inyewut huang katamparan kajadian 
kakare taluh handiaí. 


8 Raja Uju Hakanduang hadurut 
mimbit kakare paramun lunuk hakaja 
pating, parabean baringen hatamueí 
bumbung, iete sawang tanggan tarung, 
ranying pandereh bunu, ueí rantihen 
tingang, bawuí samben, manuk darung 
tingang, lamiang bua garing belum, 
manas sambelum perun tambun, 
tuntang je beken kea paramun gawi. 9 
Kakare taluh je imbit awi Raja Uju 
Hakanduang Kanaruhan Hanya 
Basakati uras atun tagal kahain kuasan 
Ranying Hatala ewen due Jata 
Balawang Bulaú, maatuh taluh handiaí 
tumun kahandakà. 


10 Sana sembang Bukit Batu Nindan 
Tarung, Kereng Liang Bantilung 
Nyaring, Raja Uju Hakanduang 
hasembang tanduk umba Manyameí 
Tunggul Garing Janjahunan Laut ewen 
due Kameluh Putak Bulaú Janjulen 
Karangan. 11 Raja Uju Hakanduang 
janjaruman peteh mandehen, janji 


manjiret Ranying Hatala tuntang Jata 
Balawang Bulaú, je akan malalus gawi 
lunuk hakaja pating akan Manyameí 
Tunggul Garing Janjahunan Laut ewen 
due Kameluh Putak Bulaú Janjulen 
Karangan. 12 Nduan hambekan katun, 
namunan peteh mandehen Ranying 
Hatala ewen due Jata Balawang Bulaú: 


Ketun sintung due tuh akan ilalus 
gawi lunuk hakaja pating, 
baringen hatamueí bumbung. 


13 Hanjak rantang pahalawang huang, 
rindang pahateluk kalingu Manyameí 
Tunggul Garing Janjahunan Laut 
mandinun peteh raweí bara Ranying 
Hatala, awi puna le je katamparan 
pambelum, tuntang pambelum kalunen 
je puna AI kabuat. 14 Ye Raja Uju 
Hakanduang palus malalus peteh 
mandehen Ranying Hatala ewen due 
Jata Balawang Bulaú, malalus gawi 
lunuk hakaja pating, baringen hatamueí 
bumbung. 15 Huang katika malalus 
gawi lunuk hakaja pating, baringen 
hatamueí bumbung, Raja Uju 
Hakanduang mampunduk Manyameí 
Tunggul Garing Janjahunan Laut umba 
Kameluh Putak Bulaú Janjulen 
Karangan intu hunjun garantung, hayak 
lenge pangantau mimbing batang 
sawang palus tunjuk paninjuk 
manunjuk akan ngambu nyaruruí 
batang sawang. Kalute kea pai 
maninjak batu. 16 Ewen sintung due 
jadi mandukan hunjun garantung. Hete 
Raja Uju Hakanduang manyaki ewen 
sintung due mahapan dahan manuk, 
bawui, manitis undus, palus mameteng 
lilis lamiang, manas sambelum, hayak 
mantar pinang sama hanjenan kapantar. 
17 Limbah munduk hunjun garantung 
ewen sintung due mendeng nanturung 
baun tunggang parung hayak nekap 


bahat ambu parung, nukiú 
naharungking bahing mandehen peteh 
Ranying Hatala tuntang Jata Balawang 
Bulat. 


18 Ewen sintung due malalus kakare 
peteh mandehen Ranying Hatala 
tuntang Jata Balawang Bulat, hayak 
jetuh kea je manjadi suntu dapit jeha 
huang pambelum Pantai Danum 
Kalunen je ingahandak awi Ranying 
Hatala. 19 Limbah jadi gawi lunuk 
hakaja pating, baringen hatamueí 
bumbung, huang Bukit Batu Nindan 
Tarung, Raja Uju Hakanduang gandang 
halalian buli umba Ranying Hatala 
mijen Batang Danum Banyahu Bulaú. 


20 Kameluh Putak Bulau Janjulen 
Karangan Limut Batu Kamasan 
Tambun handiwung kanyurung 
pusu, pandung bapangku anak 


1 Are kea jadi katahī limbah lunuk 
hakaja pating, baringen hatamueí 
bumbung, leka atun angat kahubah biti 
bereng Kameluh Putak Bulaú Janjulen 
Karangan Limut Batu Kamasan 
Tambun. 2 Awi atun angat kahubah biti 
bereng Kameluh Putak Bulaú Janjulen 
Karangan, hete iē palus malawu raweí 
umba Manyameí Tunggul Garing 
Janjahunan Laut kua: 


Kahandak Ranying Hatala ampi 
uras manjadi akan pambelum 
kalunen. 


3 Nahingan auh riwut raweí bulan bawi 
bambaíà Kameluh Putak Bulaú 
Janjulen Karangan kalute, Manyameí 
Tunggul Garing Janjahunan Laut 
paham hanjak rantang pahalawang 
huangà, awi bulan bawi bambaíà jadi 
handiwung kanyurung pusu, pandung 


bapangku anak. 4 Palus hamauh iē kuā: 


Kareh amun sama bujur- 
kabajuran karangkan lingungkù 
nuah garing tarantang, aku 
mangantung hajat, mandehen 
miat umba Ranying Hatala ewen 
due Jata Balawang Bulaú. 


5 Magun Manyameí Tunggul Garing 
Janjahunan Laut kuta-kutak pahalawu 
raweí, balaku asi belum, palakuan awat 
maharing umba Ranying Hatala ewen 
due Jata Balawang Bulaú tau kanuah 
garing tarantang hatue kanampan bunu, 
rayung kanenjek ruhung. 6 Ampī 
Ranying Hatala ewen due Jata 
Balawang Bulaú atun manahingan 
pahariwut raweí Manyameí Tunggul 
Garing Janjahunan Laut je balaku asi 
belum, palakuan awat maharing, hayak 
balaku karambang kilaú pulaú pehun 
sawang, hambalat ruwan jumpung 
bunge. 


7 Kalute Manyameí Tunggul Garing 
Janjahunan Laut bilak dia buang andaú 
batanjung pain bukit panjang, haratean 
puruk batu ambu, mangilaú taluh je 
nahuang bulan bawi bambaíà hakananā. 
8 Hemben te kea Ranying Hatala atun 
mameteh umba Raja Uju Hakanduang 
uka janjaruman akan Manyameí 
Tunggul Garing Janjahunan Laut, 
huang katika bulan bawi bambaíà 
Kameluh Putak Bulaú Janjulen 
Karangan handiwung kanyurung pusu, 
uka iē handung hakatawan, tuntang iē 
mahaga bulan bawi bambaíà te bua- 
buah. 9 Basa kareh, huang ampin 
tamparan daha je manjadi bereng ulun 
mangalunen, hete atun kajadian je 
pangkasulak, jete je inyewut bagare 
lumpuk mata. Limbah te harun iē 
kajadian tinaí manjadi biti bereng, isi 


daha, tulang uhat, tuntang pupus bulu. 
10 Limbah ewen te jadi sukup atun 
tuntang tanggar genep katika, bulan 
patendū, banama te baungkar puat 
hayak auh nyahu batengkung 
ngaruntung langit homboh malentar 
kilat basiring hawun, iē masuh nyalung 
badehes bakarampung bua buntis, 
ngasuhan guhung batiki bakatepas 
sapanakir mendeng. Huang katika jete 
atun dumah Janjalung Tatu Riwut, tame 
bereng umba hinje ie. 11 Huang katika 
jete kea, iē nukiú naharungking bahing, 
mandehen riwut je manjadi aseng 
panjang, tuntang palus atun pahalingeí 
biti umba kalawa ain Ranying Hatala je 
rantep hinje umba iē, jete inyewut 
hambaruan. 12 Kalute peteh Ranying 
Hatala hajamban Raja Uju Hakanduang 
je inyampaí umba Manyameí Tunggul 
Garing Janjahunan Laut, palus iē 
mahaga bua-buah kakare asi tuntang 
kahandak je iatuh awi Ranying Hatala 
akā, je kareh akan iatuh tinaí huang 
pambelum Pantaí Danum Kalunen 
tumun jalā tesek, kalute kea jalā buli 
nanturung Ranying Hatala. 


13 Jadi sukup bulan tagalā, genep 
bintang patendū, nduan telu bulan 
tanggar langit, Kameluh Putak Bulaú 
Janjulen Karangan handiwung 
kanyurung pusu. Hete Manyameí 
Tunggul Garing Janjahunan Laut 
malalus kakare gawi tumun peteh 
Ranying Hatala ewen due Jata 
Balawang Bulaú, paleteng kalangkang 
sawang manyadiri akan tihin bulan 
bawi bambaíà. 14 Kalute kea amun jadi 
sukup katahī tinaí, nduan uju bulan 
tanggar langit, Manyameí Tunggul 
Garing Janjahunan Laut malalus peteh 
mandehen Ranying Hatala ewen due 
Jata Balawang Bulat. lê manyaki ehet 


palus manyadia sangguhan manak akan 
bulan bawi bambaíà, Kameluh Putak 
Bulaú Janjulen Karangan. 


15 Sukup jadi bulan tagalā, genep 
bintang patendū, nduan jalatien bulan 
jalatien andaú tanggar langit, hete palus 
banama baungkar puat, ajung bauraí 
dagangà. 16 Kameluh Putak Bulaú 
Janjulen Karangan luas bujur- 
kabajuran, uras hatue kanampan bunu, 
rayung kanenjek ruhung sintung telu. 
17 Hanjak rantang pahalawang huang, 
rindang pahateluk kalingun Manyameí 
Tunggul Garing Janjahunan Laut, 
nuntun uluh garing tarantangà sintung 
telu, uras linga batanjung pulu, engkan 
bapilik jalatien, uras mangkang 
barangkap, kilaú bulan babangkang 
langit. 18 Ye Manyameí Tunggul 
Garing Janjahunan Laut maluput hajat 
miat umba Ranying Hatala ewen due 
Jata Balawang Bulaú, palus malalus 
gawi nahunan manampa gangguranan 
aran anakà sintung telu. 19 Huang 
katika iē malalus nahunan manampa 
aran anakà sintung telu, te Manyameí 
Tunggul Garing Janjahunan Laut 
balaku Raja Uju Hakanduang tingang 
nusang hadurut lunuk, hayak balaku asi 
umba Ranying Hatala ewen due Jata 
Balawang Bulaú. 20 Sana ewen Raja 
Uju Hakanduang jadi sembang Bukit 
Batu Nindan Tarung, Kereng Liang 
Bantilung Nyaring, te ewen malalus 
gawi nahunan garing tarantang 
Manyameí Tunggul Garing Janjahunan 
Laut sintung telu, palus manyaki malas 
tumun peteh tuntang kahandak Ranying 
Hatala ewen due Jata Balawang Bulaú, 
hayak nanggare gangguranan arā iete 
Raja Sangen, Raja Sangiang, tuntang 
Raja Bunu. 21 Limbah te Raja Uju 
Hakanduang gandang halalian buli, 


tuntang kalute ampin taluh je jadi 
kajadian tagal kahandak Ranying 
Hatala akan Manyamei Tunggul Garing 
Janjahunan Laut ewen due Kameluh 
Putak Bulaú Janjulen Karangan. 


21 Taluh je injadian awi Ranying 
Hatala limbah Kameluh Putak Bulaú 
Janjulen Karangan luas anakà 


1 Limbah Kameluh Putak Bulaú 
Janjulen Karangan Limut Batu 
Kamasan Tambun luas anakà ewen 
sintung telu, te Manyameí Tunggul 
Garing Janjahunan Laut ewen hanak 
hajarian belum netep huang Bukit Batu 
Nindan Tarung, Kereng Liang 
Bantilung Nyaring. 


2 Tinaí ampī Ranying Hatala 
bakahandak akan maatuh kakare taluh 
handiaí rahian andaú. Hayak auh nyahu 
batengkung ngaruntung langit homboh 
malentar kilat basiring hawun, 
manyaluh sangguhan manak ain 
Kameluh Putak Bulaú Janjulen 
Karangan, eka luas anakà sintung telu 
te manjadi lanting samben nampalang 
penyang haki runtun ngangkuang 
santagi enjung bunu nyalawi bungaí, 
lanting lamiang nyarantiman handang, 
tuntang lanting dare hekut habalawit 
balambang. 3 Sintung telu taluh je 
kajadian bara sangguhan manak te uras 
atun intu butah nyaraka penyang 
basalupu butah amben penyang nyirat 
bulang jara-jarang. 4 Butah nyaraka 
penyang basalupu butah amben 
penyang inyaluh tinaí hayak auh nyahu 
batengkung ngaruntung langit homboh 
malentar kilat basiring hawun, palus 
kajadian manjadi butah panji ringkin 
danum, hayak sukup taluh puatà iete 
lanting samben nampalang penyang 


haki runtun ngangkuang santagi enjung 
bunu nyalawi bungaí, lanting lamiang 
nyarantiman handang, lanting dare 
hekut habalawit balambang, banama 
bulat runtih bulan ajung rabia nalepu 
bintang saratus, batu timpung 
sapanguwang bintik, barun tahentung 
bakalampaú guhung, anggan hantitik 
baka ujang andaú, timpun rarayun 
danum urang urik balambang, tuntang 
banama bukit malempang tambun 
jampahen langit. 5 Kakare ramu 
panataú panuhan je atun intu 
Manyameí Tunggul Garing Janjahunan 
Laut ewen hanak tuntang jete inyarah 
Ranying Hatala ewen mahaga helu iete 
butah panji ringkin danum, suling bulaú 
rumbaí ambun, gariding bulaú 
sangkalemu, tuntang kapek balulang 
bulaú. 6 Panataú panuhan jetuh kareh 
rahian andaú itah atun mahining eweh- 
eweh je mahagā tuntang akan naraí 
gunā, awi kareh Ranying Hatala akan 
mintih raja-raja tuntang kameluh je 
mahagā palus manggunā. 


7 Kalute ampin kahandak Ranying 
Hatala je atun huang katika jete ura- 
uras manjadi, tuntang jetuh kea je 
manjadi tamparan taluh handiaí kareh 
huang Pantaí Danum Sangiang palus 
Pantaí Danum Kalunen. 


22 Raja Bunu dia tau baseput barigas 
hakananan pantar pinang 


1 Limbah pire-pire andau jadi katahī, 
ampī Raja Bunu lalaú hakabeken lingu 
nalataí bara tambun pahari ewen 
sintung due. 2 Raja Bunu dia maku 
hakananan pantar pinang. Aluh iē 
hakananā jatun tau nyurung isi daha 
tuntang dia kea tau baseput barigas 
kilaú tambun paharī sintung due. 3 


Amun tambun pahari sintung due, iete 
Raja Sangen tuntang Raja Sangiang, 
puna akan ndu kaseput karigasà. 


4 Kilen kea uluh tingang apangà 
Manyameí Tunggul Garing Janjahunan 
Laut ewen due tingang indangà 
Kameluh Putak Bulat Janjulen 
Karangan paham kapehen itung huang 
nuntun garing tarantangà Raja Bunu je 
kalute ampī. 5 Ye Manyameí Tunggul 
Garing Janjahunan Laut ewen due 
bulan bawi bambaí Kameluh Putak 
Bulaú Janjulen Karangan malawu 
rawei: 


Pasi-pasi lingun itah sintung due, 
lalau nuah Ranying Hatala 
lalangena, nyambung Jata 
Balawang Bulaú sampalangen. 


6 Kilen kea Ranying Hatala ewen due 
Jata Balawang Bulaú nahingan 
pahariwut raweí Manyameí Tunggul 
Garing Janjahunan Laut ewen due 
Kameluh Putak Bulat Janjulen 
Karangan je balaku asi belum, palakuan 
awat maharing. 7 Palus japa-japan 
tatah, jima-jimat tanteng, Ranying 
Hatala ewen due Jata Balawang Bulaú 
masi Manyameí Tunggul Garing 
Janjahunan Laut ewen due Kameluh 
Putak Bulaú Janjulen Karangan. le 
manjapa lalang tambangap langit je 
basuang behas nyangen tingang, hayak 
inutup mahapan pundang lauk ila-ilaí 
langit je dia tau una tuntang dia tau 
rugi. 8 Hayak auh nyahu batengkung 
ngaruntung langit homboh malentar 
kilat basiring hawun, kahandak 
Ranying Hatala ewen due Jata 
Balawang Bulaú uras manjadi metuh te 
kea. 9 Tinaí behas nyangen tingang je 
akan suang lalang tambangap langit, 
ingaut ije supak nyurung ije gantang, 

ingaut ije gantang nyurung ije luntung 
palundu, kalute laju-lajur palus 
katatahi. 10 Kalute kea pundang lauk 
ila-ilaí langit, imipih kahain lukap 
nyurung kahain kiap. Awi lalang 
tambangap langit te atun Nyalung 
Kaharingan Belum mijen hila 
palempang. 


11 Ye Ranying Hatala ewen due Jata 
Balawang Bulaú nyahuan Raja Uju 
Hakanduang tingang nusang hadurut 
lunuk ngagahan lalang tambangap 
langit je basuang behas nyangen 
tingang tuntang pundang lauk ila-ilaí 
langit, nanturung Bukit Batu Nindan 
Tarung, Kereng Liang Bantilung 
Nyaring. 12 Sembang Bukit Batu 
Nindan Tarung, Kereng Liang 
Bantilung Nyaring, Raja Uju 
Hakanduang naruí rangkan panginan, 
behas nyangen tingang tuntang 
pundang lauk ila-ilaí langit akan 
panginan Raja Bunu, je mijen lalang 
tambangap langit. 13 Ye Manyameí 
Tunggul Garing Janjahunan Laut ewen 
due Kameluh Putak Bulaú Janjulen 
Karangan mampakasak rangkan 
panginan simpan, iran sakunyatan 
sukup, akan garing tarantang Raja 
Bunu. 14 Sana hakananan rangkan 
panginan simpan, iran sakunyatan 
sukup, Raja Bunu hari nunjung 
karigasa, baseput nyurung isi daha 
sama kilaú tambun paharī ewen sintung 
due. 


15 Limbah te Ranying Hatala ewen due 
Jata Balawang Bulaú manjapa tinaí 
hanggulan garing je basalupu apuí 
pambelum je dia tau belep akan 
Manyameí Tunggul Garing Janjahunan 
Laut ewen due Kameluh Putak Bulaú 
Janjulen Karangan tuntang ewen hanak 
hajarian. 16 Hayak auh nyahu 


batengkung ngaruntung langit homboh 
malentar kilat basiring hawun, 
kahandak Ranying Hatala ewen due 
Jata Balawang Bulat manjapa 
hanggulan garing je basalupu apuí 
pambelum palus manjadi. Yé bukū atun 
hanggulan garing je basalupu apuí 
pambelum intu Lewu Bukit Batu 
Nindan Tarung. 17 Tinaí behas nyangen 
tingang je mijen lalang tambangap 
langit tuntang pundang lauk ila-ilaí 
langit jete puna dia tau imindah bara 
ekā, iatuh awi Ranying Hatala ewen 
due Jata Balawang Bulat, basa amun iē 
imindah te tau lepah. 


18 Kalute ampin kahandak Ranying 
Hatala ewen due Jata Balawang Bulaú 
manjadian kare kahandakà huang 
katika jete, intu Bukit Batu Nindan 
Tarung. 


23 Raja Sangen, Raja Sangiang, 
tuntang Raja Bunu inuah 


1 Kilen kea amun ewen telu te jadi 
sasa-sasar hai tuntang sasa-sasar bakas, 
hayak puna paham ampin karigasà. 
Indū ewen due bapā hanjak tutu 
pahalawang huangà, rindang pahateluk 
kalingū manuntun garing tarantangà. 2 
Ewen sintung telu karas kabangang, 
habayang teras tapang bentuk lawang 
parintaran tingang, basangkelang kea 
nalanjung lawin kayun sangalang 
garing, tuntang halangunyan bilun 
nyalung. 3 Kalute kahanjak pahalawang 
huang indang apangà nuntun garing 
tarantangà uras balinga tambang. 


4 Kilen kea huang sinde andaú ewen 
sintung telu salenga atun tiruk 
karangkan huang muhun panduí 
tingang, halangunyan bilun nyalung 
huang batang danum, panapian Bukit 


Batu Nindan Tarung, Kereng Liang 
Bantilung Nyaring. 5 Sana jadi 
hakabuah tiruk karangkan lingun ewen 
sintung telu, yē ewen sintung telu palus 
muhun panduí tingang, hanyalung 
repang, nanturung bilun nyalung. 6 
Ranying Hatala ewen due Jata 
Balawang Bulaú manuntun ewen 
sintung telu je metuh karehu panduí 
tingang, hanyalung repang bara 
gantung bilun nyalung. 7 Ye Ranying 
Hatala ewen due Jata Balawang Bulaú 
halaluhan ije kadereh sanaman, 
lampang puntungà tuntang leteng 
puntungà. 8 Kilen kea kabentengan 
ewen sintung telu panduí tingang, 
hanyalung repang, salenga ewen 
sintung telu nuntun atun ije kadereh 
sanaman. Puntungà lampang hunjun 
bilun nyalung, tuntang hila puntungà 
leteng mijen kahaleman nyalung. 9 
Sana ewen sintung telu nuntun atun 
sanaman te, yë ewen sintung telu haya- 
hayak manting nangkaruan tambang 
nanturung sanaman te hayak kea 
manekapà. 10 Kilen kea Raja Sangen 
tuntang Raja Sangiang manekap 
sanaman te hila puntunga je lampang, 
limbah te ampī Raja Bunu manekap 
puntung sanaman hila je leteng. 11 
Hanjak rantang pahalawang huang 
ewen sintung telu palus haduanan 
sanaman te, yē kuan riwut raweia: 


Itah sintung telu kanuah awi 
Ranying Hatala ewen due Jata 
Balawang Bulaú. 


12 Ewen sintung telu palus mimbit 
sanaman jete gandang halalian buli 
nanturung parung mahawang, 
nanturung tingang apangà, burung 
indangà. 13 Amun ewen sintung telu 
jadi sembang parung mahawang, 
nyembang uluh tingang apanga. Yē 


ewen sintung telu janjaruman panalatai, 
bau ewen sintung telu jadi kanuah ije 
kadereh sanaman je puntunga lampang 
tuntang puntunga leteng. 14 Ye ewen 
sintung telu palus hajalukan sanaman te 
akan uluh tingang apanga hayak 
janjaruman panalatai hila sanaman je 
lampang tuntang sanaman je leteng, 
hayak balaku umba uluh tingang 
apanga nabasan sanaman te manjadi 
duhung papan benteng, ranying 
pandereh bunu, tuntang sipet lumpung 
nanjeman penyang. 15 Tumbah uluh 
tingang apanga kua: 


Narai bulan kasala tingang anak 
ketun sintung telu, itah balaku asi 
umba Ranying Hatala ewen due 
Jata Balawang Bulaú nabasan 
akan ketun sintung telu. 


16 ye Manyameí Tunggul Garing 
Janjahunan Laut ewen due Kameluh 
Putak Bulat Janjulen Karangan kuta- 
kutak pahalawu rawei kua: 


Jaka Ranying Hatala ewen due 
Jata Balawang Bulau tau masi 
karangkan lingun uluh garing 
tarantangku sintung telu. 


17 Ranying Hatala ewen due Jata 
Balawang Bulaú puna usang handung 
hakatawan panalatai, kilaú bulan 
mating malawit dare. Hayak auh nyahu 
batengkung ngaruntung langit homboh 
malentar kilat basiring hawun, sanaman 
jete palus kajadian manjadi sintung telu 
duhung papan benteng, sintung telu 
ranying pandereh bunu, tuntang sintung 
telu kea sipet Jumpung nanjeman 
penyang. 18 Limbah kajadian urasa, 
taluh je ingahandak awi ewen sintung 
telu, duhung papan benteng, ranying 
pandereh bunu, tuntang sipet lumpung 
nanjeman penyang, hemben te palus 


atun intu bentuk parung mahawang. 19 
Hete uluh tingang apangà nyahuan 
garing tarantangà ewen sintung telu 
haya-hayak haduanan ayū tuntang 
kanahuangà. 20 Amun ewen sintung 
telu jadi atun nuntun duhung papan 
benteng, ranying pandereh bunu, 
tuntang sipet lumpung nanjeman 
penyang huang bentuk labehu parung 
mahawang, te ewen sintung telu palus 
haduanā. 21 Ampī Raja Sangen tuntang 
Raja Sangiang magun taratekap je bara 
sanaman lampang, Raja Bunu magun 
taratekap je bara hila puntung sanaman 
leteng. 22 Kalute ampin kahandak 
Ranying Hatala ewen due Jata 
Balawang Bulaú, jadi manenga tingkes 
akan garing tarantang Manyameí 
Tunggul Garing Janjahunan Laut ewen 
due Kameluh Putak Bulaú Janjulen 
Karangan, sintung telu te. 23 Rima hila 
puntung sanaman lampang, ain Raja 
Sangen tuntang Raja Sangiang, jete 
puna inatap awi Ranying Hatala ewen 
due Jata Balawang Bulaú. 24 Raja 
Bunu tempun je hila leteng, iatuh awi 
Ranying Hatala ewen due Jata 
Balawang Bulaú, mahaga lewu injam 
tingang, Pantaí Danum Kalunen kareh 
je bagin mateí. 


25 Kalute ampin kakare taluh je 
kajadian huang katika jete, jadi iatuh 
awi Ranying Hatala ewen due Jata 
Balawang Bulaú. 


24 Raja Sangen, Raja Sangiang, 
tuntang Raja Bunu kanuah gajah 
bakapek bulau unta hajaran tandang 
barikur hintan 


1 Miar andaú miar kea alem. Raja 
Sangen, Raja Sangiang, tuntang Raja 
Bunu puna hanjak rantang pahalawang 


huanga, rindang pahateluk kalingi, jadi 
atun mahaga duhung papan benteng, 
ranying pandereh bunu, tuntang sipet 
lumpung nanjeman tingang je jadi 
injadian awi Ranying Hatala ewen due 
Jata Balawang Bulaú. 2 Bilak dia 
bahelang andaú ewen sintung telu tulak 
mengan mambuang lawang, hakaliling 
Bukit Batu Nindan Tarung, Kereng 
Rabia Nunyang Hapalangka Langit, 
nyamah kare metu burung uras nunjung 
ikeh tingang nantan pain bukit. 


3 Kilen kea panalataí Ranying Hatala 
ewen due Jata Balawang Bulaú 
malaluhan gajah bakapek bulaú unta 
hajaran tandang barikur hintan mijen 
Bukit Engkan Penyang. 4 Taluh je 
ingahandak awi Ranying Hatala ewen 
due Jata Balawang Bulaú malaluhan 
gajah bakapek bulaú mijen Bukit 
Engkan Penyang jadi handung 
hakatawan awi Manyameí Tunggul 
Garing Janjahunan Laut ewen due 
Kameluh Putak Bulaú Janjulen 
Karangan janjaruman awi Ranying 
Hatala. 9 Ye Manyameí Tunggul 
Garing Janjahunan Laut ewen due 
Kameluh Putak Bulaú Janjulen 
Karangan malawu rawei umba garing 
tarantangà sintung telu: 


Umbet lalaú ketun sintung telu 
batanjung panjang mambuang 
lawang parintaran tingang, 
mengan kare burung metu 
hakaliling Bukit Batu Nindan 
Tarung, Kereng Liang Nunyang 
Hapalangka Langit tuh. 6 Hayak 
je puna mahatengkangkù akan 
ketun sintung telu, ela nanturung 
Bukit Engkan Penyang awi hete 
tege hatuen nyaring je gila-gila 
enteng, busun sahakung je saru- 
sarui hanyi, tau entā ketun 


sintung telu manta-manta dia 
hanyeren belai, nele bula-bulat 
dia hagarut balengkung. 


7 Raweí garing tarantangà sintung telu: 


Iyoh tingang apang. Akan naraí 
kea gawin ikeí sintung telu 
nanturung Bukit Engkan Penyang, 
amun puna tege hatuen nyaring je 
gila-gila enteng, busun sahakung 
je saru-saruí hanyi, baka ike-ikeh 
mateí. Are beweí bukit je beken 
eka ikeí sintung telu mengan 
mambuang lawang. 


8 Kilen kea sinde andaú, ewen sintung 
telu tulak tinaí mengan mambuang 
lawang, ngumbang ngaliling Bukit 
Batu Nindan Tarung, ngalingkang 
Kereng Liang Nunyang Hapalangka 
Langit, leka eleh tunis nyalantinaú 
buang, jatun kare metu burung. 9 Kuan 
Raja Sangen: 


Mateí indang tasang bunu bilin 
banama, itah sintung telu 
karuhung aring, bilang jatun 
nuntun garisik sarahempun kare 
tupaí mandiwuí. 


10 Yē Raja Sangen tinaí malawu raweí: 


Kilen jakā itah sintung telu 
karuhung aring nanturung Bukit 
Engkan Penyang ambun andau 
jetuh, awi puna dia puji itah 
sintung telu nanturung hete. 


11 Kuan raweí Raja Sangiang: 


Ela gilan tingang karuhung aring, 
basa uluh tingang apang jadi 
nahatengkang itah sintung telu 
nanturung Bukit Engkan Penyang. 


12 Raweí Raja Bunu: 


| Akan naraí kea duhung papan 


benteng, ranying pandereh bunu, 
tuntang sipet lumpung nanjemen 
penyang tuh amun dia hapan itah 
ngabanting hatuen nyaring je 
gila-gila enteng, busun sahakung 
je saru-sarui hanyi, ela itah 
sintung telu nunjung ikeh tingang. 


13 Kuan riwut rawei tambun pahari 
Raja Sangen tuntang Raja Sangiang: 


Iyoh, pajing itah sintung telu 
nanturung Bukit Engkan Penyang 
te. 


14 Ye ewen sintung telu mangkin 
nangkaruan tambang nanturung Bukit 
Engkan Penyang, kueh balandung tahi 
ewen sintung telu sembang Bukit 
Engkan Penyang. 


15 Bara keja-kejaú eleh taratuntun awi 
ewen sintung telu pahalendang gajah 
bakapek bulat unta hajaran tandang 
barikur hintan, puna lenda-lendang, 
linge-lingei sinde. 16 Manting 
nangkaruan tambang ewen sintung telu 
hasanselu nanturung gajah bakapek 
bulat unta hajaran tandang barikur 
hintan, haya-hayak sembang palus 
nekapa. 17 Ewen sintung telu sama 
njijit nyaratunda, nyaratunda ngaju 
nyarantunda ngawa hayak malawu 
rawei kuan Raja Sangen: “Aku tempu!” 
Kuan Raja Sangiang: “Aku tempu!” 
Kuan Raja Bunu: “Aku tempū!” Hai 
lalentun tingang ewen sintung telu 
hatakiā. 


18 Nahingan lalentun tingang garing 
tarantangà je hatakian gajah bakapek 
bulaú unta hajaran tandang barikur 
hintan, Manyameí Tunggul Garing 
Janjahunan Laut ewen due Kameluh 
Putak Bulaú Janjulen Karangan palus 
manting nangkaruan tambang 


nyembang Bukit Engkan Penyang. 19 
Sembang Bukit Engkan Penyang, 
Manyameí Tunggul Garing Janjahunan 
Laut palus malawu raweí: 


Iyo-iyoh garing tarantangkù ketun 
sintung telu, ela gilan tingang 
manakian gajah bakapek bulaú 
unta hajaran tandang barikur 
hintan. Keleh ketun sintung telu 
sama-sama tempū, sama-sama 
kea mahagā. 


20 Kuan raweí Raja Sangen nyulang 
auh raweí tingang apangà: 


Aku je tempū awi aku je helu 
nuntu. 


21 Kuan rawei Raja Sangiang nyulang 
rawei tambun pahari Raja Sangen: 


Dia! Aku tuh je tempu awi aku je 
helu nuntū tuntang aku je helu 
sembangà. 


22 Kuan raweí Raja Bunu nyulang 
raweí tambun paharī sintung due: 


Aku je tempū awi aku je helu 
nuntū tuntang aku kea je helu 
nekapà. 


23 Ulih giri gagariten Raja Sangen 
nahingan riwut raweí tambun paharī 
ewen sintung due, hayak nyilak 
nyahumpak duhung papan benteng 
palus nambekā gajah bakapek bulaú 
unta hajaran tandang barikur hintan. 24 
Eleh pajanjuri dahan gajah bakapek 
bulat unta hajaran tandang barikur 
hintan nyua-nyuang panalusung 
lawung, menu-menu sangku raja, palus 
basaluh manjadi rangkan panataú 
simpan, iran panyambungan sukup. 25 
Magun pajanjuri tinaí daha gajah 
bakapek bulaú unta hajaran tandang 
barikur hintan manjadi baras bulaú, 


busung hintan, karangan lamiang, jadi 
bangkang balanga tingang, tambun 
repang garantung. 26 Ye nekap marut 
awi uluh tingang apanga Manyameí 
Tunggul Garing Janjahunan Laut awan 
tambekan duhung papan benteng Raja 
Sangen je intu gajah bakapek bulaú 
unta hajaran tandang barikur hintan, yē 
palus halit. 


27 Kilen kea Raja Sangiang nuntun 
gawin tambun paharī Raja Sangen je 
kalute ampī, palus giri gagariten kea 
tanteng, hayak nyilak nyahumpak 
duhung papan benteng nambekan gajah 
bakapek bulat unta hajaran tandang 
barikur hintan. 28 Hemben te kea 
pajanjuri dahan gajah bakapek bulaú 
unta hajaran tandang barikur hintan 
nyua-nyuang panalusung lawung, 
menu-menu sangku raja. 29 Basaluh 
dahan gajah bakapek bulaú unta 
hajaran tandang barikur hintan manjadi 
rangkan panataú simpan, baras bulaú, 
busung hintan, karangan lamiang, 
bangkang balanga tingang, tuntang 
tambun repang garantung. 30 Nekap 
marut tinaí awi uluh tingang apangà 
Manyameí Tunggul Garing Janjahunan 
Laut awan tambekan duhung papan 
benteng Raja Sangiang, palus halit 
haluli. 


31 Kilen kea tambun paharī Raja Bunu 
ngumpang ngabehu huang, eleh giri 
gagariten tanteng, nuntun panataú 
panuhan ain uluh tambun paharī 
sintung due, je kajadian bara dahan 
gajah bakapek bulaú unta hajaran 
tandang barikur hintan. 32 Yē palus 
nyilak nyahumpak duhung papan 
benteng hayak nambekā kea gajah 
bakapek bulaú unta hajaran tandang 
barikur hintan. 33 Pajanjuri dahan gajah 
bakapek bulaú unta hajaran tandang 


barikur hintan nata petak sintel 
habalambang tambun, liang deret 
habangkalan karangan. 34 Hayak auh 
nyahu batengkung ngaruntung langit 
homboh malentar kilat basiring hawun, 
dahan gajah bakapek bulaú unta 
hajaran tandang barikur hintan je 
manata petak sintel habalambang 
tambun, liang deret habangkalan 
karangan te basaluh manjadi rangkan 
panataú simpan. 


35 Sukup jadi dahan gajah bakapek 
bulat unta hajaran tandang barikur 
hintan pajanjuri. Yé uluh tingang 
apanga Manyamei Tunggul Garing 
Janjahunan Laut nekap marut awan 
tambekan duhung papan benteng Raja 
Bunu, kueh tau halit haluli. 36 Nyuhu- 
nyuhu pajanjuri dahan gajah bakapek 
bulat unta hajaran tandang barikur 
hintan manata petak sintel 
habalambang tambung, liang deret 
habangkalan karangan, hayak te kea 
nunjung tambanga masuh 
pamahimping langit nyamah sembang 
Tumbang Panjungan Manjung. 


37 Gajah bakapek bulat unta hajaran 
tandang barikur hintan, palus menter 
intu Tumbang Panjungan Manjung, 
hayak pajanjuri daha mujan hila pantai 
kalunen nata hulu batang danum, 
sungeí saka, bukit gantung, puruk batu 
ambu. Yé bukū Pantai Danum Kalunen 
are batang danum, sungeí saka, uras 
bakandung bulat tuntang hintan. 38 
Dahan gajah bakapek bulaú unta 
hajaran tandang barikur hintan je 
manata hunjun petak te basaluh 
manjadi sambarana kare gita kayu, 
tuntang gitan kayu te uras tau hapa 
manuwe bulat pungkal raja tuntang 
tuwen peres baratus kare. 39 Bara hete 
nunjung tambanga gajah bakapek bulaú 


unta hajaran tandang barikur hintan 
haratean pamahimping langit 
ngumbang hila Pantai Danum 
Sangiang, hayak pajanjuri daha manata 
Pantai Danum Sangiang uras basaluh 
manjadi baras bulat, busung hintan, 
tuntang karangan lamiang. 40 Awi te 
bukū Pantaí Danum Sangiang uras 
hapanataú baras bulaú, busung hintan, 
tuntang karangan lamiang, kajarian 
dahan gajah bakapek bulaú unta 
hajaran tandang barikur hintan. 41 
Limbah te tinai gajah bakapek bulaú 
unta hajaran tandang barikur hintan 
nunjung tambangà huang hulu Batang 
Danum Tiawu Bulaú. Iē palus mateí 
hete. Awi te bukū Batang Danum Tiawu 
Bulaú habusung hintan, hakarangan 
lamiang, eka je tataú dia rumpang 
tulang, isen bakalesu uhat, tuntang 
hetuh eka je inyewut awi Ranying 
Hatala bagare Lewu Tataú. 42 Tinaí 
hantun gajah bakapek bulaú unta 
hajaran tandang barikur hintan basaluh 
manjadi kayu nyaraka alam je 
ngambang bulaú gagenep andaú, 
malelak hintan gagenep bulan, 
mandawen timpung bembang gawang, 
mamotok garanuhing kurik, mamua 
lamiang bua garing belum, mamating 
suling ringun tingang, babuku tisin 
pangarikir bintang, mujan Nyalung 
Kaharingan Belum, mijen Lewu Tataú 
Dia Rumpang Tulang, Rundung Raja 
Isen Kamalesu Uhat. 


43 Kalute ampin taluh handiaí je jadi 
kajadian itu Bukit Batu Nindan Tarung, 
Kereng Liang Bantilung Nyaring 
hemben te. 


25 Raja Sangen nanturung Bukit 
Bulaú Kangantung Gandang, Kereng 
Rabia Nunyang Hapalangka Langit 


1 Limbah Raja Sangen, Raja Sangiang, 
tuntang Raja Bunu kanuah gajah 
bakapek bulaú unta hajaran tandang 
barikur hintan, ewen gandang halalian 
buli Bukit Batu Nindan Tarung, Kereng 
Liang Bantilung Nyaring. 


2 Jadi pire-pire katahī, ewen sintung 
telu sama nunjung kanumpuh bujang. 
Yē uluh tingang apanga maatuh 
karangkan lingu madu manyahuan 
garing tarantangà nanturung Bukit 
Bulaú Kangantung Gandang, Kereng 
Rabia Nunyang Hapalangka Langit. 
Kuan uluh tingang apangà Manyameí 
Tunggul Garing Janjahunan Laut: 


3 Ikau garing tarantangkù Raja 
Sangen batulak nanturung Bukit 
Bulaú Kangantung Gandang, 
Kereng Rabia Nunyang 
Hapalangka Langit, janjaruman 
panalataí ketun haring sintung 
telu je jadi kanuah gajah bakapek 
bulaú unta hajaran tandang 
barikur hintan umba Ranying 
Hatala. 


4 Kueh balandung tahi, Raja Sangen 
palus tingang lunuk nanturung Bukit 
Bulaú Kangantung Gandang, Kereng 
Rabia Nunyang Hapalangka Langit. 
Huang kabentengan Raja Sangen 
batanjung panjang, iē salenga atun 
kanuah ije biti bawi kangumban 
sinjang, habineí kamangkang luyang. 9 
Ampī Ranying Hatala jadi atun 
malaluhan ije biti bawi kangumban 
sinjang akan Raja Sangen, hayak 
Ranying Hatala manyewut 
gangguranan aran bawi te bagare 
Kameluh Kambang Garing. 6 Hanjak 


rantang pahalawang huang Raja Sangen 
jadi atun kanuah ije biti bawi 
kangumban sinjang puna bahalap dia 
lalangena. Yē palus imbita gandang 
halalian buli nanturung Bukit Batu 
Nindan Tarung, Nyahendeng Kereng 
Liang Bantilung Nyaring. 7 Sembang 
Bukit Batu Nindan Tarung, 
Nyahendeng Kereng Liang Bantilung 
Nyaring, Raja Sangen tuntang bawi 
kangumban sinjang je inuah awi 
Ranying Hatala aka palus iē janjaruman 
panalatai akan uluh tingang apanga 
ewen due burung indangà, tuntang 
tambun paharī sintung due. Kuan Raja 
Sangen: 


8 Tuh aku atun kanuah ije biti 
bawi kangumban sinjang bara 
Ranying Hatala, tuntang bawi 
jetuh bagare arā Kameluh 
Kambang Garing. 


9 Tumbah uluh tingang apangà 
Manyameí Tunggul Garing Janjahunan 
Laut kuā: 


Hakarang garing tarantangkù 
Raja Sangen, bawi kangumban 
sinjang jetuh puna inuah awi 
Ranying Hatala akan bulan bawi 
bambaimu. 10 Pajing itah malalus 
akam gawi lunuk hakaja pating, 
baringen hatamueí bumbung, 
tumun peteh Ranying Hatala 
hajamban Raja Uju Hakanduang 
hemben helu akan burung 
indangmù. 


11 Hemben ewen malalus gawi lunuk 
hakaja pating, baringen hatamueí 
bumbung akan Raja Sangen tuntang 
hemben te Raja Uju Hakanduang atun 
hadurut umba mameteng lilis lamiang 
bua garing belum, hayak manyaki Raja 
Sangen ewen due bulan bawi bambaíà 


mahapan dahan manuk bawuí. 12 
Limbah te Raja Sangen ewen due bulan 
bawi bambaíà Kameluh Kambang 
Garing maatuh kabalumā belum jadi 
batang panjang huma hai parantaran 
lumbah. 


13 Sama jadi are katahī, Raja Sangen 
ewen due bulan bawi bambaíà maatuh 
kabalumā belum, ewen due narantang 
Raja Rahanjang Garing. Raja 
Rahanjang Garing narantang Raja 
Rarusir Kilat; Raja Rarusir Kilat 
narantang Raja Patunggul Nyahu; Raja 
Patunggul Nyahu narantang Raja Uhat 
Malatar Langit; Raja Uhat Malatar 
Langit narantang Raja Bungking 
Kalipapa Tanduk; Raja Bungking 
Kalipapa Tanduk narantang Raja 
Lalunjung Duhung; Raja Lalunjung 
Duhung narantang Raja Lalunjung 
Penyang. 14 Tinaí Raja Lalunjung 
Penyang narantang Tantaulang Bulaú. 
Raja Tantaulang Bulaú narantang epat 
walas biti iete Raja Pantap Nyahu, Raja 
Hanggulan Bunu, Raja Garing 
Harenteng, Raja Garing Haleuh, Raja 
Garing Halembaí, Raja Garing 
Harenyaú, Raja Garing Haresap, Raja 
Garing Penyang Tantahila, Raja 
Nampui Bungaí, Raja Pampulaú 
Hawun, Raja Panyarawan Katingan, 
Kameluh Endas Bulaú Lisan Tingang, 
Kambang Garing Lelak Lamiang 
Manas Kaput Pisaí Tehang, Kameluh 
Mandalan Bulan, tuntang Raja Punduk 
Nyahu. 


15 Kalute ampin kajadian awi Ranying 
Hatala huang pambelum Raja Sangen, 
bara gantung Bukit Batu Nindan 
Tarung, Kereng Liang Bantilung 
Nyaring. 


26 Raja Sangiang nanturung Bukit 
Bulaú Kangantung Gandang, 
nyahendeng Kereng Rabia Nunyang 
Hapalangka Langit 


1 Limbah kajadian je atun akan garing 
tarantangà Raja Sangen, te uluh tingang 
apangà Manyameí Tunggul Garing 
Janjahunan Laut ewen due bulan bawi 
bambaíà hamauh tinaí umba garing 
tarantangà Raja Sangiang. 2 Kuan 
pahalawu raweíà: 


Ikau garing tarantangkù Raja 
Sangiang, batulak kea nanturung 
Bukit Bulaú Kangantung 
Gandang, nyahendeng Kereng 
Rabia Nunyang Hapalangka 
Langit kilaú tambun paharim 
Raja Sangen. 


3 Nahingan riwut rawei uluh tingang 
apangà kalute, yē Raja Sangiang 
tingang nulak lunuk nanturung Bukit 
Bulaú Kangantung Gandang, 
nyahendeng Kereng Rabia Nunyang 
Hapalangka Langit. 4 Kueh balandung 
tahi janjulanā, yē Raja Sangiang 
sembang Bukit Bulaú Kangantung 
Gandang, nyahendeng Kereng Rabia 
Nunyang Hapalangka Langit. 5 
Kabentengan Raja Sangiang nyapende 
kayu erang tingang, luhung kayu 
andung nyahu, tahanjungan Bukit 
Bulaú Kangantung Gandang, yē 
Ranying Hatala tinaí malaluhan ije biti 
bawi kangumban sinjang akan Raja 
Sangiang. 6 Bawi kangumban sinjang 
te inanggare awi Ranying Hatala 
gangguranan arā bagare Kameluh 
Kambang Runjan, bawi bahalap kilaú 
bulan babangkang langit. 7 Hanjak 
rantang pahalawang huang Raja 
Sangiang mite kahalap bawi te je jadi 
inuah awi Ranying Hatala akā. 8 


Hemben te kea Raja Sangiang mimbit 
bawi te gandang halalian buli 
nanturung Bukit Batu Nindan Tarung, 
Kereng Liang Bantilung Nyaring. 9 
Sembang Bukit Batu Nindan Tarung, 
Kereng Liang Bantilung Nyaring, Raja 
Sangiang janjaruman panalataíà akan 
uluh tingang apangà, iē jadi atun 
kanuah ije biti bawi kangumban sinjang 
sama kilaú akan tambun paharī Raja 
Sangen. 10 Hanjak rantang pahalawang 
huang uluh tingang apangà umba 
garing tarantangà Raja Sangiang je jadi 
kanuah ije biti bawi kangumban 
sinjang, hayak iē malawu rawei: 


Jetuh garing tarantangkù Raja 
Sangiang puna jadi injadian awi 
Ranying Hatala akan ndu bulan 
bawi bambaímù. 


11 Raweí Raja Sangiang: 


Amun kilau te, kilen ampin 
panalataí lingun itah tinaí umba 
bawi tuh tingang apang? 


12 Tumbah Manyameí Tunggul Garing 
Janjahunan Laut ewen due bulan bawi 
bambaíà Kameluh Putak Bulaú 
Janjulen Karangan: 


Amun kilaú etuh panalataí, itah 
mawi gawi lunuk hakaja pating, 
baringen hatamueí bumbung akan 
garing tarantang itah Raja 
Sangiang. 


13 Limbah te, yē uluh tingang apangà 
ewen due burung indangà malalus gawi 
hakaja pating, baringen hatamueí 
bumbung akan uluh garing tarantangà 
Raja Sangiang, hayak huang katika te 
atun hadurut kea Raja Uju 
Hakanduang. 14 Ewen mameteng 
lamiang bua garing belum hayak 
manyaki duhung turus tungkup, pulang 


kalangkang ruang, Raja Sangiang ewen 
due Kameluh Kambang Runjan je 
nampara mangun kabaluma belum jadi 
batang panjang huma hai parantaran 
lumbah. 


15 Are kea katahi jadi Raja Sangiang 
ewen due Kameluh Kambang Runjan 
maatuh kabaluma belum, yē palus atun 
kanuah garing tarantang. 16 Ewen 
sintung due narantang Nyalung Tatu 
Sangiang. Nyalung Tatu Sangiang 
narantang Gambalang Rajan Sangiang; 
Gambalang Rajan Sangiang narantang 
Garing Tanduh Nyahu; Garing Tanduh 
Nyahu narantang Sawang Tanduh 
Nyahu; 17 Sawang Tanduh Nyahu 
narantang Raja Sariantang Penyang; 
Raja Sariantang Penyang narantang 
Raja Samatian Tingang; Raja Samatian 
Tingang narantang Raja Tanduh Bulaú 
Tangkurajan Sangiang. 18 Raja Tanduh 
Bulaú Tangkurajan Sangiang narantang 
hanya biti iete Raja Duhung Mama 
Tandang Langkah Sawang Apang 
Bungaí Sangiang, Raja Sawang Bapa 
Bungaí Sangiang, Raja Antang Tempun 
Mihing, Raja Duhung Kiting Tambun, 
Raja Dahiang Mantung Bulaú, Raja 
Mantir Mama Luhing Bungaí Salutan 
Raja Nalawung Bulaú, Raja Mama 
Rahuí Bungaí, tuntang Kameluh 
Rangkang Sangiang. 


19 Kalute ampin kajadian je jadi iatuh 
awi Ranying Hatala akan Raja Sangen 
ewen due bulan bawi bambaíà 
Kameluh Kambang Runjan. 


27 Raja Bunu nanturung Bukit 
Bulaú Kangantung Gandang, 
nyahendeng Kereng Rabia Nunyang 
Hapalangka Langit 


1 Kilen kea limbah kakare taluh je jadi 


injadian awi Ranying Hatala akan Raja 
Sangen ewen due Raja Sangiang kalute 
ampī, te tambun paharī Raja Bunu 
paham ngumpang ngabehu huang. 2 Yē 
Raja Bunu malawu raweí umba uluh 
tingang apangà ewen due burung 
indangà: 


Tambun paharingkù sintung due 
uras atun dinun bulan bawi 
bambaíà. Hamparea aku tuh tau 
nanturung Bukit Bulaú 
Kangantung Gandang? 


3 Hayak tinai pahalawu raweíà: 


Mbuhen aku hindaí atun Ranying 
Hatala manuah aku kilaú manuah 
tambun paharingkù sintung due? 


4 Yē tumbah uluh tingang apangà ewen 
due burung indangà: 


Iyoh tingang garing tarantangkù 
Raja Bunu, tutu kea pahalawu 
raweímù. Amun kalute pajing 
bitim batulak nanturung Bukit 
Bulaú Kangantung Gandang, 
nyahendeng Kereng Rabia 
Nunyang Hapalangka Langit. 


5 Kueh balandung tahi Raja Bunu palus 
tingang nulak lunuk nanturung Bukit 
Bulaú Kangantung Gandang, 
nyahendeng Kereng Rabia Nunyang 
Hapalangka Langit. 6 Kabentengan 
Raja Bunu batanjung panjang 
nyembang Bukit Bulaú Kangantung 
Gandang, Ranying Hatala usa-usang 
jadi handung hakatawan panalataíà. 7 
Ye Ranying Hatala palus malaluhan ije 
biti hampatung bawi kangumban 
sinjang intu kabentengan Raja Bunu 
nanturung Bukit Bulaú Kangantung 
Gandang, nyahendeng Kereng Rabia 
Nunyang Hapalangka Langit. 8 
Hampatung bawi kangumban sinjang te 


bahalap tutu sama bulan babangkang 
langit, hayak Ranying Hatala nanggare 
gangguranan ara bagare Kameluh 
Tanteluh Petak, tuntang hindai atun 
aseng ngangkana. 9 Kilen kea Raja 
Bunu puna surung janjulanā, palus iē 
hasembang umba hampatung Kameluh 
Tanteluh Petak, tutu bahalap sama 
bulan babangkang langit, baya ije ih 
bulan kasalā hampatung bawi te jatun 
aseng ngangkanā. 10 Kuan raweí Raja 
Bunu: 


Mateí indang tasang bunu bilin 
banama, leha-lehan kasial 
lingungkù lalaú kanuah Ranying 
Hatala aku lalangena, nyambung 
Jata Balawang Bulaú aku 
salampangen. 


11 Mite taluh je kalute ampī, yē Raja 
Bunu palus gandang halalian buli 
nanturung Bukit Bulaú Kangantung 
Gandang, nyahendeng Kereng Rabia 
Nunyang Hapalangka Langit. 12 
Hampatung bawi kangumban sinjang 
te, awi jatun aseng ngangkana, ilihi eka 
ih, dia mimbità gandang halalian buli. 


13 Sembang ie Bukit Bulaú 
Kangantung Gandang, nyahendeng 
Kereng Rabia Nunyang Hapalangka 
Langit, te Raja Bunu janjaruman 
panalataíà akan uluh tingang apangà 
tuntang burung indangà, bau iē atun 
kanuah hampatung bawi kangumban 
sinjang jatun aseng ngangkanā. 14 
Kuan raweí uluh tingang apangà ewen 
due burung indangà: 


Amun kilau te panalataíà, ikaú 
garing tarantang Raja Bunu 
haguet nyembang Ranying Hatala 
balaku asi belum, palakuan awat 
maharing umba lê. 


15 Nahingan auh pahariwut raweí uluh 
tingang apanga kalute, ye Raja Bunu 
tingang tulak lunuk nyembang Ranying 
Hatala balaku asi belum, palakuan awat 
maharing. 16 Sana jadi hasembang 
tanduk, Raja Bunu palus janjaruman 
panalataia umba Ranying Hatala, bau iē 
atun kanuah hampatung Kameluh 
Tanteluh Petak jatun aseng ngangkanā. 
17 Malawu raweí Raja Bunu kuā: 


Pasi aku Ranying Hatala, ujan 
akangkù Nyalung Kaharingan, 
uka hampatung je atun 
sembangkù kabentengan jalan tau 
belum tuntang atun aseng 
ngangkanā kilaú uluh bawi je 
manjadi kabalin paharingkù ewen 
due. 


18 Kuan Ranying Hatala nyulang raweí 
Raja Bunu: 


Hetuh Aku masi bitim. Pajing ikaú 
haduanan Nyalung Kaharingan 
Belum jetuh. 


19 Yē Raja Bunu palus malusut luhing 
pantung tingang hapā nantalaí Nyalung 
Kaharingan Belum, guhung panaling 
aseng, bara Ranying Hatala. 20 Limbah 
jadi luhing pantung tingang basuang 
Nyalung Kaharingan Belum, guhung 
panaling aseng, kilen kea luhing 
pantung tingang palus nganderang 
hayak nunjung taribang. 21 Hayak auh 
nyahu batengkung ngaruntung langit 
homboh malentar kilat basiring hawun, 
luhing pantung tingang basaluh 
manjadi tingang rangga bapantung 
nyahu. 22 Tingang rangga bapantung 
nyahu palus mijen lunuk jayang 
tingang baringen sempang tulang 
tambarirang intu Pantaí Danum 
Sangiang, jete je tau nganderang 
nambang tamueí banama tingang 


mandulang bulat untung panjang akan 
pambelum kalunen. 


23 Ye nantalaí tinai awi Raja Bunu 
mahapan lumpang bulat tanduk 
tambun. Sana basuang Nyalung 
Kaharingan Belum, lumpang bulaú 
tanduk tambun palus hajanjeluí hayak 
naseran kalang labehu handalem. 24 
Lumpang bulaú tanduk tambun te, 
hayak auh nyahu batengkung 
ngaruntung langit homboh malentar 
kilat basiring hawun basaluh manjadi 
tambun baputi ihing bajaleang, palus 
naseran kalang labehu handalem, mijen 
labehu Tumbang Ulang Haganjen, 
labehu Tumbang Ulang Hagandang, 
Petuk Kanarewung Antang, badaha 
Nyalung Kaharingan Belum, nambang 
tamueí banama tingang, mandulang 
bulat untung aseng panjang akan 
pambelum kalunen. 


28 Raja Bunu inyundaú awi Anguí 
Bungaí Mama Lengaí Tingang 


1 Mite ampin kakare kajadian je kalute, 
Raja Bunu buli mimbit kapehen ateíà, 
mite hampatung bawi je ilaluhan awi 
Ranying Hatala akā palus jatun aseng 
ngangkanā, awi Nyalung Kaharingan 
Belum je inenga Ranying Hatala akā 
dia sampet iē mimbit nanturung 
hampatung uluh bawi te. 2 Raja Bunu 
gandang halalian buli nanturung Bukit 
Batu Nindan Tarung, janjaruman 
panalataíà kakare ampin kajadian 
huang janjulanā, akan uluh tingang 
apangà Manyameí Tunggul Garing 
Janjahunan Laut ewen due indangà 
Kameluh Putak Bulaú Janjulen 
Karangan, hayak iē hamauh: 


Lalaú kasial lingungkù. Ampi 
jatun ati pasin Ranying Hatala 


akangkù, uras mambalang 
karangkan huangkù. 


3 Tumbah uluh tingang apangà 
Manyameí Tunggul Garing Janjahunan 
Laut ewen due burung indangà 
Kameluh Putak Bulaú Janjulen 
Karangan: 


Pajing bitim tinaí anakkù Raja 
Bunu haguet nyembang Ranying 
Hatala. Hete bitim nambangà 
hapan lamiang bua garing belum. 
Itah tatap balaku asi belum, 
palakuan awat maharing tinaí 
umba Ranying Hatala. Jetuh pea 
bitim tau rise raweímù, awi 
Ranying Hatala jadi maatuh 
kakare taluh handiaí manumun je 
ingahandak awi. 


4 Yē Raja Bunu haguet tinaí nanturung 
Bukit Bulaú Kangantung Gandang, 
palus iē hasembang tanduk umba 
Ranying Hatala. Raja Bunu malawu 
raweí kua: 


Iyoh Ranying Hatala, tuh aku 
atun karamahan dumah tinaí 
balaku asi belum. Uka Ranying 
Hatala mambelum akangkù 
hampatung uluh bawi je jadi 
ilaluhan Ranying Hatala akangkù. 
Awi nyamah ambun andaú jetuh 
palus hindaí atun aseng 
ngangkanā. 


5 Ranying Hatala masi Raja Bunu. 
Palus le nanjuri Nyalung Kaharingan 
Belum je inantalaí awi Raja Bunu 
mahapan lamiang bua garing belum. 
Harū ulih mijen luwangà hayak kea 
Ranying Hatala hapeteh raweí umba 
Raja Bunu kua: 


Bitim Raja Bunu bajeleng ih 
mimbit Nyalung Kaharingan 


Belum jetuh bua-buah hapam 
mambelum hampatung uluh bawi 
je katampara bara petak kalabien 
bulan, bayan intan Nyalung 
Kaharingan je bara Aku. 


6 Hayak huang katika jete kea Ranying 
Hatala tinai magun hapeteh rawei umba 
Raja Bunu: 


Tuh bitim rende-rendeng mimbit 
Nyalung Kaharingan Belum jetuh 
je hapam mambelum hampatung 
uluh bawi te, tuntang keleh bitim 
bingat auhku. Jatun Ranying 
Hatala je beken, malengkan tikas 
Aku kabuat. 7 Tuntang ela ikaú 
tende-tendea huang kabentengan 
janjalunan, aluh atun uluh 
nahuang pander sarita umba 
bitim, ela bitim bapander umba 
iē, manih tinaí amun iē manyewut 
arepà ranying hatala, ela bitim 
nahingan auhà, basa tikas Aku 
Ranying Hatala je masi mawat 
bitim. 8 Tinaí kareh amun bitim 
jadi hasembang tanduk umba 
hampatung uluh bawi te, bitim 
nantisan Nyalung Kaharingan 
Belum mijen junjun karepurū, 
hayak amun ie jadi belum, pajing 
ih bitim mimbità gandang 
halalian buli nanturung Bukit 
Batu Nindan Tarung, palus 
janjaruman akan uluh tingang 
apangmù Manyameí Tunggul 
Garing Janjahunan Laut ewen 
due tingang indangmù Kameluh 
Putak Bulaú Janjulen Karangan, 
uka ketun due bajeleng malalus 
gawi lunuk hakaja pating, 
baringen hatamueí bumbung. 


9 Nahingan pahariwut raweí Ranying 
Hatala kalute, hanjak rantang 


pahalawang huang Raja Bunu kua: 


Puna tutu kea Ranying Hatala tuh 
masi uluh aku. 


Limbah hapeteh raweí te Ranying 
Hatala palus lilap dia gitan hindaí. Raja 
Bunu palus mananjung nanturung 
hampatung bawi je jadi ilaluhan awi 
Ranying Hatala akā. 


10 Kabentengan Raja Bunu batanjung 
mimbit lamiang bua garing belum je 
ihajipa mahapan nyama, hayak jatepa 
mahapan lukapa hapamuntung, te 
salenga tege ih uluh ije biti manyewut 
arepa: 


Aku tuh ranying hatala 
manyembang bitim Raja Bunu. 


11 Tinaí auh uluh te hamauh: 


Aku tuh je puna ranying hatala 
aim Raja Bunu. Keleh ikau 
tumbah auhku tuh! 


Raja Bunu mingat peteh Ranying 
Hatala umba ie. Puna giri gagariten 
tanteng nahingan pahalawu uluh je 
kalute auhà, palus kilen kuā huang 
ateíā: 
Mbuhen salenga tege uluh je 
manyewut arepa ranying hatala? 


12 Kalute laju-lajur auh pander uluh te 
umba iē nyamah manyewut Raja Bunu 
je dia maku tumbah bapander umba ia 
te badengen, hayak Raja Bunu rangka- 
rangkah mananjung marak nyarenan 
angat kasingī umba uluh je jatun 
hakalayan misek janjulanā te, tuntang 
je sapuna jetuh panarantang Manyamei 
Tempun Telun Tingang je bagare Anguí 
Bungaí Mama Lengaí Tingang. 13 
Kilaú bulan kanahuangà Raja Bunu 
nyulang raweí Anguí Bungaí Mama 


Lengaí Tingang je halajur nasekan ie 
huang benteng janjulanā te pama iē 
laju-lajur sinde hamauh umba Raja 
Bunu kua: 


Naraí haweh taluh je imbitmù 
nyamah tanjungmù rangka- 
rangkah kalute ampi, kilaú uluh 
batimpang Raja Bunu? 


14 Hindai Raja Bunu tumbah auha, 
hamauh tinai Angui Bungai Mama 
Lengai Tingang kua: 


Akan duem kea Nyalung 
Kaharingan Belum jikau nah Raja 
Bunu? Amun uluh bawi je akan 
ingguangmu nah jadi usang ih 
aku mambeluma, usa-usang jadi 
atun aseng ngangkana. 


15 Nahingan pahariwut rawei Angui 
Bungai Mama Lengai Tingang 
manyewut arepa ranying hatala, te 
palus tumbah Raja Bunu: 


| Kai ie jadi bitim mambeluma? 


16 Awi Raja Bunu tumbah auh Anguí 
Bungaí Mama Lengaí Tingang je 
halajur manderoh iē, te salenga 
kalagahan ih supu lamiang bua garing 
belum akan petak, palus bapuntung 
due. 17 Kuan Raja Bunu: 


Ceh ah! Leha-lehā kapurum. 
Amun puna ikaú ranying hatala, 
akan naraí kea ikaú nyamah 
manderoh aku, nyamah supu 
lamiang bua garing belum 
kalagahan bapuntung due kalutuh 
ampi. 


18 Yē kuan Anguí Bungaí Mama 
Lengaí Tingang je manyewut arepà 
ranying hatala: 


| Akan duem kea taluh te nah, basa 


bawi je akan kabalim te usa- 
usang ih iē jadi belum atun aseng 
ngangkanā. 


19 Kilen kea supu lamiang bua garing 
belum je bapuntung pelek due, 
puntungà palus basaluh manjadi gusi 
renteng bapampang pulu, je bakandung 
Nyalung Kaharingan Belum, sundaú 
awi katungaú rajan bawuí. Jetuh je 
narantang bawuí himba akan Pantaí 
Danum Kalunen. 20 Ije puntungà tinaí 
basaluh manjadi bakam batu 
sariampung tuhan, je bakandung 
Nyalung Kaharingan Belum kea, jete 
inyundaú awi tekaí tingang tenjeh 
tambun arā. 21 Tinaí Nyalung 
Kaharingan Belum je manata hunjun 
petak sintel jete basaluh manjadi Bukit 
Bulaú Tampung Tahaseng intu upun 
garing tungket langit, je halajur 
manahasak Nyalung Kaharingan 
Belum, je manjadi Tasik Kaharingan, 
tuntang hete atun garing nganderang 
sukah lumpung matan andaú. 


22 Puna giri gagariten tanteng Raja 
Bunu umba ampin kakare taluh je 
kajadian akā huang katika te, hayak iē 
kuta-kutak kuā: 


Lalau kajawah lingum nyamah 
nantipaí supu lamiang bua garing 
belum, kapadahal Nyalung 
Kaharingan Belum jete puna jadi 
imeteh awi Ranying Hatala 
akangkù, hapangkù mambelum 
hampatung bawi je jadi inuah 
akangkù. 

23 Kuan raweí Anguí Bungaí Mama 

Lengaí Tingang: 
Naraí je usah bitim mambelumà, 
usa-usang ih jadi aku 
mambelumà, puna bara endaú 


jadi aku janjaruman akam, 
nambangku riwut akan tahasenga, 
lakuku danum akan ndahang 
daha, tuntang lakuku petak akan 
ndahang isi. 


24 Kuan rawei Raja Bunu: 


Ikau dia handung hakatawan je 
puna manjadi kahandak aingku, 
aku balaku ulun kalunen kareh 
bara panakan aingku je dia tau 
mateí. 


25 Nyulang raweí Anguí Bungaí Mama 
Lengaí Tingang kua: 


Amun ulun kalunen te dia tau 
matei, dia balang kuntep petak 
danum eka ewen mijen. 


26 Nyulang raweí tinai Raja Bunu kua: 


Aku balaku batang danum murik 
sila, masuh sila dehesà, mangat 
esungkù dapit jeha, amun ewen 
manampa jalanā murik masuh, 
dia heka tulang uhatà. 


27 Kuan Anguí Bungaí Mama Lengaí 
Tingang nyulang rawei Raja Bunu: 


Kueh tau kalute. Basa taluh je 
bagare batang danum, puna tege 
hulū tege kea tumbangà. Rimā dia 
puji danum te murik nyamah 
sembang hulū. 


28 Limbah te tinaí, kuan raweí Raja 
Bunu: 


Aku balaku batang danum bujur- 
kabajuran. 


Tumbah tinaí Anguí Bungaí Mama 
Lengaí Tingang kua: 


Amun tau sikungku tuh bujur, tau 
kea batang danum te bujur- 
kabajuran. Amun sikungku tuh 

| kalok, kalok kea batang danum. 


29 Sua-sual, jawa-jawab tanteng ewen 
sintung due, hayak puna atun giri 
gagariten Raja Bunu palus nyilak 
nyahumpaka duhung papan benteng, 
hayak mambiwis Angui Bungai Mama 
Lengai Tingang. 30 Kabentengan ewen 
sintung due je sua-sual jawa-jawab te, 
te salenga dumah Ranying Hatala 
hayak Iē malawu raweí kuā: 


Ela gilan tingang ketun sintung 
due, basa bitim Raja Bunu uka 
ikaú handung hakatawan, 
panakan ayum dapit jeha puna 
akan bagin mateí. Te nah bukū 
Aku malaluhan akam bawi je 
jatun bara aseng ngangkana. 31 
Hayak je mambagang tutu, awi 
bara ketun haring sintung telu, 
ikaú je jadi iatuhkù mahaga 
sanaman leteng tuntang ikau kea 
je nambekan gajah bakapek 
bulaú, unta harajan tandang 
barikur hintan nyamah kabanting 
mateí. 32 Tinaí bitim Anguí 
Bungaí Mama Lengaí Tingang je 
sapuna bitim tuh iete bagare Nyai 
Erang Matan Andaú Kilat 
Panjang Dimpah Ruang Langit, 
awi bitim jadi manambang riwut 
akan tahasengà, lakum danum 
akan dahā, lakum petak akan 
ndahang isī, hapam mambelum 
hampatung Kameluh Tanteluh 
Petak, hete kareh panakan ayum 
bagare Tinggi Tingang Mama 
Hanyi Bungaí Sawang Bengkuí 
Pangganti Balu je mijen Batang 
Danum Rutas Mateí, hete ie 
mentaí pandumah kakare liaú isi 
daha je nabasan awim te palus ie 
mahagā. 33 Tuh bitim Raja Bunu 
pajing haduanan bawi 


kangumban sinjang jetuh mimbità 
gandang halalian buli nanturung 
Bukit Batu Nindan Tarung, 
Kereng Liang Bantilung Nyaring. 
34 Tinai amun bitim Raja Bunu 
jadi hasembang tanduk umba uluh 
tingang apangmu ewen due 
burung indangmu, te bitim 
janjaruman petehku, uka ketun 
sintung due bajeleng ilalus gawi 
lunuk hakaja pating, baringen 
hatamuei bumbung. 


35 Limbah jadi hapeteh raweí kalute, 
Ranying Hatala ewen due Jata 
Balawang Bulaú gandang halalian buli 
nanturung balaíà intu Batang Danum 
Banyahu Bulaú, Guhung Mangkilat 
Hintan. Kalute kea Nyahu Erang Matan 
Andaú Kilat Panjang Dimpah Ruang 
Langit gandang halalian buli nanturung 
balaíà intu Batang Danum 
Nyarakungkuí Nyahu. 36 Kalute kea 
Raja Bunu haduanan bawi kangumban 
sinjang Kameluh Tanteluh Petak, palus 
mimbità gandang halalian buli 
nanturung Bukit Batu Nindan Tarung, 
Kereng Liang Bantilung Nyaring. 


37 Sana iē sembang parung mahawang 
intu Bukit Batu Nindan Tarung, hayak 
jadi hasembang tanduk umba uluh 
tingang apangà tuntang burung 
indangà, tambun pahari, ye Raja Bunu 
janjaruman panalataíà kilaú bulan 
mating malawit dare. 38 Uluh tingang 
apangà Manyameí Tunggul Garing 
Janjahunan Laut ewen due burung 
indangà Kameluh Putak Bulaú Janjulen 
Karangan nahingan panalataí garing 
tarantangà Raja Bunu tuntang atun 
peteh Ranying Hatala, te ewen sintung 
due malalus gawi lunuk hakaja pating, 
baringen hatamueí bumbung akan 
garing tarantangà Raja Bunu ewen due 


Kameluh Tanteluh Petak. 39 Huang 
katika ewen malalus lunuk hakaja 
pating, baringen hatamueí bumbung 
akan garing tarantangà Raja Bunu, hete 
atun hadurut Raja Uju Hakanduang 
Kanaruhan Hanya Basakati, umba 
manyaki hayak mameteng lamiang bua 
garing belum. Ewen due malalus 
manumun peteh Ranying Hatala. 40 
Limbah jadi malalus kakare gawi akan 
Raja Bunu, Raja Bunu ewen due 
Kameluh Tanteluh Petak maatuh 
kabalumā belum mangun batang 
panjang, huma hai parataran lumbah. 41 
Bara hete tamparā Bukit Batu Nindan 
Tarung, Kereng Liang Bantilung 
Nyaring inyewut Lewu Bukit Batu 
Nindan Tarung, Rundung Kereng Liang 
Bantilung Nyaring. 


42 Tinaí Raja Bunu ewen due Kameluh 
Tanteluh Petak manak manarantang 
epat walas biti iete Raja Manurun 
Bunu, Raja Kamenduh Bunu, Raja 
Maliambung Bunu, Raja Manyimpeí 
Penyang, Raja Pamahimping Langit, 
Raja Mandurut Bunu, Raja Jangkarung 
Tingang, Busu Dandan Kahayan, 
Manyameí Sunsunan, Tiung Malianā, 
Raja Mandurut Bulaú, Hawun Baru 
Barun, Sabuyung Nyaring Uhing, 
tuntang Sabira Nangguí Garantung. 


43 Kalute ampin kakare kajadian je jadi 
manjadi tumun kahandak Ranying 
Hatala ewen due Jata Balawang Bulaú, 
je manjadi tamparan pambelum Pantaí 
Danum Kalunen. 


29 Ranying Hatala maningak 
mameteh Raja Bunu 


1 Intu Lewu Bukit Batu Nindan Tarung, 
Rundung Kereng Liang Bantilung 
Nyaring, jadi are kare raja-raja tuntang 


kameluh-kameluh mijen hete bara 
kakaren panarantang Manyameí 
Tunggul Garing Janjahunan Laut ewen 
due Kameluh Putak Bulaú Janjulen 
Karangan. 


2 Huang ije katika Ranying Hatala 
hadurut nanturung Lewu Bukit Batu 
Nindan Tarung. lé mameteh nantuajar 
Raja Bunu. 3 Katika jete uluh are 
hakampeleng renteng nahingan 
pahalawu rawei Ranying Hatala 
mameteh nantuajar Raja Bunu palus 
kakare garing tarantangà. 4 Hete 
Ranying Hatala bapander panjang 
umba Raja Bunu: 


Tuh bitim palus panarantang aim, 
akan ilaluhan kareh manyuang 
batang petak je jadi injapa'kù 
hayak inyewutkù jete Pantaí 
Danum Kalunen tuntang 
panarantang aim te dapit jeha 
puna bagin mateí. 


9 Tinaí kuan Ranying Hatala: 


Ela bitim ngumpang basule huang 
nahingan pahariwut rawei'ku, 
tarantang aim dia memen beweí, 
aluh ewen te puna bagin mateí, te 
kareh tege panarantang tambun 
paharim je dia tau mateí je akan 
haduanan ewen te kareh buli Aku. 
6 Mbuhen tau kalute? Awi puna 
Aku tuh tamparan taluh handiaí, 
kalute kea Aku tuh je kahapusà. 


7 Limbah mahining auh Ranying 
Hatala mameteh nantuajar iē, te Raja 
Bunu ewen due bulan bawi bambaíà 
Kameluh Tanteluh Petak paham hanjak 
rantang pahalawang huangà, palus kea 
kakare garing tarantangà. 8 Kuan 
Ranying Hatala tinaí: 


| Pama ketun handiaí te Raja Bunu 

palus kakare garing tarantangmù 
ilaluhan manyuang Pantaí 
Danum Kalunen, amun jadi umbet 
katika je inukas awi'kù akan 
harian andaú, ikaú induangkù 
haluli hinje Aku, hayak dia 
mahalaú pampateí. 


9 Nampara bara katika jete, ampin 
Lewu Bukit Batu Nindan Tarung, 
Rundung Kereng Liang Bantilung 
Nyaring, puna lewu hai kanyamben 
lumbah, rundung datuh nyantagi 
miring, uluh are kilaú bitik rimpung 
nantelaí ruhung, tingkah salagate 
mirang, sahempun pasang, hila hulu 
nambing jalayan hulu danum, hila 
tumbang nambing panyaran pasang. 


10 Kalute ampin kakare taluh je iatuh 
awi Ranying Hatala hemben huran, 
bara gantung Lewu Bukit Batu Nindan 
Tarung, Rundung Kereng Liang 
Bantilung Nyaring. 


30 Nyai Endas Bulaú Lisan Tingang 
maatuh kabalumā belum 


1 Garing tarantang Raja Tantaulang 
Bulat, bagare Nyai Endas Bulaú Lisan 
Tingang puna bahalap dia lalangena, 
bawi bahalap kilaú bulan babangkang 
langit. 2 Sana jadi tanggar kabujangà, 
kahalap Nyai Endas Bulaú Lisan 
Tingang paham batarung tutu intu 
Lewu Bukit Batu Nindan Tarung, 
Rundung Kereng Liang Bantilung 
Nyaring, huang Pantaí Danum 
Sangiang. 3 Are kea uluh je misek 
balaku iē, uras dia ulih manyarupu 
palaku je ilaku awi Nyai Endas Bulaú 
Lisan Tingang, awi puna kabeken tutu 
auh kambang palakū te. 


4 Ampi kahalap uluh bawi bagare Nyai 


Endas Bulaú Lisan Tingang te batarung 
nyamah sembang Raja Uju 
Hakanduang Kanaruhan Hanya 
Basakati. 5 Nahingan riwut tarung Nyai 
Endas Bulaú Lisan Tingang puna dia 
lue-luen, te ewen Raja Uju Hakanduang 
hampung hapakat madu haguet 
mamupuh misek Nyai Endas Bulaú 
Lisan Tingang akan ije biti bara ewen 
Raja Uju Hakanduang. 6 Kabulat pakat 
ewen je patut imatuh tuntang ulih 
manggau kambang palakun Nyai Endas 
Bulaú Lisan Tingang iete Raja Garing 
Hatungkù. 7 Raja Garing Hatungku 
puna Raja Uju Hakanduang, uluh hatue 
bakena, linga batanjung pulu, hayak 
bunu menteng dia lalangena hai kuasā 
belum, datuh japa jimat maharing. 8 
Kuan Raja Garing Hatungku: 


Buah ih, awi puna aku kabuat je 
bakahandak tuntang palaku je 
inggau awi Nyai Endas Bulau 
Lisan Tingang te ulih itah 
manggaŭ tuntang puna je iatuh 
awi Ranying Hatala. 


9 Limbah ewen uras jadi bulat pakat, 
ewen Raja Uju Hakanduang hadurut 
nanturung Lewu Bukit Batu Nindan 
Tarung, manyarah paramun hakumbang 
auh. 10 Ewen jadi sembang Lewu Bukit 
Batu Nindan Tarung, hanjak rantang 
pahalawang huang Raja Tantaulang 
Bulaú mite pandumah Raja Uju 
Hakanduang. 11 Malawu raweí Raja 
Tantaulang Bulaú kuā: 


Naraí janjulanan ketun sintung 
uju jadi karamahan dumah 
nanturung Lewu Bukit Batu 
Nindan Tarung, lala-lalaú kahain 
lalentun tingang. 


12 Tumbah Raja Mandurut Untung kua: 


Ikeí sintung uju karamahan 
dumah misek kamelaí Nyai Endas 
Bulaú Lisan Tingang. En garing 
tarantangmù hindaí atun uluh 
balakū? Tuntang ikeí tuh handak 
balaku garing tarantangmù Nyai 
Endas Bulau Lisan Tingang te 
akan Raja Garing Hatungku. 13 
Tuntang jetuh atun paramun 
hakumbang auh bara ikeí sintung 
uju je madu akan Raja Garing 
Hatungku tuh umba Nyai Endas 
Bulaú Lisan Tingang. 


14 Tumbah Raja Tantaulang Bulaú kuā: 


Naraí bulan salā amun kilaú etuh 
panalataí, baya garing 
tarantangkù Nyai Endas Bulaú 
Lisan Tingang puna hakabeken 
kambang palakū. 15 Amun ketun 
sintung uju ulih manggau 
kambang palakuan Nyai Endas 
Bulaú Lisan Tingang hambekan 
katun, kanahuang ketun sintung 
uju andau etuh ikei manarimā. 


16 Yē palus nyulang raweí tinaí Raja 
Mandurut Untung kua: 


Naraí je ilaku awi Nyai Endas 
Bulaú Lisan Tingang akan 
kambang palaku, ikeí ulih 
manyadiā tuntang Raja Garing 
Hatungku akan haguet manggal. 


17 Limbah sama jadi bulat pakat 
tuntang katukas akan Raja Uju 
Hakanduang haguet misek, ewen Raja 
Uju Hakanduang gandang halalian buli 
tinaí manalih balaíà. 


18 Umbet jadi katikā je jadi inukas 
akan ewen, Raja Uju Hakanduang 
hadurut tinaí nanturung Lewu Bukit 
Batu Nindan Tarung. 19 Ewen sembang 
Lewu Bukit Batu Nindan Tarung, lewu 


hai usa-usang jadi rami tutu uluh 
manambang ewen dumah misek. 20 
Uluh baka-bakas uras jadi hapumpung, 
akan mamander auh jalan hadat ain 
Nyai Endas Bulaú Lisan Tingang je 
inggaŭ, tuntang akan inyarah awi Raja 
Garing Hatungku huang katika maatuh 
gawi lunuk hakaja pating, baringen 
hatamuei bumbung. 21 Sama jadi 
rantep garing kapandukā munduk, te 
uluh are mamander jalan hadat je akan 
kambang palakun Nyai Endas Bulaú 
Lisan Tingang tuntang manukas katika 
lunuk hakaja pating, baringen hatamueí 
bumbung. 22 Kapakat ewen handiaí 
sama jadi bulat tuntang katika malalus 
gawi sama jadi atun inukas, yē Raja 
Uju Hakanduang gandang halalian buli 
balaíà tinaí. 

23 Tukep jadi katika je imakat awi 
ewen intu Lewu Bukit Batu Nindan 
Tarung metuh misek, te Raja Uju 
Hakanduang hadurut mananggar janji 
katika malalus gawi lunuk hakaja 
pating. 24 Katanggar janji katukas 
malalus lunuk hakaja pating, baringen 
hatamuei bumbung uras jadi. Ewen 
Raja Uju Hakanduang gandang halalian 
buli, hayak nampara manatap karen 
jalan hadat je akan inyarah huang 
katika malalus gawi lunuk hakaja 
pating. 25 Jadi umbet katika ewen 
malalus gawi lunuk hakaja pating akan 
Raja Garing Hatungku ewen due Nyai 
Endas Bulat Lisan Tingang, te Raja 
Uju Hakanduang janjaruman akan 
Ranying Hatala auh janjulanan ewen 
sahelu bara haguet. 26 Ranying Hatala 
hemben te mameteh: 


Lalus awi ketun gawi akan Raja 
Garing Hatungku, hete ketun 
mamelek sinde uju tuntang Aku 
kareh atun hadurut manalih gawi 


| te, awi iē hajanji taharep Aku. 


27 Limbah te ewen Raja Uju 
Hakanduang hadurut nanturung Lewu 
Bukit Batu Nindan Tarung, malalus 
gawi lunuk hakaja pating akan Raja 
Garing Hatungku maatuh kabaluma 
belum. 28 Ewen sembang Lewu Bukit 
Batu Nindan Tarung, usa-usang uluh 
Lewu Bukit Batu Nindan Tarung uras 
atun hakampeleng renteng, rami tutu 
manambang hatuen tingang karamahan 
dumah makungan lunuk. 29 Hanjak 
rantang pahalawang huang Raja 
Tantaulang Bulaú nambang Raja 
Garing Hatungku akan tingang 
manantū, ewen palus malalus haluang 
pelek akan lunuk hakaja pating, 
baringen hatamueí bumbung je inyewut 
kea pelek rujin pangawin. 30 Katika 
ewen malalus pelek rujin pangawin, 
hete kare raja-raja je jadi ingatah awi 
Raja Tantaulang Bulaú akan manyewut 
auh kakare jalan hadat garing 
tarantangà Nyai Endas Bulaú Lisan 
Tingang uras jadi atun munduk 
hatingang tambangà. 31 Kakaren jalan 
hadat je imander huang katika ewen 
haluang hapelek jetuh je taratambang 
jarin Raja Tantaulang Bulaú akan 
garing tarantangà Nyai Endas Bulaú 
Lisan Tingang kilat iatuh tumun peteh 
Ranying Hatala iete pelek rujin 
pangawin Raja Garing Hatungku ewen 
due Nyai Endas Bulaú Lisan Tingang. 
32 Karen pelek rujin pangawin kilaú je 
atun inyewut katika ewen Raja Uju 
Hakanduang malalus gawi haluang 
hapelek sinde uju iete kalata 
padadukan, duhung tajepan pandung, 
rabayang kawit kalakaí, gundi lumpang 
tusu, gahuri nutup sangku, tabasah 
sinjang entang, ehet peteng 
sabangkang, tuntang pisaú pantung 


sabangkang. 33 Pelek rujin pangawin 
jetuh je manjadi suntu awi Ranying 
Hatala hajamban Raja Uju Hakanduang 
intu Lewu Bukit Batu Nindan Tarung 
akan ulun kalunen panakan Maharaja 
Bunu dapit jeha, tuntang jetuh kea je 
manjadi tampara bukun uluh bawi atun 
palaku tuntang jalan hadat. 34 Limbah 
ewen due jadi inyaki malas awi mantir 
luang, ewen due nanturung bahat ambu 
parung, iete baun tunggang huma ain 
Raja Tantaulang Bulat je eka malalus 
gawi te. Ewen due bawi hatue 
mandehen janji taharep Ranying 
Hatala, hayak nunjung tukiú tingang 
hangka uju nuking lawang langit. 35 
Jadi barasih gawi lunuk hakaja pating, 
baringen hatamueí bumbung, Raja Uju 
Hakanduang tinai mameteh Raja 
Garing Hatungku uka iē mamali kauju 
andaú kauju alem. 36 Sana sama lepah 
kakare gawin ewen, te ewen Raja Uju 
Hakanduang gandang halalian buli, 
baya Raja Garing Hatungku je netep 
mijen Lewu Bukit Batu Nindan Tarung 
hinje bulan bawi bambaíà Nyai Endas 
Bulaú Lisan Tingang. 


37 Kilen kea huang kahapus pali kauju 
andaú kauju alem, ewen sintung due 
jadi mangun kabalumā belum, te Nyai 
Endas Bulaú Lisan Tingang salenga 
ngantung bulan bele umba tingang 
sinaúà manggau kalabien kambang 
palakū, basa je iatuh tumun peteh 
Ranying Hatala huang pelek sinde uju 
hindaí sukup intu Nyai Endas Bulaú 
Lisan Tingang. 38 Nampayah kilaú te, 
Raja Garing Hatungku paham angat 
kapehen ateíà, hayak iē kuta-kutak: 


Naraí ingahandak awi bulan bawi 
bambaíkù nyamah ngumpang 
ngabele huangà? 


39 Yē Raja Garing Hatungku nasekan 
uluh bulan bawi bambaíà: 


Naraí bukū bitim je kilaú etuh 
panalataí? Sanan ih akangkù 
naraí beweí je ilakum bara aku, 
aku ulih manggau akam. 


40 Yē tumbah uluh bulan bawi bambaíà 
Nyai Endas Bulaú Lisan Tingang kuā: 


Naraí je isek nasekam tingang 
sinaú. Sapunā taluh je inggaukù 
bara ikaú paham bahali tutu gaūŭ. 
Mikeh dia ulih bitim manyaruruí 
hayak mahagā amun taluh te 
atun. 


41 Kuan raweí Nyai Endas Bulaú Lisan 
Tingang tinaí: 


Handung tawangkù bitim hatue 
balinga pulu menteng dia 
lalangena, hai kuasam mait 
kajayam. Dia badai bitim dia 
handung hakatawan kambang 
palakungkù. 42 Tuntang tinaí 
tingang sinaú Raja Garing 
Hatungku, amun puna bitim hai 
kuasam, mait kajayam, tawan 
tambang riwut lawu, haratim 
takep salatan muhun, balaku 
bitim ela manulak kambang 
palakungku. 43 Manih bitim puna 
Raja Uju Hakanduang 
Kanaruhan Hanya Basakati, aluh 
aku bulan bawi bambaímù dia 
janjaruman kambang palakungkù 
umba bitim, usa-usang bitim jadi 
handung hakatawan. 


44 Tumbah Raja Garing Hatungkù: 


Iyoh bulan bawi bambaíkù. Amun 
je kahalapà keleh bitim 
janjaruman akangkù, mangat 
jetuh kareh je manjadi suntu akan 


ulun kalunen, hayak iē tau 
mahaga jete huang pambelumà. 


45 Kuan Nyai Endas Bulaú Lisan 
Tingang: 


Iyoh tingang sinaú Raja Garing 
Hatungku. Naraí bulan salā amun 
kalute panalataí. Taluh je manjadi 
kalabien kambang palakungkù 
iete banama bulaú pahalendang 
tanjung ajung rabia pahalingeí 
luwuk tuntang Bukit Bulaú 
Lampayung Nyahu. 


46 Hamauh tinaí Nyai Endas Bulaú 
Lisan Tingang kuā: 


Amun bitim tingang sinaúkù ulih 
mandinu kalabien kambang 
palakungkù te, tuntang ulih ulun 
kalunen dapit jeha mahagā kilaú 
ampin kue mahagā tuh, ewen 
belum sanang palus katatahi. 


47 Limbah manyeneh auh uluh bulan 
bawi bambaíà Nyai Endas Bulaú Lisan 
Tingang, ye Raja Garing Hatungku 
manyiap arepa palus batulak mawi 
jalanā manggau kalabien bulaú 
kambang palakun bulan bawi bambaíà 
te. 48 Raja Garing Hatungku batulak 
batanjung panjang, hayak atun inyadia 
awi bulan bawi bambaíà Nyai Endas 
Bulaú Lisan Tingang akan bambuhatā 
uju kalawas pulut nyiring, hayak 
mumah ije rambat behong uang aeng 
sirat tataí hatuen nyaring. 49 Sama 
sadang kea katahin Raja Garing 
Hatungku batanjung panjang 
ngumbang bukit nyarandai puruk batu 
ambu, palus jatun iē sundaú bulaú 
kambang palakun bulan bawi bambaíà 
Nyai Endas Bulaú Lisan Tingang. 50 
Bilak ngantung kapehen huangà Raja 
Garing Hatungku. Kuan Raja Garing 


Hatungku: 


Amun kilaú etuh panalataí, dia 
salan baling aku buli mupang 
nantawa buang. 


51 Hayak kuta-kutak Raja Garing 
Hatungku batanjung panjang, hayak 
kea kambang kayun penyang karuheí 
tataú, hapa muat rambat behong uang 
aeng tuntang kilen haweh sembang iē 
ije bukit gantu-gantung, kereng tuya- 
tuyang. 52 Huang tantan bukit je gantu- 
gantung, kereng je tuya-tuyang te, atun 
ije kayu belum mijen tahanjungà. 


53 Raja Garing Hatungku sembang 

upun kayu jete, eleh iē silik bakalati 
tanduk nuntun kahalap batang kayu 
jete. Ye palus malawu raweí kua: 


Leha-lehan kahalap batang kayu 
jetuh, bilang bujur-kabajuran 
kilaú ranying pandereh bunu. 


54 Kuan riwut raweíà tinaí: 


Teraí, aku nalanjung akā kayu 
jetuh. Mikeh bara tahanjungan 
kayu jetuh hirahà tau 
taratuntungkù taluh je jadi 
kalabien kambang palakun uluh 
bulan bawi bambaíkù Nyai Endas 
Bulaú Lisan Tingang. 


55 Yē palus lekakà rambat behong uang 
aeng je jadi muat kayun penyang 
karuheí tataú, tuntang atun ije kalawas 
tisan pulut nyiring intu huangà. 56 Sana 
jadi iē malekak rambat behong uang 
aeng, palus manting nangkaruan 
tambang Raja Garing Hatungku 
nalanjung batang kayu jete, tuntang 
sapunā kayu jete je inyewut arā bagare 
kayu erang tingang, bulus andung 
nyahu. 37 Kayu erang tingang, bulus 
andung nyahu te puna jadi injadian helu 


tuntang inyadia awi Ranying Hatala 
intu tantan bukit je gantu-gantung, 
tahanjungan kereng je tuya-tuyang. 58 
Tangkerun tupaí jaha-jahaí, sangkiat 
mengkas lia-lias, Raja Garing 
Hatungku nalanjung kayu erang 
tingang, bulus andung nyahu, dia pire- 
pire sembang iē tahanjungan kayu 
erang tingang te. 59 Huang tahanjungan 
kayu erang tingang, bulus andung 
nyahu, tampajahen ngaju tampajahen 
ngawa Raja Garing Hatungku, eleh 
taratuntū Bukit Bulaú Lampayung 
Nyahu tuntang banama bulaú 
pahalendang tanjung, ajung rabia 
pahalingeí luwuk, hayak atun Bukit 
Barantaí Bulaú, Bukit Uju 
Hatalumbang. 60 Kai riwut raweí Raja 
Garing Hatungku hayak mukeí kuasā 
belum, muraí japa jimat maharing, 
mangampeleng rujin pelek palakun 
Nyai Endas Bulaú Lisan Tingang palus 
namea mijen marung supu bulaú, supu 
hintan, bakandung Nyalung Kaharingan 
Belum, hayak iē nunjung tukiú tingang, 
mangkat lahap rawing. 61 Kilen kea 
panalataíà, kabentengan iē nunjung 
tukiú tingang, salenga parariup luhing 
salingkat lawungà. Hayak auh nyahu 
batengkung ngaruntung langit homboh 
malentar kilat basiring hawun, luhing 
salingkat lawung basaluh manjadi 
kuwung bulaú sangkalemu. 62 Limbah 
te kabentengan iē ngasuhan kayu erang 
tingang, leka batetes ulaí telun 
penyangà. Hayak auh nyahu 
batengkung ngaruntung langit homboh 
malentar kilat basiring hawun, ulaí 
telun penyang basaluh manjadi darung 
hanjaliwan. 63 Dia pire tinai limbah te 
leka tambalang panataú penyang 
pangaruhà. Hayak auh nyahu 
batengkung ngaruntung langit homboh 
malentar kilat basiring hawun, penyang 


pangaruh basaluh manjadi burung 
kangkang sangkalemu. 64 Kilen kea 
tinaí sahindaí ie sembang upun kayu 
erang tingang, hayak auh nyahu 
batengkung ngaruntung langit homboh 
malentar kilat basiring hawun, tisan 
huang rambat behong uang aeng 
basaluh manjadi depung bulaú 
sangkalemu. 69 Limbah te rambat 
behong uang aeng basaluh manjadi 
bajang kalingkang lawung. Hayak gite 
kilat te Raja Garing Hatungku 
nangkaruang tambanga mangguang 
bajang kalingkaí lawung, yē palus 
basaluh manjadi karangking penyang 
karuheí tataú intu Bukit Simpeí 
Karuheí, hulu Batang Danum Simpeí 
Karuheí. 66 Je akan mahaga karangking 
penyang karuheí tataú intu Bukit 
Simpeí Karuheí te, Ranying Hatala jadi 
maatuh jete, iete tarantang Raja 
Tunggal Sangumang, bagare Raja 
Sagagaling Langit ewen due bulan 
bawi bambaíà Putir Kamasarin Garing. 
67 Intu kajadian jetuh bukū ulun 
kalunen dapit jeha amun iē malan 
manana, mananjung neteí, atawā 
malalus lunuk hakaja pating, baringen 
hatamueí bumbung, atun dahiang 
bajang, kuwung, hanjaliwan, depung, 
bangkang, te uluh pakanan dahiang 
nanturung Raja Garing Hatungku. 68 
Limbah te tinaí Raja Garing Hatungku 
palus gandang halalian buli nanturung 
Lewu Bukit Batu Nindan Tarung, 
Rundung Kereng Bantilung Nyaring. 69 
Sana sembang parung mahawang, eleh 
hanjak rantang pahalawang huang ulun 
bulan bawi bambaíà Nyai Endas Bulaú 
Lisan Tingang, jadi usa-usang iē 
handung hakatawan kambang palakū 
jadi atun dinun awi tingang sinaúà Raja 
Garing Hatungku. 70 Raja Garing 
Hatungku palus mamparahan supu 


bulaú, supu hintan, je bakandung 
Nyalung Kaharingan Belum, akan uluh 
bulan bawi bambaíà Nyai Endas Bulaú 
Lisan Tingang. 71 Bara hete ampī Nyai 
Endas Bulaú Lisan Tingang tau tutu 
umba uluh tingang sinaúà, sana iē 
mandinun kalabien bulaú kambang 
palakū tuntang ewen due mahaga jete 
palus katatahī. 72 Miar andaú miar kea 
katahin ewen due mangkang kabalumā 
belum. Yē Nyai Endas Bulaú Lisan 
Tingang handiwung kanyurung pusi, 
pandung bapangku anak. 


73 Hemben Nyai Endas Bulaú Lisan 
Tingang handiwung kanyurung pusi, 
uluh tingang sinaúà Raja Garing 
Hatungku sukup manggau akā taluh je 
kahandak belaíà. 74 Huang katahin telu 
bulan tanggar langit, palus uju bulan 
kea tanggar langit, Raja Garing 
Hatungku ewen due tingang empū Raja 
Tantaulang Bulaú, malalus gagenep 
gawi akan Nyai Endas Bulaú Lisan 
Tingang, tumun kilaú je jadi iatuh awi 
tingang tatū Manyameí Tunggul Garing 
Janjahunan Laut akan Kameluh Putak 
Bulau Janjulen Karangan. 75 Tanggar 
jadi jalatien bulan jalatien andaú, te 
banama baungkar puat, ajung lius 
bauraí suangà, Nyai Endas Bulaú Lisan 
Tingang luas hatue. 76 Sana anak jadi 
atun, Raja Garing Hatungku paham tutu 
angat kahanjak pahalawang huang, 
indahang tinaí anakà hatue, hayak 
bakena balinga batanjung pulu jatun 
suntu manumŭ. 77 Te ewen sintung due 
mangantung miat umba Ranying Hatala 
tuntang Jata Balawang Bulaú uka umba 
mahaga palus manuah manenga rajaki 
tuah akan anakà. 78 Amun anak te jadi 
hai, te Raja Garing Hatungku ewen due 
bulan bawi bambaíà Nyai Endas Bulaú 
Lisan Tingang madu nahunan manampa 


gangguranan aran anakà, hayak 
maluput miat umba Ranying Hatala 
ewen due Jata Balawang Bulaú. 79 Raja 
Garing Hatungku manatap manyadia 
paramun nahunan akā palus manehaú 
maraweí kare kula biti uka dumah 
nanturung Lewu Bukit Batu Nindan 
Tarung huang katika iē malalus gawi. 


80 Huang katika Raja Garing Hatungku 
malalus gawi nahunan manampa 
gangguranan aran anakà, hetuh atun 
lembut talatah nahunan je manjadi 
suntu akan ulun Pantaí Danum Kalunen 
panakan Raja Bunu. 81 Gangguranan 
aran anak Raja Garing Hatungku jadi 
inampa, iete bagare Raja Tunggal 
Sangumang Nyaring Emban Bakuwu 
Hanyi. Sasar kea miar katahī jadi, 
kalute kea sasar miar kabakasà, kambu 
kahar, te Ranying Hatala nyahuan Raja 
Garing Hatungku ewen due Nyai Endas 
Bulat Lisan Tingang haguet 
manandang manyadia eka mijen intu 
hulu Batang Danum Sangkalila Bulaú. 
Amun jadi sampai katika, ie babungkat 
manalih hete. 


31 Ranying Hatala janjaruman 
kahandakà umba Manyameí 
Tunggul Garing Janjahunan Laut 


1 Limbah kakare kajadian je jadi 
ingahandak awi Ranying Hatala akan 
panakan Manyameí Tunggul Garing 
Janjahunan Laut ewen due Kameluh 
Putak Bulaú Janjulen Karangan, te 
Ranying Hatala tinaí maatuh kakare 
taluh handiaí je patut akan Raja Bunu 
ewen hanak hajarian. 


2 Ranying Hatala palus mamparahan 
arepà akan Manyameí Tunggul Garing 
Janjahunan Laut, hayak lê hamauh kua: 


Hetuh Aku handak maatuh taluh 
handiai tinai akan anakmu Raja 
Bunu. 3 Ketun due mahining 
auhku rende-rendeng, basa Aku 
handak janjaruman akan ketun 
due salabih helu, awi anakmù 
Raja Bunu inyuhukù mamungkat 
arepà ewen hanak nanturung 
Bukit Tambak Raja. 4 Intu Bukit 
Tambak Raja te Raja Bunu ewen 
hanak kareh mangkalewu, sahelu 
bara ewen ilaluhangkù nanturung 
batang petak Pantaí Danum 
Kalunen. 5 Mangat ketun due 
katawā, basa huang ije katika 
kareh Aku akan malaluhan Raja 
Bunu ewen hanak hajarian bara 
Bukit Tambak Raja te nanturung 
Pantaí Danum Kalunen eka ewen 
mijen, hayak eka jete kareh 
inyewut Lewu Injam Tingang, 
Rundung Nasih Nampuí Burung. 6 
Tinaí mangat ikaú katawā 
Manyameí Tunggul Garing 
Janjahunan Laut, bukū Aku 
malaluhan garing tarantangmu 
Raja Bunu ewen hanak hajarian 
te, jete puna kangakun ayū tumun 
kahandak aingku akan panaka 
palus dapit jeha, puna bagin 
mateí. 7 Manyameí Tunggul 
Garing Janjahunan Laut, ketun 
due bulan bawi bambaímù, ela 
kapehe ateí maniruk garing 
tarantangmù Raja Bunu palus 
panakan aī je bagin mateí. Ewen 
te kareh uras buli Aku, tumun 
katikā je jadi inukaskù akan ewen 
gagenep biti. 8 Je mandohop 
tuntang masi mawat ewen te 
kareh, aluh belum aluh mateí, iete 
panakan tambun pahari Raja 
Sangen ewen due Raja Sangiang, 
hayak jete puna iatuh hayak 

inukas awi'kù akan ketun handiaí. 
9 Tinaí mangat ketun due kea 
katawā, panakan ain garing 
tarantangmù Raja Sangen ewen 
due Raja Sangiang, jete puna dia 
tau bagin mateí, tuntang eka ewen 
mijen huang Pantaí Danum 
Sangiang tuh hayak kakare ampin 
taluh gawi, palus kakare batang 
danum je ihagā, kareh Aku 
maatuh jete akan ewen. 10 Huang 
katika jetuh, Aku hindaí manukas 
akan ketun due, hamparea Aku 
malaluhan Raja Bunu ewen hanak 
hajarian. Kareh ewen katawan 
katikā Aku malaluhan ewen te, 
atun tinaí Aku janjaruman akam 
hajamban Raja Uju Hakanduang. 


11 Kuan Ranying Hatala tinaí: 


Ikaú Manyameí Tunggul Garing 
Janjahunan Laut, pajing bitim 
janjaruman akan garing 
tarantangmù Raja Bunu, uka 
ewen manatap arepà, mentaí 
katikā je inukaskù akan ewen 
harian andaú. 12 Tuntang mangat 
garing tarantangmu Raja Bunu 
ewen due bulan bawi bambaíà 
Kameluh Tanteluh Petak handung 
hakatawan panakan ain ewen due 
te kareh palus dapit jeha je akan 
manyuang sahapus batang petak 
Pantaí Danum Kalunen je jadi 
injapa awi'kù. 13 Ewen te kareh je 
akan mangkar manyiwuh manataí 
arepà kanih kate lakaú bukit, 
lakaú janah, tuntang huang saran 
karen tasik. 14 Janjaruman kea 
tinaí akan garing tarantangmù 
Raja Bunu ewen due bulan bawi 
bambaíà Kameluh Tanteluh 
Petak, aluh ie ilaluhangku akan 
Pantaí Danum Kalunen, panakan 


aī te kareh nampara bagin mateí, 
iete limbah panakan je kajalatien 
tilap. 


15 Sana limbah auh Ranying Hatala 
janjaruman peteh kalute, Ranying 
Hatala palus lilap gandang halalian buli 
nanturung balaí ayū huang Batang 
Danum Banyahu Bulaú. 


16 Limbah te Manyameí Tunggul 
Garing Janjahunan Laut palus 
mangahaú garing tarantangà Raja Bunu 
ewen due bulan bawi bambaíà 
Kameluh Tanteluh Petak. lê janjaruman 
auh peteh Ranying Hatala je jadi 
inyampaí hajamban ie. 17 Hete Raja 
Bunu ewen due bulan bawi bambaia 
Kameluh Tanteluh Petak manahingan 
auh peteh Ranying Hatala je inyampaí 
awi uluh tingang apanga umba ewen 
due. 18 Hanjak rantang pahalawang 
huang ewen due. Ewen due dia 
mungkir jete, basa iē kea mingat auh 
Ranying Hatala umba iē hemben huran, 
tuntang narai taluh je jatuh awi, 
malengkan Raja Bunu manumiu. 19 
Limbah te tinaí Raja Bunu ewen hanak 
hajarian palus manatap arepà haguet 
manandang mamparasih tuntang 
manyadia mamangun parung 
mahawang, mamangun lewi intu Bukit 
Tambak Raja. 


32 Ranying Hatala janjaruman akan 
panakan Raja Bunu auh jalan ewen 
buli haluli manalih le 


1 Limbah kakare kajadian je jadi 
mahalaú, Ranying Hatala mameteh 
tinaí umba Manyameí Tunggul Garing 
Janjahunan Laut ewen due bulan bawi 
bambaíà Kameluh Putak Bulaú 
Janjulen Karangan ampin taluh je 
ingahandakà huang pambelum panakan 

Raja Bunu kareh intu Pantaí Danum 
Kalunen. 2 Sahelu bara Ranying Hatala 
malaluhan Raja Bunu ewen hanak 
hajarian nanturung Pantaí Danum 
Kalunen, hete Iē manyahuan ewen 
malalus tiwah suntu intu Lewu Bukit 
Batu Nindan Tarung, Rundung Kereng 
Liang Bantilung Nyaring, awi jetuh 
kareh je manjadi suntu akan panakan 
Raja Bunu, jete ampin jalan ewen te 
buli haluli manalih Ie. 3 Limbah te tinaí 
Ranying Hatala palus maatuh hayak 
manukas eweh-eweh je manggawī 
kareh akan panakan Raja Bunu te amun 
ewen malalus ampin jalan ewen buli 
manalih Iē, iete maatuh bara katamparā 
palus kahapus gawī. 4 Ranying Hatala 
mameteh umba panakan Raja Bunu: 


Ketun tuh kareh je belum manataí 
arep ketun huang Pantaí Danum 
Kalunen tuntang bagin ketun je 
tau mateí, ketun belum sama kilaú 
namueí. Kalute kea huang 
kahapusà ketun buli hinje Aku, 
iete eka je tataú palus katatahī. 9 
Tinaí huang katika tuh Aku 
manukas akam Raja Bunu palus 
panakan aim te kareh, ampin 
jalan ewen te buli Aku, tege 
panakan paharim Raja Sangen 
ewen due Raja Sangiang je 
mimbità palus manggawi, 
manyaruruí ampin jalan ewen 
tesek dumah bara Aku, kalute kea 
ampin ewen buli manalih Aku. 6 
Panakan aim Raja Bunu, sahelu 
bara ewen te haluli hinje Aku, 
ewen malalus nantiwah palī 
belum, awi tagal atun barutas 
mateí, kalute kea akan ewen je 
magun belum, mangat ewen 
belum sanang mangat, panjang 
umur asengà. Jetuh nah bukū Aku 


tuh manyuhu ketun malalus tiwah 
suntu huang Lewu Bukit Batu 
Nindan Tarung tuh, sahelu bara 
Aku malaluhan ketun hanak 
hajarian nanturung Pantai 
Danum Kalunen. 7 Awi puna 
tamparan taluh handiai te uras 
bara Aku, kalute kea ulun kalunen 
palus aseng ngangkana, atun 
hambaruā, palus atun lumpuk 
matā, isi, daha, pupus bulū, 
tulang uhata, kareh ie tau buli 
Aku amun ie buli haluli 
manyarurui jala tesek dumah 
bara Aku. 8 Basa ulun kalunen 
belum, hambaruā jete bara 
kangkalingeí biti berenga, lumpuk 
mata, isi, daha, pupus buli, 
tulang uhata, jete bara nyalung 
bayan Hintan Kaharingan, petak 
kalabien bulan, liang 
kalambungan lumpung matan 
andaú. Jetuh amun ie jadi mateí, 
hete hambarud inyewut liaú 
balawang panjang, tinaí tulang 
uhatà inyewut liaú karahang 
tulang. 9 Tinaí ampin kakare 
talatah gawi maharagu telu liaú 
te je bara biti bereng ulun 
kalunen belum. Iē buli Aku 
manumun katamparā manjadi 
ulun kalunen. Jetuh je iatuhkù 
gawi akan ketun malalusà kareh 
huang Pantaí Danum Kalunen 
intu pambelum panakan aim Raja 
Bunu. 


33 Malalus tiwah suntu 


1 Limbah Ranying Hatala manyarita 
ampin talatah gawi tiwah huang taharep 
ewen handiaí anak esun Manyameí 
Tunggul Garing Janjahunan Laut, 
Ranying Hatala manyuhu ewen malalus 

tiwah suntu Raja Tantaulang Bulaú 
Hiang Tantuenyet Nyaring. 2 Hete 
ewen handiaí intu Lewu Bukit Batu 
Nindan Tarung palus baramu manatap 
karen paramun tiwah, sukup jatun ati je 
balihi tumun je jadi imeteh awi 
Ranying Hatala umba ewen. 3 Paramun 
tiwah jadi uras atun, te ewen nampara 
mampendeng balaí nyahu, 
mampendeng sangkaí raya, 
mampendeng pantar sangalang, tetat 
manamun, pendeng pandung nyahu, 
palus kea kare paramun je beken. 


4 Tinai je jadi inukas awi Ranying 
Hatala, huang ewen malalus gawi tiwah 
suntu je mangkayan arepà sukup, 
bandung karungkungà, sampulaú dare, 
hayak palus mandukan usuk garantung, 
nyukah duhung tuntung entengà, iē 
duhung pahanteran liat, iete Raja 
Pampulaú Hawun Raden Talampe 
Batanduk Tunggal. 5 Tiwah suntu intu 
Lewu Bukit Batu Nindan Tarung tuh 
ilalus iete suntu akan Raja Bunu awi ie 
handak ilaluhan akan Pantaí Danum 
Kalunen, tuntang jetuh kea dapit jeha je 
badehen palus katatahī huang 
pambelum ulun kalunen, ampin jalā 
buli hinje Ranying Hatala mahuruí jalā 
ie tesek dumah. 6 Tumun talatah gawi 
tiwah, nyamah sampaí katikā ewen 
malalus hanteran liaú, hete handiaí uras 
mampahaya-hayak manyeneh tutu-tutu 
auh gagenep kutak je inanjuri awi 
duhung pahanteran liaú. 7 Limbah 
duhung pahanteran liaú bagawi 
mangutak tumun peteh Ranying Hatala 
huang gawin hanteran te, sana jadi, hete 
ewen mite kakare kahandak Ranying 
Hatala uras manjadi tumun je jadi 
inukas awi. 8 Salawin gawi tiwah suntu 
huang Lewu Bukit Batu Nindan 
Tarung, hete atun ilalus tinaí gawi 


patandak. Huang gawi patandak tuh je 
bagawi iete gawi batu bangkalan lunuk 
tuntang huang katika jete je mambatang 
tutu iete mandehen gangguranan ewen 
tumun je jadi inampa taharep Ranying 
Hatala. 9 Limbah te inanggare tinaí 
gangguranan aran ewen uka manjadi 
suntu kareh huang Pantaí Danum 
Kalunen hajamban Bawi Pekas 
Penyang manaruí rajaki tuah akan ewen 
je nalampas pali belum bara Apang 
Hanjung Tingang ewen due Indang 
Hanjung Tingang. 10 Amun ewen 
manarima tuah rajaki hajamban 
patandak, te ewen manara kuasan 
tuntang sintan Ranying Hatala mahapan 
hangka uju nunjung tukiú tingang 
naharep matan andaú lembut, palus 
meteng lilis lamiang, basaki dahan 
manuk darung tingang. 11 Limbah 
tiwah suntu te jadi uras barasih, te ewen 
uras mamali kakaren panginan tumun 
je jadi imeteh awi Ranying Hatala, uka 
dehen uras asi tuntang kasintan 
Ranying Hatala umba ewen huang 
malalus pambelum. 


12 Umbet katahī tinaí, ewen Lewu 
Bukit Batu Nindan Tarung limbah 
tiwah suntu, hete ewen atun inuah 
pantar bulat sulep ikuh tambun je 
basalupu Nyalung Kaharingan Belum. 


34 Ewen Lewu Bukit Batu Nindan 
Tarung kanuah pantar bulau sulep 
ikuh tambun 


1 Limbah tiwah suntu intu Lewu Bukit 
Batu Nindan Tarung, Kereng Liang 
Bantilung Nyaring, ewen sama 
malayan tulang rumpang, maleleng 
uhat lesū, sama maatuh kabalumā 
belum. 


2 Kilen haweh huang ije katika 

Ranying Hatala magun bakahandak 
manyukup panataú Lewu Bukit Batu 
Nindan Tarung, Rundung Kereng Liang 
Bantilung Nyaring. 3 Te salenga atun 
lampang pantar bulat sulep ikuh 
tambun basalupu Nyalung Kaharingan 
Belum, huang saran batang talian ewen. 
Amun lampang, bilang hapanyingah 
sinde Lewu Bukit Batu Nindan Tarung. 
4 Ewen Lewu Bukit Batu Nindan 
Tarung gite panataú je kalute ampin 
kahalapà puna lenda-lendang, linge- 
lingeí sinde, ewen sama handak 
mandinū mimbit akan baun huma. 5 Ye 
ewen haduanan maraú bulaú palus 
manjaratà, namburakà hapan ueí 
jahanen bukit, leka bagetu-getu palus 
dia tau dinun. Kalute hante-hante ewen 
manjaratà, bilang jatun katapasan taluh 
hapan ewen manjaratà jatun ati je ulih 
mandinū. 6 Gagenep andaú laju-lajur 
panataú bulaú sulep ikuh tambun 
lampang huang saran batang talian 
ewen Lewu Bukit Batu Nindan Tarung, 
tuntang puna jatun ati je katapasan. 7 
Bilak tuja-tujah pahalawang huang 
ewen je mijen Lewu Bukit Batu Nindan 
Tarung madu padinun panatau bulaú 
sulep ikuh tambun, andaú kueh je tau 
dinun, manahiu ampin ewen puna sama 
nahuang tempū, akan ndu turus 
panataúà. 8 Are kea ewen je bahimat 
angat pahalawang huangà, kilaú Raja 
Rawing Tempun Telun, Raja Duhung 
Bulaú Tempun Lamandung Bunu, 
Sahawung Bulaú Tempun Buang 
Penyang Tempun Kanarean, Raja 
Ngalang Bulaú, Raja Hatangan 
Tingang, ura-uras kueh ewen ulih 
padinū. 

9 Yē Raja Garing Hatungku ewen due 
Kameluh Endas Bulaú Lisan Tingang 
kangkaraú lingu nalataí. Kilen kua: 


Naraí bukū gana pantar bulau 
sulep ikuh tambun je nyamah tuh 
jatun ulih itah padinū? 


Kuan tirukà: 


Teraí, aku haguet nyembang 
Ranying Hatala, balaku asi belum 
palakuan awat maharing. 


10 Raja Garing Hatungku palus tingang 
nulak lunuk. Sembang je umba 
Ranying Hatala. Usa-usang Ranying 
Hatala handung katawan panalataíà, 
hayak lê malawu rawei kua: 


Handung tawangku janjulanam 
Raja Garing Hatungku, kilen 
ketun dia ulih padinun panatau 
pantar bulau sulep ikuh tambun, 
kutu-kutuh karen bitin ketun. 


11 Kuan rawei Raja Garing Hatungku: 


Iyoh, hetuh aku karamahan 
nyembang Ranying Hatala, 
balaku asi belum akan ikei Lewu 
Bukit Batu Nindan Tarung, kilen 
ampin ikei padinun pantar bulau 
sulep ikuh tambun te. 


12 Kuan Ranying Hatala mameteh 
umba Raja Garing Hatungku: 


Amun ketun dia balaku dohop 
umba Aku, kueh tau ketun dinun 
pantar bulau sulep ikuh tambun 
akan ketun Lewu Bukit Batu 
Nindan Tarung, pajing ketun 
malahap hangka uju lulang-luli. 
Te Aku umba masi ketun 
ngalampangan pantar bulau sulep 
ikuh tambun. 


13 Limbah te Raja Garing Hatungku 
gandang halalian buli, palus janjaruman 
akan uluh bulan bawi bambaíà Nyai 
Endas Bulaú Lisan Tingang, awi iē atun 


mandinun peteh bara Ranying Hatala. 
Metuh te kea leka lampang ih pantar 
bulaú sulep ikuh tambun huang saran 
batang talian Raja Garing Hatungku. 14 
Sana mite pantar bulaú sulep ikuh 
tambun atun kalampangan mijen sare 
batang taliā, Raja Garing Hatungku 
palus manting nangkaruan tambang 
nanturung pantar bulaú sulep ikuh 
tambun, palus nekap hatabanā. 15 
Hangka uju lulang-luli Raja Garing 
Hatungku nunjung lahap rawing, 
mangkat sarayung jelā, eleh hian 
tingang, pantar bulaú sulep ikuh 
tambun palus etun awi Raja Garing 
Hatungku nanturung baun parung 
mahawang hayak nampahendengà 
pantar bulaú sulep ikuh tambun intu 
baun humā. 


16 Limbah jadi mendeng pantar bulaú 
sulep ikuh tambun mijen lumpung 
nyarabentuk Lewu Bukit Batu Nindan 
Tarung, hete lewu paham hai 
pahalendangà. Lewu hamalem kilaú 
handaú, mani-manih je puna handaú. 17 
Pantar bulaú sulep ikuh tambun halajur 
mamantis Nyalung Kaharingan Belum, 
nahutu guhung panaling aseng, sukup 
untung panjang, nyame ambu, batarung 
tutu akan ngaju-ngawa Pantaí Danum 
Sangiang, nyamah lumpat lawang 
labehun langit, sembang kalang labehu 
handalem. 18 Uluh are dumah-dumaha 
najahan tarung pantar bulaú sulep ikuh 
tambun, nyama-nyamah nyapenda 
Nyalung Kaharingan Belum, awang 
ongko jadi tabela, awang papa ampī 
jadi bakena, nyamah lepah halamaung 
balangan ewen uras akan Raja Garing 
Hatungku ewen due Nyai Endas Bulaú 
Lisan Tingang. 


19 Kilen kea leka ngempang ngabehu 
huang ewen Raja Linga Rawing 


Tempun Telun, Raja Duhung Bulaú, 
tuntang Sahawung Bulaú Tempun 
Buang Penyang. Hapunu-punu ewen kā 
uluh je najahan kamait pantar bulaú 
sulep ikuh tambun. 20 Yē uluh ngaju- 
ngawa Lewu Bukit Batu Nindan Tarung 
hapakat maasang ewen Lewu Bukit 
Batu Nindan Tarung, Rundung Kereng 
Liang Bantilung Nyaring. Je nambakas 
asang iete Raja Rangkang Rangas 
Batakuluk Batu Kanaruhan Parukat 
Bijaí Bauntek Tambaga ewen due Raja 
Awu-awu Tasik. 21 Kakarengan ewen 
kalah awi asang, jakaí dia Raja Garing 
Hatungku nyadawa mariam hai sapalak 
mendeng palus hatemba-tembak akā 
asang jete, nyamah bagetu-getu hurung 
pulu, basampi-samping nusa lime walas 
katahanan paluru mariam hai. 22 Yē 
kakaren asang te kalah palus bundur. 
Kuan ewen: 


Dia ulih itah hakalawan umba 
ewen Lewu Bukit Batu Nindan 
Tarung. Ewen puna menteng 
barigas tambang. 


Tuntang katahanan awan tembak paluru 
mariam Raja Garing Hatungku palus 
manjadi Tarusan Paluru Barantaí 
Lapetan Dandang Dauh. 23 
Panjanjingan enteng Raja Rangkang 
Rangas Batakuluk Batu Kanaruhan 
Parukat Binjaí Bauntek Tambaga ewen 
due Raja Awu-awu Tasik, pea bahanyi 
ewen nukep Lewu Bukit Batu Nindan 
Tarung. Palus ewen gandang halalian 
buli, garantung kamalesan mulang 
nanturung pahatewang lewu, mulang 
sarapangkat rundungà. 24 Limbah te 
tinaí Lewu Bukit Batu Nindan Tarung 
jatun kaderoh je mandaur ewen bara 
kanih kate, tuntang pantar bulaú sulep 
ikuh tambun kilaú ampī junjun helu 
bilak hapanyingah, lewu hamalem kilaú 


handaú, mani-manih je puna handaú. 


25 Kalute ampin kahandak Ranying 
Hatala manjadian kakare taluh handiaí 
akan panataú ewen Pantai Danum 
Sangiang, je kareh akan manjadi 
panataú akan panakan Raja Bunu intu 
Pantai Danum Kalunen amun iē 
mambang karuheí umba panamueí 
banama tingang, palakuan untung 
aseng panjang. 


35 Raja Bunu ewen hanak hajarian 
mamungkat arepà bara Lewu Bukit 
Batu Nindan Tarung, mangkalewu 
intu Lewu Bukit Tambak Raja 


1 Amun limbah kakare kajadian kalute, 
Manyameí Tunggul Garing Janjahunan 
Laut ewen hanak hajarian palus batulak 
bara Lewu Bukit Batu Nindan Tarung 
manukep tumbang lawang langit 
nanturung ije bukit bagare Bukit 
Tambak Raja. 2 Ewen sembang 
tumbang lawang langit intu Bukit 
Tambak Raja, te ewen hajarian palus 
manandang mamparasih petak mampar 
buang ije kabaluhur eka ewen 
mampendeng huma hai, parantaran 
lumbah je akan eka Raja Bunu ewen 
hanak hajarian mijen kareh. 3 Dia pire- 
pire katahī, Manyameí Tunggul Garing 
Janjahunan Laut ewen hanak hajarian, 
Raja Sangen, Raja Sangiang, tuntang 
Raja Bunu mampendeng huma hai 
hayak bahalap tutu ampi, hasapaú 
tambaga uras ije kabaliwit, bulaú uras 
ije kabaliwit, tuntang hintan uras ije 
kabaliwit. 4 Uras jadi sadia ampin 
tampan huma te, yë Manyameí Tunggul 
Garing Janjahunan Laut ewen hanak 
gandang halalian buli Lewu Bukit Batu 
Nindan Tarung. 


5 Tanggar jadi katahī, nduan katelu 


bulan lembut, kare raja-raja intu Lewu 
Bukit Batu Nindan Tarung, ewen 
tingang hakampeleng renteng 
manampara mamungkat ramu-ramuan, 
panataú panuhan Raja Bunu ewen 
hanak hajarian nanturung huma hai 
parantaran lumbah intu tumbang 
lawang langit je jadi sadia imangun. 6 
Hayak te kea Raja Bunu ewen hanak 
hajarian babungkat manalih huma hai 
intu Bukit Tambak Raja, tumbang 
lawang langit, palus ewen mijen intu 
hete. 7 Kalute kea kare jalahan ewen 
hanak, kalute kea Raja Sangiang ewen 
hanak, uras umba magah Raja Bunu 
ewen hanak babungkat bara Lewu 
Bukit Batu Nindan Tarung manalih 
Bukit Tambak Raja, tumbang lawang 
langit. 8 Amun ewen uras jadi sembang 
tumbang lawang langit, hete bapā 
Manyameí Tunggul Garing Janjahunan 
Laut janjaruman umba garing 
tarantangà Raja Bunu palus kakare 
sihung lalundungà, dia tahi hindaí 
Ranying Hatala akan malaluhan ewen 
hanak hajarian nanturung Pantaí 
Danum Kalunen, lewu injam tingang. 9 
Limbah mameteh mandehen garing 
tarantangà Raja Bunu, Manyameí 
Tunggul Garing Janjahunan Laut palus 
kea handiaí uras gandang halalian buli 
Lewu Bukit Batu Nindan Tarung. 10 
Pandehan te, ampī Ranying Hatala 
hamauh tinaí umba Raja Uju 
Hakanduang kuā: 


Awi ketun Raja Uju Hakanduang 
hadurut manalih Bukit Tambak 
Raja, tumbang lawang langit, 
nyembang Raja Bunu ewen hanak 
hajarian. Ketun mite ampin kare 
taluh gawin ewen hayak 
janjaruman akan ewen 
gangguranan aran eka ewen je 


mijen metuh tuh iete bagare Lewu 
Bukit Tambak Raja. 


11 Limbah hapeteh raweí, Raja Uju 
Hakanduang palus tingang nusang 
hadurut lunuk nanturung Bukit Tambak 
Raja, tumbang lawang langit. 12 Ewen 
sama jadi hasembang tanduk bara 
gantung huma hai parantaran lumbah, 
te Raja Uju Hakanduang janjaruman 
peteh Ranying Hatala umba Raja Bunu: 


Eka jetuh Raja Bunu inanggare 
bagare Lewu Bukit Tambak Raja 
intu tumbang lawang langit. 


13 Kuan Raja Uju Hakanduang: 


Tinaí amun atun katapas atawa 
kakurang ketun hanak hajarian 
kareh Raja Bunu, te ikaú balaku 
umba uluh tingang apangmu 
Manyameí Tunggul Garing 
Janjahunan Laut intu Lewu Bukit 
Batu Nindan Tarung. 14 Awi intu 
Lewu Bukit Batu Nindan Tarung 
te sukup karen panataú panuhan, 
jawet ramu, tuntang intu Lewu 
Bukit Batu Nindan Tarung atun 
behas manyangen tingang, 
pundang lauk ila-ilaí langit, mijen 
lalang tambangap langit je dia 
tau rugi tuntang dia kea tau una. 


15 Limbah te Raja Uju Hakanduang 
gandang halalian buli, garantung 
kamalesan mulang, buli balaíà Batang 
Danum Banyahu Bulaú. 


16 Nduan pire-pire bulan nyelu katahī 
jadi Raja Bunu ewen hanak hajarian 
mijen Lewu Bukit Tambak Raja intu 
tumbang lawang langit, ewen belum 
sanang mangat awi atun halajur 
Ranying Hatala manganggulu ewen. 17 
Raja Bunu mijen Lewu Bukit Batu 
Nindan Tarung, iē atun kanuah garing 


tarantang hanya biti, metuh ewen due 
Kameluh Tanteluh Petak mijen Lewu 
Bukit Tambak Raja, atun kanuah tinai 
garing tarantang jahawen biti iete 
bagare Manyameí Sunsunan, Tiung 
Malianā, Raja Mandurut Bulaú, Hawun 
Baru Barun, Sabuyung Nyaring Uhing, 
tuntang Sabira Nangguí Garantung. 18 
Tinaí garing tarantangà je hanya biti 
junjun helu metuh iē mijen Lewu Bukit 
Batu Nindan Tarung, jete uras mijen 
umba uluh tingang tatu Manyameí 
Tunggul Garing Janjahunan Laut netep 
intu Lewu Bukit Batu Nindan Tarung. 


19 Limbah te, umba katahī tinaí, 
Ranying Hatala nyahuan Raja Uju 
Hakanduang hadurut nanturung Lewu 
Bukit Batu Nindan Tarung, awi jadi 
tukep katikā Ranying Hatala akan 
malaluhan Raja Bunu ewen hanak 
hajarian nanturung tantan ije bukit intu 
Pantaí Danum Kalunen. 20 Raja Uju 
Hakanduang sembang Lewu Bukit Batu 
Nindan Tarung, palus ewen janjaruman 
peteh Ranying Hatala umba Manyameí 
Tunggul Garing Janjahunan Laut, tahiu 
katika Raja Bunu ewen hanak hajarian 
akan ilaluhan nanturung Pantaí Danum 
Kalunen. 21 Limbah hapeteh raweí, 
Raja Uju Hakanduang tinaí tingang 
nulak lunuk nanturung Lewu Bukit 
Tambak Raja intu tumbang lawang 
langit, nyembang Raja Bunu 
janjaruman akā, uka ewen hanak 
hajarian batatap, awi jadi sampai katika 
Ranying Hatala akan malaluhan ewen. 
22 Tutuk hapeteh raweí, Raja Uju 
Hakanduang gandang halalian buli 
nyembang Ranying Hatala, janjaruman 
ampin gawin ewen je uras jadi 
inyampaí umba uluh Lewu Bukit Batu 
Nindan Tarung tuntang umba Raja 
Bunu ewen hanak hajarian. 


23 Manyameí Tunggul Garing 
Janjahunan Laut ewen hanak hajarian 
tuntang kakare raja-raja je atun mijen 
Lewu Bukit Batu Nindan Tarung uras 
karamahan dumah intu Lewu Bukit 
Tambak Raja, mentaí intu hete, hayak 
umba manatap paramun Raja Bunu 
ewen hanak hajarian je akan ilaluhan 
awi Ranying Hatala nanturung Pantaí 
Danum Kalunen mijen lewu injam 
tingang. 


36 Uluh Lewu Bukit Batu Nindan 
Tarung sama manandang petak 
mampar buang ekā mangkalewu intu 
Pantaí Danum Sangiang 


1 Ampī Ranying Hatala mangahandak 
tinaí akan mambagi ungkup kakaren 
raja-raja tuntang kameluh-kameluh 
bara Lewu Bukit Batu Nindan Tarung 
akan eka ewen je taheta palus ekā 
mijen gagenep ewen palus katatahī. 2 
Sahelu bara Ranying Hatala mambagi 
tuntang maandak ewen handiaí tumun 
gawi, te Ranying Hatala mameteh ewen 
je kareh akan ilalus awi panakan Raja 
Bunu huang Pantaí Danum Kalunen. 
Ranying Hatala maatuh akan ewen 
ampin ekā mijen palus batang danumà, 
kalute kea kare panataú panuhā. 3 
Limbah sama jadi hapeteh raweí, 
Ranying Hatala buli Batang Danum 
Banyahu Bulaú, Guhung Mangkilat 
Hintan, tuntang ewen Lewu Bukit Batu 
Nindan Tarung sama nampara madu 
pananjung manggau petak mampar 
buang. 


4 Raja Sangen tulak batanjung panjang 
manggau ekā mijen, iē palus sundaú ije 
batang danum, intu hete are ruwut 
sahiraí. lê palus manandang petak 
mampar buang, hayak ië manyewut 


aran batang danum jete bagare Batang 
Danum Barirai, Guhung Putak Buren 
Bulat Lampang. 5 Raja Sangen tulak 
kea mananjung akan ije batang danum, 
hete are ruwut bajakah balayan, palus 
intu hete je nampara manandang petak 
mampar buang, hayak iē mananggare 
aran batang danum jete bagare Batang 
Danum Jalayan, Guhung Riak 
Lamiang. 


6 Raja Garing Hatungku Batulak kea 
batanjung panjang manggau batang 
danum petak mampar buang. Iē palus 
sundaú ije batang danum tuntang 
batang danum jete paham badehes tutu 
hayak atun bahantung ije bila. Hete 
Raja Garing Hatungku palus 
manandang petak mampar buang jete 
ekā mampendeng balaí ayū hayak iē 
mananggare aran batang danum te 
bagare Batang Danum Sangkalila 
Bulaú, Guhung Hintan Kananteng 
Tahil. 


7 Limbah te tinaí ewen sama mambagi 
arepà bilang bulangan tambangà, 
babungkat mangkalewu huang batang 
danum al-al, hayak kea ampin kakare 
gawi-gawiā tumun je iatuh awi 
Ranying Hatala akan ewen, tuntang 
gawi ewen je mambatang tutu iete 
tantaí masi utus panakan Raja Bunu 
intu Pantaí Danum Kalunen. 8 Tinaí 
Raja Garing Hatungku palus babungkat 
bara Lewu Bukit Batu Nindan Tarung 
nanturung Batang Danum Sangkalila 
Bulaú, kalute kea iē palus nasaran 
pantar bulaú sulep ikuh tambun, imbità 
nanturung Batang Danum Sangkalila 
Bulaú. 9 Raja Garing Hatungku ewen 
due bulan bawi bambaíà Nyai Endas 
Bulaú Lisan Tingang, nabasan balaí ekā 
mijen hayak manyewut gangguranan 
aran lewu ekā mijen te bagare Lewu 


Bukit Sinta Kasambuyan. 10 Raja 
Garing Hatungku ewen due bulan bawi 
bambaíà narantang Duhung Tunggal 
Pantang Langit, hayak Ranying Hatala 
manampa gangguranan aran tarantang 
Raja Garing Hatungku te bagare Raja 
Tunggal Sangumang Nyaring Emban 
Bakuwu Hanyi, palus ekā mijen iete 
Parung Suling Marakuran Liu, Napatah 
Bulaú Sangkalemu, Kalabien Puser 
Kambang Kabunteran Bulan. 11 Tinaí 
pantar bulaú sulep ikuh tambun tuntang 
rambat karuheí Bapa Sangumang je 
basaluh kajadian manjadi bajang 
kalingkaí lawung, palus hadari hayak 
basaluh tinaí manjadi karangking 
penyang karuheí tataú mijen Bukit 
Tampung Karuheí. 12 Jetuh je ihaga 
tinaí kareh awi tingang esun Raja 
Garing Hatungku, iete Raja Tunggal 
Sangumang je bagare arā Raja 
Sagagaling Langit, hayak aran pantar 
bulat sulep ikuh tambun hubah arā hete 
bagare garing paleng bajamban 
kanderang tingang, sihung pantep 
tantean riak ujan bulaú, hayak jetuh je 
manjadi jamban Raja Sagagaling 
Langit nambang banama tingang 
namuei. 13 Jetuh jamban Raja 
Sagagaling Langit bara parung 
karangking penyang karuheí tataú 
mangguang tumbang Batang Danum 
Simpeí Karuheí, nambang tamuei 
banama tingang mandulang bulaú 
untung aseng panjang, bulaú tampung 
buhul, bulat aseng tipeng bereng akan 
ulun Pantaí Danum Kalunen. 14 
Limbah narantang Duhung Tunggal 
Pantang Langit, Raja Garing Hatungku 
ewen due bulan bawi bambaíà Nyai 
Endas Bulaú Lisan Tingang babungkat 
tinaí bara Batang Danum Sangkalila 
Bulaú, nanturung ekā mijen je nabasan 
awi Ranying Hatala akan ewen sintung 


due, iete intu Tasik Manuah, Batang 
Danum Tataú Nyahukan. 19 Ranying 
Hatala nyahuan Raja Garing Hatungku 
mukei kakaren palakun Nyai Endas 
Bulau Lisan Tingang iete Bukit 
Barantaí Bulaú, Parung Nyahu 
Marakunjung Liu, Kalabien Puser 
Kambang Kabunteran Bulan mijen 
tahanjungan Bukit Bulaú Salumpuk 
Rujan. 16 Je ihaga awi ewen sintung 
due iete suling bulaú rumbaí ambun, 
limbah te je melaí tuntang palus ihaga 
awi Raja Tunggal Sangumang iete 
gariding bulaú sangkalemu. 17 Limbah 
te kare raja-raja, nyai, kameluh, je 
babungkat mamindah arep ewen bara 
Lewu Bukit Batu Nindan Tarung 
nampara bara Tasik Ambun 
Baragantung Langit nyamah sembang 
Batang Danum Banyahu Bulat. 


18 Aran kare raja-raja tuntang kameluh 
intu Bukit Ambun Baragantung Langit 
jete bagare Tanggalung Anak Andaú, 
Hantarung Rajan Dahiang, Dahiang 
Mantung Bulaú, Tunggal Kurung, Putir 
Irang Pasihaí, Dahiang Batanduk 
Tunggal, Darehan Rajan Antang, 
Antang Rawing Batutuk Bunu, Putir 
Lanting Bawin Dahiang, Kameluh 
Irang Pasihaí, Antang Habarun Bulaú, 
Antang Habarun Lamiang, Antang 
Habarun Karungut, Antang Habarun 
Rujan, Antang Habarun Sangkalemu, 
Antang Baputi Manduí Riak Bulan, 
Putir Santang Sintung Uju, Umban 
Bulaú Balinga Pulu, tuntang Liang 
Tutuk Baluhur Ambun. 


19 Aran kare raja-raja tuntang kameluh- 
kameluh intu Lewu Bukit Bajaga Bulan 
jete bagare Manyameí Kajangga 
Hatuen Bulan, Kameluh Pamalumpuk 
Bulan, Manyameí Hatuen Patendu, 
Manyameí Bintang Ijang Bawuí, 


Manyameí Bintang Tampung Bua, 
Manyameí Bintang Ijang Pahera, 
Manyameí Bintang Kaliangan, 
Manyameí Tatu Asun Bulan, tuntang 
Jangkarang Matan Andaú. 


20 Aran kare raja-raja tuntang kameluh- 
kameluh intu Lewu Bukit Tambak Raja 
jete bagare Raja Helu Maruhum Usang, 
Patih Rumbih, Dambung Mangkurap, 
Patih Dadar, Patih Muhur, Raja Landa 
Bagadung Batu, Raja Sina Bakuncir 
Panjang, Raja Siam Tempun Tambaku 
Mangat, Raja Kaling Babilem 
Pamungkal Garantung, Raja Pait 
Panampa Ringgit, Ratu Jampa 
Panampa Balanga, Raja Sariantang 
Penyang, Garahasi Minton Panuang 
Badil Tambun, Kameluh Nyai Siti, 
Kameluh Diang Lawaí, Kameluh Nyai 
Bitak, Kameluh Nyai Banun, tuntang 
Kameluh Rangkang Sangiang. 


21 Aran kare raja-raja tuntang kameluh- 
kameluh je mijen intu Lewu Bukit Batu 
Nindan Tarung iete bagare Raja 
Tantaulang Bulaú, Raja Singkuh Batu, 
Indang Salangking, Apang Salamat, 
Bungking Kalipapan Tanduk, Kameluh 
Sahumpuk Awang Sangalang, Raja 
Manurun Bunu, Raja Kamanduh Bunu, 
Raja Maliambung Bunu, Raja 
Manyimpeí Penyang, Raja 
Pamahimping Langit, Raja Mandurut 
Bunu, Raja Jangkarung Tingang, Busu 
Dandan Kahayan, Manyameí 
Sunsunan, Tiung Malianā, Raja 
Mandurut Bulaú, Hawun Baru Barun, 
Sabuyung Nyaring Uhing, tuntang 
Sabira Nangguí Garantung. 


22 Aran raja tuntang kameluh je mijen 
likut Lewu Bukit Batu Nindan Tarung 
intu Talaga Matuk Dia Tawan 
Tumbang, Tasik Jamperung Isen 


Batuana Hulū, iete Raja Bisu Bajela 
Bulat Kanaruhan Buntat Batengap 
Rabia ewen due bulan bawi bambaíà 
Kameluh Mandalan Bulan. 23 Amun 
huang jalanan banama nyahu tuntang 
lanting samben, te arā inyewut Tasik 
Galumbang Bulaú, Laut Jambangan 
Hintan, penda garing santah nangkenya 
kambang kabunteran bulan, sihung 
sundung nyangkalah lumpung matan 
andaú. 24 Tinaí aran ewen due huang 
katika te je hatue inyewut Raja 
Nyangkurun Batu, je bawi inyewut 
Putir Matenggar Langit. Ewen due te 
mahaga butah panji ringkin danum 
basalupu butah amben penyang, nyirat 
bulat jara-jarang, ngalumbu bajakah 
nataú, kayu tataú. Amun uluh katawā, 
uluh je mahagā baka tataú 
manyambung. 


25 Aran kare raja-raja tuntang kameluh- 
kameluh je mijen intu Lewu Bukit 
Lampayung Nyahu, Tasik Sangiang, 
Batang Danum Bariraí iete bagare Raja 
Panyarawan Katingan, Raja Ngalang 
Bulaú, Raja Kanarean Sawang, 
Manyameí Pahang Tempun Lingga 
Garantung, Kameluh Tempun Tiawun, 
Kameluh Tiawun Bulaú, Kameluh 
Bungen Bulaú, tuntang Kameluh Bawi 
Randan. 


26 Aran kare raja-raja tuntang kameluh- 
kameluh je mijen intu Lewu Bukit Sua 
Penyang, Batang Danum Jalayan, 
Rahang Penyang Karuheí iete bagare 
Raja Pampulaú Hawun, Raja Rawing 
Tempun Telun, Telun, Hamparung, 
Raja Duhung Bulaú, Raja Sahawung 
Bulaú, Bujang Barendeng Baka Impun 
Lawu, Ramping Tingang Balinga 
Nangkeru Metas Hurung Pulu, Bajang 
Linga-lingaí Lawung, Pakihu Bingkok 
Nantahan Bujur, Peteng Dawen Ura- 


uraí, Petak Baputi Kalabien Bintik 
Palangka, Pisaú Tampak Tumbang 
Tabanganen, Baliung Tinih Tumbang 
Tabangiaú, Kameluh Tempun Hendan 
Bulaú, Kameluh Hendan Bulaú, 
Rampan Bawi Hai, Kameluh Timuk 
Tantawa, tuntang Kameluh Panguraí 
Dare. 


27 Aran kare raja-raja tuntang kameluh- 
kameluh je mijen intu Batang Danum 
Jalayan, Guhung Riak Lamiang, lewu 
due hatandipah hajamban garing batang 
pantar, making ranying pandereh bunu, 
jete bagare ungkup hila pangantau ain 
Raja Mantir Mama Luhing Bungaí, 
Salutan Raja Nalawung Bulaú, balaíà 
jete Balai Mihing Nyapundu Runjan, 
Sali Nyalung Maruruk Hintan; ungkup 
hila pajambileí ain Raja Duhung Mama 
Tandang, Langkah Sawang Apang 
Bungaí Sangiang, balaíà iete Balaí 
Nyahu Matunggang Pulu, Sali 
Ganggerang Bambuakan Jalatien. 


28 Aran kare raja-raja tuntang kameluh- 
kameluh je mijen intu Lewu Bukit 
Sinta Bungaí, Batang Danum 
Sangkalila Bulat iete bagare Kameluh 
Lentar Bulaú, Kameluh Langgir Bulaú, 
Kameluh Bayan Hintan, Kameluh 
Indang Paluí, Kameluh Indang 
Sangkanak, Kameluh Kambang 
Kabunteran Bulan, Putir Sintung 
Jahawen, Raja Haci, Raja Tunggal 
Sangumang, Rasing Penyang, Apang 
Sapahatu, Apang Sangkanak, Apang 
Maratih Sintung Uju, tuntang Anak 
Loting Sintung Uju. 


29 Raja Tunggal Sangumang mijen intu 
likut Lewu Bukit Sinta Bungaí, mijen 
balai aī je bagare Parung Suling 
Marakuran Liu, Napatah Bulaú 
Sangkalemu, Kalabien Puser Kambang 


Kabunteran Bulan. 


30 Aran raja tuntang putir je mijen intu 
Batang Danum Simpeí Karuhei, Bukit 
Tampung Karuhei jete bagare Raja 
Sagagaling Langit tuntang Putir 
Kamasarin Garing. 


31 Aran raja intu Lewu Bukit Entang 
Tingang, Batang Danum Entang 
Tingang iete bagare Raja Entang 
Tingang. 


32 Aran raja intu Lewu Bukit 
Nyalampaí Timpung, Batang Danum 
Nyalampaí Timpung iete bagare Raja 
Nyalampaí Timpung. 


33 Aran kare raja-raja tuntang kameluh- 
kameluh je mijen intu Lewu Bukit 
Letaí Runjan, Batang Danum Letai 
Runjan iete bagare Nyai Inaí Mangut, 
Nyai Inaí Kamandaí, Nyai Inaí Ingoí, 
Nyai Inaí Botaú, Kariaú Inaí Suri, Kaun 
Mina Bumbun, Manyang Benang, 
Rangka Runjan, Nyaring Karaú, Apang 
Reaí Buroú, Patih Inaí Bumbun, Jakā 
Jako Mandan Bunu, Tukaú Amaí Tuah, 
tuntang Oring Sangarang. 


34 Aran kare raja-raja tuntang kameluh- 
kameluh je mijen intu Lewu Bukit 
Takaras Kereng, Tasik Mandalan Bulan 
iete bagare Duhung Keang Bunu, 
Ampit Putung Gambangan Nyahu, 
Tapahunduk Tuntung Tampaliaú 
Tungku, Pitik Rumbaí Bajampung 
Bulaú, Uhit Malingkahuí Balangkaí 
Lamiang, Hanjalutung Bakas Dia 
Malik Dawe, Sawang Santah Bunge 
Sundung, Tindan Nanjala Sawang, 
tuntang Tapang Jamperung Nyahu. 


35 Aran kare raja-raja je mijen intu 
Lewu Bukit Sandung Tambarirang, 
Tasik Rampaí Bulan, Rahang Kambang 
jete bagare Gambalang Bahandang 


Rajan Sangiang, Tatu Samatian 
Tingang, Sangiang Riang Tingang, 
Nyalung Tatu Sangiang, tuntang 
Sawang Lambayung Nyahu. 


36 Aran kare raja-raja tuntang kameluh- 
kameluh je mijen intu Lewu Bukit 
Linda Saran Bulan, Tasik Mangirai 
Bintang iete bagare Manyamei Tempun 
Telun Tingang, Kajangga Tanjung 
Garing, Liu Pimping Kaninding 
Jarenang, Acak Menteng Baturus Bunu, 
Raja Pandak Habarun Dare, Raja 
Pandak Kanuntung Peteng, Manyameí 
Tungking Langit, Kameluh Tempun 
Tiawun Tingang, Kameluh Kuwun 
Garantung, Rampan Tumbang Tutuh 
Bintang, Rampan Tumbang Uling 
Nyaring, Rampan Tumbang Sahai 
Timpun, Rampan Tumbang Sahai 
Samben, Rampan Tumbang Sahaí 
Lamiang, Rampan Tumbang Sahaí 
Dare, Rampan Tumbang Sahaí 
Garantung, Rampan Tumbang Sahaí 
Runjan, Rampan Tumbang Mahanjung 
Jala, tuntang Rampan Laut Pahe. 


37 Aran kare raja-raja tuntang kameluh- 
kameluh je mijen intu Lewu Bukit 
Tampung Buhul, Batang Danum Hintan 
Mantining Langit, Balaí Saramin 
Nalaga Bulaú iete bagare Sambung 
Maut, Nyabilalang Habunu, Sabaliki 
Hanyi, Raden Tunjung, Jahangan 
Tingang, Pusun Balusuh, Pusun Garing, 
Kambang Garing, Putir Pating Garing, 
Tenung Garagak, Raja Tekaí Tingang, 
tuntang Kamatek Tintu Bidik. 


38 Aran raja tuntang kameluh je mijen 
intu Bukit Nanjungan Garu, Tasik 
Kaharingan intu Garing Nganderang 
Sukah Lumpung Matan Andat iete 
bagare Panyalumpuk Mangku Amat 
Sangen ewen due Nyai Jaya Sangiang. 


39 Aran kare raja-raja je mijen intu 
Tasik Gandang Ngarambang Nyahu, 
Laut Tuwung Hambalat Kilat, eka 
gandang batu je basalupu apui nyaru 
puntunga Nyalung Kaharingan 
puntunga, huang Batang Danum 
Mendeng Mahejan Langit iete bagare 
Gambala Rajan Tanggara, Janjalung 
Tatu Riwut, Sangkaria Nyaru Menteng, 
Raja Runjang Langit, tuntang Siak 
Sakung Baguti Tandang Harimaung. 


40 Aran kare raja-raja tuntang kameluh- 
kameluh je mijen intu Lewu Bukit 
Nabuhi Bulaú, Tasik Pawah Bulaú iete 
bagare Kameluh Indu Tiwun Bulaú, 
Rajan Burung Tampung Bua, Tumbu 
Tatu Batu, Tambak Tatu Petak, Umbuh 
Tatu Pulut, Ongguh Tatu Pareí, tuntang 
Jampen Tatu Katam. 


41 Aran kare raja-raja tuntang kameluh- 
kameluh je mijen intu Lewu Bukit 
Kangantung Gandang, Tasik 
Malambung Bulaú iete bagare Raja 
Angking Penyang, Raja Tuntung 
Tahaseng, Raja Tuntung Umur, Raja 
Ngasaú Langit, Raja Bea Langit, Raja 
Sapunang, Raja Sapaning, Raja Ulih 
Napakah Langit, Raja Nguntuhe 
Hintan, Raja Ujan Pintih Nanjala 
Sawang, Raja Riwut Ambun Hatantali, 
Putir Selung Tamanang, Kameluh 
Selung Untung, Kameluh Selung 
Buhul, Kameluh Selung Daha, 
Kameluh Selung Bulan, Kameluh 
Timbang Tambangan Nyahu, Kameluh 
Timbang Tambangan Daha. 


42 Aran raja je mijen Balaí Ulang 
Harantung, hulu Batang Danum 
Banyahu Bulat iete bagare Manyameí 
Rajan Untung. 


43 Kalute ampin kakare raja-raja 
tuntang kameluh-kameluh, palus uluh 


are pangarak Lewu Bukit Batu Nindan 
Tarung je sama manggau batang danum 
eka manampa lewu huma, tuntang je 
pangkarahia batulak bara Lewu Bukit 
Batu Nindan Tarung iete bagare Raja 
Pampulaú Hawun Kanaruhan Batanduk 
Tunggal Randing Talampe Bajampung 
Tahil. 


44 Raja Pampulaú Hawun mijen mapan 
banama. Awi iē mapan banama te, iē 
mamali katahin uju andaú dia tau uluh 
bawi mingkang taluh je inggawī, 
katahin te kea je manyadia danum, 
masip manyuang kandarah bulaú, 
sangku bulaú, mangat uluh kareh ela 
haguet balua bara parung mahawangà 
muhun manduí atawā muhun masip. 45 
Kilen kea Kameluh Mandalan Bulan, 
betaú Raja Pampulaú Hawun katika 
jete bukeí kambang tarungà awi 
kahalapà kilaú bulan babangkang 
langit, binta-bintang panyaran pipī, 
nyamah sembang lawang langit, kalang 
labehun jata. 46 Ye dumah Raja Awu- 
awu Tasik najahan kambang tarungà, 
palus tende ningang batang empas 
salumun tambun. Nduan uju andaú uju 
alem jadi katahī palus kilaú bulan 
panahu mateí iē nuntun kilen ampī uluh 
je bagare Kameluh Mandalan Bulan. 47 
Ye Raja Awu-awu Tasik mangangkanan 
sampaga apuí, eleh balasut bakarah 
uluh are, nyamah teah danum mijen 
kandarah bulaú, sangku bulaú, je iasip 
awi Raja Pampulaú Hawun. 48 
Katahanan sampaga apuí, Kameluh 
Mandalan Bulaú balua parungà, 
nyarayung baun tunggang parung, 
taratuntū tingang tarawang, palus ie 
nunjung kumi, eleh parandahap tarin 
burung tingang palus nyalan kabanting 
mateí. 49 Limbah te taratunti tinaí 
burung antang, palus nunjung kumi 

tinaí Kameluh Mandalan Bulan, leka 
parandahap taribangā burung antang, 
palus nyalan kabanting mateí kea. 
Limbah te taratuntū tinaí tambarirang, 
mahin eleh parandahap taribangā palus 
nyalan kabanting mateí kea. 50 Kilen 
kea taratuntū ih tinaí randung banama 
je mapan awi nyahā Raja Pampulaú 
Hawun, yē randung banama te palus 
basaluh manjadi batu ampar banama. 
Tau kalute awi Kameluh Mandalan 
Bulan tege mahaga tatek hintan mintir 
langit huang kasinga. 51 Tatek hintan 
mintir langit puna ingahandak awi 
Ranying Hatala intu Kameluh 
Mandalan Bulan, jete nah buki ie 
inyewut Balun Raung Saratus Jahawen 
Puluh, awi saratus jahawen puluh 
hatuen tingang je nyalan kabantingà 
awi kumin Kameluh Mandalan Bulan. 
52 Limbah te harun Raja Pampulaú 
Hawun ewen handiaí ije kababuhan 
babungkat nanturung Batang Danum 
Jalayan, Guhung Labehu Pali, palus 
mahawang Lewu Bukit Sua Penyang, 
Rundung Kereng Tajur Paturung. 


53 Kalute ampin taluh je ingahandak 
awi Ranying Hatala maatuh uluh Lewu 
Bukit Batu Nindan Tarung, Rundung 
Kereng Bantilung Nyaring. 


37 Ranying Hatala malaluhan Raja 
Bunu ewen hanak hajarian 
nanturung Tantan Bukit Samatuan 


1 Amun jadi sampaí katika je jadi 
inukas awi Ranying Hatala dumah, 
Ranying Hatala manyuhu Raja Uju 
Hakanduang hadurut akan Lewu Bukit 
Tambak Raja. 2 Limbah hapeteh raweí 
umba Ranying Hatala, palus Raja Uju 
Hakanduang hadurut nanturung Lewu 
Bukit Tambak Raja, tumbang lawang 

langit. 3 Dia umbet ije kahaliman 
pinang, Raja Uju Hakanduang sembang 
Lewu Bukit Tambak Raja. Hete ewen 
palus janjaruman umba Raja Bunu uka 
manatap arep ewen, basa Ranying 
Hatala atun dumah malaluhan ewen 
hanak hajarian. 4 Raja Bunu nahingan 
peteh mandehen te jadi atun hajamban 
Raja Uju Hakanduang, te ewen hanak 
hajarian manatap arepà, tuntang kakare 
raja-raja bara Lewu Bukit Batu Nindan 
Tarung uras karamahan dumah kea, 
kalute kea uluh tingang apangà, tingang 
indangà, tambun paharī, uras 
karamahan dumah. 5 Sana uluh are uras 
atun hakampeleng intu Lewu Bukit 
Tambak Raja, te Ranying Hatala 
hadurut mamparahan arepà huang 
kabentukan ewen uluh are. 6 Ampī 
sahelu bara Ranying Hatala malaluhan 
Raja Bunu ewen hanak hajarian, 
tuntang atun kea raja-raja je beken je 
akan mandengan Raja Bunu hadurut. 7 
Ranying Hatala mameteh umba Raja 
Bunu palus ewen handiaí kua: 


Aku janjaruman petehkù akam 
Raja Bunu palus kakare ketun 
handiaí je atun hakampeleng intu 
Lewu Bukit Tambak Raja tuh, uka 
ketun mingat tutu-tutu ampin 
kakare talatah gawin ketun belum 
huang lewu injam tingang tuntang 
gawin jalan ketun haluli buli Aku, 
je iharagapan awi panakan 
paharim Raja Sangen tuntang 
Raja Sangiang. 8 Tinaí gawin 
panakan ayun Raja Sangen 
tuntang Raja Sangiang, keleh jete 
ingat tutu-tutu awi ketun, basa 
kakare talatah gawi akan 
panakan Raja Bunu je belum 
huang Pantaí Danum Kalunen, 
jete puna gawin panakan ain 


ewen sintung due. 9 Basa gawi 
tiwah suntu je jadi ilalus huang 
Lewu Bukit Batu Nindan Tarung, 
jete puna manjadi suntu kareh 
akan anak esun Raja Bunu je 
manyuang petak danum sahapus 
Pantai Danum Kalunen. 20 
Tuntang intu tiwah suntu te kea 
atun gitan awi ketun haluli, ampin 
jalan buli manalih Aku, tuntang 
hinje Aku palus katatahi, iete 
akan panakan Raja Bunu je puna 
bagin mateí. 11 Limbah te tinai, 
huang katika ketun malalus tiwah 
suntu bihin, ikaú Raja Bunu palus 
kare garing tarantangmù uras 
katawan kilen ampin gawi amun 
anak esum mateí, ketun malalus 
gawi tantulak ambun rutas mateí 
tuntang gawi akan liaú haring 
Kaharingan, sahelu bara ie buli 
haluli manalih Aku. 


12 Sana hapus auh Ranying Hatala 
janjaruman kare peteh umba Raja Bunu 
tuntang kakare ungkup babuhā, hayak 
auh nyahu batengkung ngaruntung 
langit homboh malentar kilat basiring 
hawun, Ranying Hatala manjadian 
palangka bulaú lambayung nyahu je hai 
pahalendangà, datuh pahalingeíà. 13 
Palangka bulaú lambayung nyahu puna 
lenda-lendang, linge-lingeí ampī, bara 
gantung Lewu Bukit Tambak Raja intu 
tumbang lawang langit. Te Ranying 
Hatala palus nyahuan Raja Bunu ewen 
hanak hajarian, kalute kea kakare raja- 
raja je mandengan ewen hadurut, uras 
lumpat huang palangka bulaú 
lambayung nyahu, hayak sukup kea 
kare puat bambuhatā. 14 Tinaí raja-raja 
je mandengan Raja Bunu ewen hanak 
hajarian ilaluhan awi Ranying Hatala 
iete bagare Antang, Patahu, tuntang 


kakare panakan raja-raja je beken je 
injadian Ranying Hatala sahelu bara 
atun panakan ain Manyameí Tunggul 
Garing Janjahunan Laut. Ura-uras ewen 
lumpat palangka bulaú lambayung 
nyahu. 15 Limbah uras jadi batatap, te 
Ranying Hatala malaluhan Raja Bunu 
ewen hanak hajarian tuntang kare raja- 
raja je mandengan ewen mahapan 
palangka bulaú lambayung nyahu, 
balua tumbang lawang langit nanturung 
tantan Bukit Samatuan hila Pantaí 
Danum Kalunen, hayak te kea ewen 
nunjung tukiú tingang, mangkat lahap 
rawing hangka uju lulang luli naharep 
baluman matan andaú belum. 16 
Balasang kilat panangkaje andaú, 
palangka bulaú lambayung nyahu 
hadurut ngasuhan pamahimping langit 
mahalaú ambun hatantilap halawu 
tantan Bukit Samatuan intu Pantaí 
Danum Kalunen. 17 Tantan Bukit 
Samatuan hila Pantaí Danum Kalunen, 
mangat ulun kalunen dapit jeha 
handung hakatawan, jete bukit ndu 
helat Kahayan Rotot umba Kahayan 
Katining, kalute auh gangguranan aran 
eka palangka bulaú lambayung nyahu 
te sembang, tuntang intu hete kea eka 
Raja Bunu ewen hanak hajarian palus 
kakare raja-raja je mandengan ewen te 
mijen. 18 Tinaí bara eka ewen mijen te, 
ewen manampayah hakaliling tantan 
Bukit Samatuan. Hete taratuntū atun 
tasik, batang danum, petak mampar 
buang, kakare kayun sangalang garing, 
puna lamat-lamatan dia gitan sarā. 19 
Limbah ewen jadi uras baungkar puat 
bara palangka bulaú lambayung nyahu, 
ewen gandang halalian buli hajajitan 
bulaú namburak awi Ranying Hatala, 
hayak peteh je pangkalepahà bara 
Ranying Hatala akan Raja Bunu ewen 
hanak hajarian, uka ewen tutu-tutu 


mingat huang tuntang malalus kare 
gawi tumun je jatuh awi Ranying 
Hatala umba ewen. 20 Ranying Hatala 
tuntang Raja Uju Hakanduang palus 
kea Manyameí Tunggul Garing 
Janjahunan Laut ewen hanak hajarian, 
kalute kea kakare sihung lalundungà 
uras gandang halalian buli bara Bukit 
Tambak Raja manalih Lewu Bukit Batu 
Nindan Tarung. 21 Tinai je mahaga 
Lewu Bukit Tambak Raja limbah Raja 
Bunu ilaluhan akan Pantaí Danum 
Kalunen, iete bagare raja-raja bara 
panakan Raja Bunu je kajalatien tilap 
intu Pantaí Danum Kalunen, je induan 
haluli mahapan palangka bulaú 
lambayung nyahu awi Ranying Hatala, 
tuntang aran ewen te atun itah nahingā 
kareh huang katika mambagi ungkup 
ulun Pantaí Danum Kalunen. 


22 Kalute ampin kakare taluh handiaí je 
jadi iatuh awi Ranying Hatala akan 
Raja Bunu ewen hanak hajarian tuntang 
akan ewen Lewu Bukit Batu Nindan 
Tarung hemben huran. 


38 Lewu Bukit Batu Nindan Tarung 
limbah uluh are babungkat 


1 Limbah Ranying Hatala mambagi 
kare raja-raja tuntang kameluh- 
kameluh babungkat akan eka ewen je 
taheta bara Lewu Bukit Batu Nindan 
Tarung limbah gawi tiwah suntu, Lewu 
Bukit Batu Nindan Tarung inyewut 
tinaí Lewu Kaleka Bukit Batu Nindan 
Tarung, Rundung Kereng Angkat 
Bantilung Nyaring, tuntang puna 
bakarinah ampin katunisà. 2 Tinaí raja- 
raja tuntang kameluh-kameluh je batisa 
intu Lewu Kaleka Bukit Batu Nindan 
Tarung iete tarantang anak esun 
Manyameí Tunggul Garing Janjahunan 


Laut ewen due Kameluh Putak Bulaú 
Janjulen Karangan ewen due puluh biti. 
3 Ewen tuh je mahaga panataú je batisa 
tuntang puna dia ewen mimbità 
babungkat, awi jadi iatuh manumun 
peteh mandehen Ranying Hatala, 
tuntang je batisa iete lalang tambangap 
langit basuang behas nyangen tingang, 
pulut lumpung penyang, hayak inutup 
mahapan pundang lauk ila-ilaí langit. 
Jete dia tau rugi tuntang dia tau una, 
ingaut tuntang imipih mani-manih 
batambah are tuntang batambah hai. 4 
Limbah te tinai je batisa kea intu hete 
jete hanggulan garing je halajur kuwu- 
kuwu apuíà, tuntang hambutut garing je 
dia tau lepah. Limbah te Balaí Jala 
Miring Langit, palus karen pulaú pehun 
sawang, bulaú sangkalemu, pulaú bua, 
metu pambelum, burung usik, ueí 
rantihan tingang, tuntang tengang bulaú 
sangkalemu. 


9 Limbah te Ranying Hatala nyahuan 
Raja Angking Penyang ewen due Putir 
Selung Tamanang bara Bukit Bulaú 
Kangantung Gandang, Kereng Rabia 
Nunyang Hapalangka Langit, 
nyambalut manjadian kambang garing 
nganderang sukah lumpung matan 
andaú manjadi parei manyangen 
tingang, pulut lumpung penyang, je 
nyandang rahian, hayak padurutà tinaí 
nanturung Pantaí Danum Kalunen. 6 
Awi panakan Raja Bunu intu Pantaí 
Danum Kalunen hatala tuntung 
tahasengà, lepah jata ndu tambing 
nyamā, basa behas nyangen tingang je 
ilaku ewen hemben huran bara lalang 
tambangap langit lius ewen ilaluhan 
awi Ranying Hatala akan Pantaí 
Danum Kalunen jadi lepah, kapadahal 
peteh Ranying Hatala, amun behas te 
ilaku tuntang imindah bara lalang 


tambangap langit, iē puna tau lepah 
hayak dia tau batambah kilat iē mijen 
huang lalang tambangap langit. 7 
Ranying Hatala mameteh kea umba 
Raja Angking Penyang ewen due Putir 
Selung Tamanang, amun ewen due 
malaluhan parei manyangen tingang, 
pulut lumpung penyang, te mahapan 
palangka bulaú lambayung nyahu je tau 
nganderang bulaú uja-ujan, nyahengkak 
rabia je rinti-rintih, nelun bulaú 
namburak kuntep uju sembang 
garantung. 8 Limbah sama jadi hapeteh 
rawei, Ranying Hatala palus gandang 
halalian buli, kalute kea Raja Angking 
Penyang ewen due Putir Selung 
Tamanang sama gandang halalian buli 
balaíà intu Bukit Bulaú Kangantung 
Gandang. 


9 Metuh Raja Angking Penyang ewen 
due Putir Selung Tamanang nyambalut 
kambang garing nganderang sukah 
lumpung matan andaú, hete atun 
Ranying Hatala mameteh umba pareí 
manyangen tingang. 10 Auh petehà: 


Mangat panakan Raja Bunu 
handung hakatawan kagunan 
bitim pareí manyangen tingang, je 
bakan bara akan tuntung 
tahaseng tuntang tambing 
nyaman ewen. Ikaú akan ndu 
duhung luang raweí ewen Pantaí 
Danum Kalunen nyembang Aku, 
awi Aku je puna katamparan taluh 
handiaí, kalute kea Aku je 
kahapus. 


11 Raja Angking Penyang ewen due 
Putir Selung Tamanang manyadia 
kakare taluh je imeteh awi Ranying 
Hatala sahelu bara ewen due malaluhan 
pareí manyangen tingang, pulut 
lumpung penyang akan Pantaí Danum 


Kalunen. 12 Tumun peteh Ranying 
Hatala palus kahandakà je manjadi, te 
palus atun palangka bulaú lambayung 
nyahu hayak atun kea jadi sadia ije pati 
bahandang tabala raja, pambuk 
galungan penyang basuang uju 
sambang garantung kuntep uras 
kamaras bai, basuang parei manyangen 
tingang, pulut lumpung penyang. 13 
Limbah taluh handiaí te uras jadi sadia, 
te Raja Angking Penyang ewen due 
Putir Selung Tamanang malaluhan 
palangka bulaú lambayung nyahu 
nanturung tantan Bukit Samatuan intu 
Pantaí Danum Kalunen nyembang Raja 
Bunu ewen hanak hajarian. 14 Andaú 
Raja Angking Penyang ewen due Putir 
Selung Tamanang malaluhan palangka 
bulat lambayung nyahu, andaú te kea 
Raja Bunu karehu mampah pulau 
pehun sawang, nyahep ruang jumpung 
bunge, palus taratuntū pahalendang 
palangka bulaú lambayung nyahu. 
Hanjak rantang pahalawang huangà, 
rindang pahateluk kalingū, palus bawa 
hatangkiaú, reuk harandema, 
ngampeleng garing tarantangà. 15 Raja 
Bunu malawu riwut rawei kua: 


Iyoh garing tarantang, itah atun 
kanuah pareí manyangen tingang, 
pulut lumpung penyang, 
pahadurut awi Ranying Hatala 
akan hatala tuntung tahaseng itah 
Pantaí Danum Kalunen, ndu jata 
tambing nyaman luwuk 
kampungan bunu, tuntang akan 
ndu duhung luang raweí, bunu 
bamban panyaruhan tisuí itah, 
nyembang Ranying Hatala ewen 
due Jata Balawang Bulaú. 


16 Yē pareí manyangen tingang, pulut 
lumpung penyang, kalabiē palus 
nangkaluman awi Raja Bunu palus kare 


garing tarantanga mijen petak sintel 
habalambang tambun, marung liang 
deret habangkalan karangan, palus 
bagi-babagia akan uluh tingang esi 
sahapus Pantai Danum Kalunen. 


17 Kalute ampin kahandak Ranying 
Hatala jadi manataú Pantai Danum 
Kalunen, manenga parei manyangen 
tingang, pulut lumpung penyang, akan 
hatala tuntung tahaseng, jata tambing 
nyaman utus Raja Bunu intu Pantaí 
Danum Kalunen. 


39 Ranying Hatala mambagi ungkup 
panakan Raja Bunu manyuang 
Pantaí Danum Kalunen 


1 Limbah hapus tilap jalatien panakan 
Raja Bunu, kakare anak esū, buyut 
entahà, ewen mangkalewu huang 
Pantaí Danum Kalunen, hete ewen 
paham tutu angat huang madu 
hasundaú umba Ranying Hatala. 2 
Gagenep andaú alem baya mahining 
sarita beweí auh pambelum ewen 
Pantaí Danum Sangiang je puna rami 
tutu, amun tatu ewen Raja Bunu 
manyarita akan ewen, hayak uluh 
Pantaí Danum Sangiang dia tau mateí, 
kalute kea taluh handiaí huang 
pambelum ewen jatun ati katapasà. 3 
Lewu ewen huang Pantaí Danum 
Kalunen puna hai tutu. Ewen tau pakat 
bulat, ije auh tiruk itung, bagawi 
handep habaring hurung, pakat putar, 
belum sanang mangat, hayak ewen 
manyewut aran lewun ewen te bagare 
Lewu Tambak Raja, Rundung Timbuk 
Kanarakan. 


4 Kilen kea ewen Lewu Tambak Raja 
lampang tirukà hapakat mangun parung 
hai hayak gantung ngimaí lumpung 
matan andaú, habangunan siru ambu 


nguis kambang kabunteran bulan, akan 
ndu jamban ewen maja Pantaí Danum 
Sangiang tuntang maja Ranying Hatala. 
5 Kueh balandung tahi, ewen nampara 
baramu kayun sangalang garing, puna 
nungka-nungkang andaú ewen 
hakampeleng, pakat putar nabasan 
parung hai hayak gantung, ngimaí 
lumpung matan andaú. Yē palus 
pendeng ewen parung hai, sasa-sasar 
tukep lius sembang Pantaí Danum 
Sangiang. 6 Ranying Hatala nuntun 
ampin taluh gawin buyut entah Raja 
Bunu kalute, puna dia hakalayan sinde, 
tuntang ampī puna sasa-sasar gantung, 
ewen bagawi manyangit are bitī kilaú 
bitik rimpung nantelaí ruhung, rowan 
salagate miring sahempun pasang 
mangun sarangā. 7 Kuan Ranying 
Hatala: 


Amun kilaú etuh panalataí lingun 
ewen, andau kueh tau tuntung 
karangkan lingungku manjadian 
Pantai Danum Kalunen, luwuk 
kampungan bunu. 


8 Ye Ranying Hatala palus mukei 
kahain kuasā, nampauraí japa jimat 
tanteng. Hayak auh nyahu batengkung 
ngaruntung langit homboh malentar 
kilat basiring hawun, lê manampa 
kakare kutak pander ewen sama 
hakabeken, tuntang palus mubah 
ngabeken kea kare tiruk tuga, itung- 
pitung. 9 Te salenga ih ewen handiaí 
sama mimbit auh kutak pander aī-aī 
gagenep bitī, pander sarita dia tau 
hakarasuk, kalute kea ampin kare gawi- 
gawian ewen uras hakabeken tintū. 10 
Amun kuan ije biti balaku juluk tasal, 
injuluk ragaji awi je beken. Amun kuan 
ije balaku ragaji, injuluk pahat, paku, 
sipat tali awi je beken. Kalute laju-lajur 
dia tau hasaruruí. Amun kuan ije 


mimbit buli, nyuhu-nyuhu ewen 
bagawi. Belaha mamungkar kare gawin 
ewen je jadi. 11 Sana kakare pander 
sarita ewen te hakabeken, dia tau 
hakarasuk, ewen sama buli eka, palus 
mananjung manggau petak mampar 
buang, sungei saka, tasik lumbah, bukit 
panjang, eka ewen mangkalewu 
mambelum arepa gagenep biti. 


12 Huang ije katika, Ranying Hatala 
masi manampayah ampin ewen Lewu 
Bukit Tambak Raja, intu Pantai Danum 
Kalunen. Yé Ranying Hatala palus 
hadurut, salenga atun huang bentuk 
ewen handiaí, hayak Iē palus hamauh 
mantehaú ewen uka hakampeleng 
mahining auhà majar maningak, palus 
mambagi ungkup akan manyuang 
sahapus petak huang Pantaí Danum 
Kalunen. 13 Ranying Hatala maatuh 
akan ewen, bara eka ewen kareh 
mangkalewu palus manyewut aran 
ewen je akan manataí arepa belum 
manyuang petak mampar buang 
sahapus Pantaí Danum Kalunen. 14 
Aran ewen je inyewut awi Ranying 
Hatala je manjadi utus kakare ulun 
kalunen huang hunjun petak Pantaí 
Danum Kalunen iete bagare Raja Helu 
Maruhum Usang, Raja Sariantang 
Penyang, Kameluh Rangkang 
Sangiang, Raja Landa Bagadung Batu, 
Raja Sina Bakuncir Panjang, Raja Siam 
Tempun Tambaku Mangat, Raja Kaling 
Babilem Pamungkal Garantung, Raja 
Pait Panuang Duit, Ratu Jampa 
Panuang Balanga, Garahasi Minton 
Panuang Badil Tambun, Nyai Siti, 
Diang Lawaí, Nyai Bitak, Raja Malayu 
Batatupung Bulaú, Patih Rumbih, 
Dambung Mangkurap, tuntang Patih 
Dadar. 15 Limbah Ranying Hatala 
maatuh hayak manyewut aran ewen, 

paham hanjak tutu ampin ewen, tuntang 
ewen palus manyadia arepà akan 
haguet manandang manyadia eka ewen 
mangkalewu, manataí arep ewen 
sahapus petak danum huang Pantaí 
Danum Kalunen. 16 Huang kahapus 
Ranying Hatala majar maatuh ewen 
handiaí, le mameteh umba ewen kua: 


Ketun tuh kareh amun jadi sampaí 
katikā je jadi inukaskù akan 

ketun, ketun uras buli mijen Lewu 
Bukit Tambak Raja huang Tasik 
Ampar Samben intu Pantaí 
Danum Sangiang, baya je mijen 
iete anak esun ketun je belum 
manyuang Pantaí Danum 
Kalunen. 


17 Kalute Ranying Hatala maatuh 
tuntang mambagi ungkup ulun kalunen 
panakan Raja Bunu huang Pantaí 
Danum Kalunen, tumun je ingahandak 
awi kabuat. 


40 Mangku Amat Sangen ewen due 
Nyai Jaya Sangiang saluh sawak 
bambang penyang 


1 Limbah tiwah suntu tatu tantaulang 
bulat, hiang tantaunyet nyaring intu 
Lewu Bukit Batu Nindan Tarung, 
Manyameí Tunggul Garing Janjahunan 
Laut ewen due Kameluh Putak Bulaú 
Janjulen Karangan inyuhu awi Ranying 
Hatala mamindah arepà manalih ije 
eka. 2 Tinaí eka je inyuhu tuntang 
inampa awi Ranying Hatala akan ewen 
due iete bagare Batang Danum Tataú 
Nyahukan, tuntang aran ewen due intu 
hete bagare Mangku Amat Sangen 
tuntang Nyai Jaya Sangiang. Ewen due 
mijen huang ije parung hayak mahaga 
garu bahari, santi mait, ulih mambelum 
tingang tapatusuk pimpingà, 


nampaharing haramaung nampalang 
bulu. 3 Intu hulu Batang Danum Rasaú 
Kaput ewen due mijen kabuat, jatun 
uluh beken umba ewen due, tuntang 
huang katika tiwah suntu intu Lewu 
Bukit Batu Nindan Tarung, sapunā pea 
ati ulun je iniwah ewen, ulun kalunen 
metuh te hindaí atun, baya je atun tikas 
sangiang ih, tuntang ewen te dia tau 
mateí. Limbah te tatu tantaulang bulaú 
ewen due bulan bawi bambaíà hubah 
tampajeā tuntang ekā mijen. 


4 Huang katika Ranying Hatala 
mambagi ungkup kakare raja-raja 
tuntang kameluh-kameluh, ewen uras 
jadi atun ekā mijen mangkalewu, 
tuntang Raja Pampulaú hawun ewen 
hanak hajarian mangkalewu intu Bukit 
Sua Penyang, Kereng Tajur Paturung. 5 
Kilen kea panalataí Raja Pampulaú 
Hawun salenga haban karas intu Lewu 
Bukit Sua Penyang, Rundung Kereng 
Tajur Paturung, mawi kare garing 
tarantangà uras kapehe ateí nuntun 
kahaban uluh tingang apanga. 6 Raweí 
Kameluh Tempun Hendan Bulau: 


Amun kilau etuh panalatai, uluh 
tingang apang itah tuh dia balang 
nyalan kabanting mateí. Keleh 
tingang nyahe ketun sintung due, 
Raja Linga Rawing Tempun Telun 
tuntang Raja Duhung Bulaú, 
pajing nanturung uluh tingang 
tatu itah Mangku Amat Sangen 
ewen due Nyai Jaya Sangiang, 
awi ewen due te atun mahaga 
garu bahari santi mait, akā 
mampakeleh kahaban uluh 
tingang apang itah tuh. 


7 Kuan Raja Duhung Bulaú: 


Amun kilau te panalataí, aku ih 
batulak nanturung tingang tatu 


| itah te. 


Ye Raja Duhung Bulat tingang nulak 
lunuk. Kueh balandung tahi, sembang 
Raja Duhung Bulat intu Tasik 
Sangkalemu, palus ngitarà haluan 
lasangà nintu tumbang Batang Danum 
Rasaú Kaput. 8 Tuje Batang Danum 
Rasaú Kaput puna patep sinde, atep awi 
batang rasau belum, jatun je tau ihuru. 
Ye tende Raja Duhung Bulaú hete 
palus manandang batang rasaú. 
Nandang kahain kiap, nyurung kahain 
amak, ebe-ebes nanjan bereng Raja 
Duhung Bulaú, palus dia tau iē tame 
Batang Danum Rasaú Kaput nyembang 
eka uluh tingang tatū. 9 Kutuh katahī 
jadi Kameluh Tempun Hendan Bulaú 
manunggu Raja Duhung Bulaú 
karamahan dumah, palus jatun lembut. 
Kuan Kameluh Tempun Hendan Bulaú: 


Teraí nyahe Raja Linga Rawing 
Tempun Telun, pajing bitim 
batulak tinaí manalih Raja 
Duhung Bulaú kanih, naraí 
haweh taluh je mawi iē nyamah 
tuh palus dia karamahan dumah, 
mateí beweí uluh tingang apang 
itah tuh. 


10 Yē Raja Linga Rawing Tempun 
Telun palus batulak mahapan lasang 
bangkiraí bahenda, manyak Raja 
Duhung Bulaú. Dia umbet ije 
kahaliman pinang, sembang Raja Linga 
Rawing Tempun Telun intu Tasik 
Sangkalemu, hayak ngitarà haluan 
lasang bangkiraí bahenda hakatintu 
tumbang Batang Danum Rasaú Kaput. 
11 Yē nuntun Raja Duhung Bulaú puna 
ebe-ebes nanjan berengà, malawu raweí 
Raja Linga Rawing Tempun Telun: 


Iyo-iyoh karungkung aring, 
nyewutku usa-usang ih bitim jadi 


sembang eka uluh tingang tatu 
itah. 


Tumbah Raja Duhung Bulaú: 


Kueh tau takan rasau jetuh 
nandang kahain kiap, nyurung 
kahain amak, nandang kahain 
amak, nyurung kahain tana. 


12 Tasang raweí Raja Linga Rawing 
Tempun Telun: 


Matei indang, kareh aku tuh 
manandanga tinaí. 


Hayak nyilak nyahumpak duhung 
papan benteng, duhung kurik tutuk jela 
tambarirang. 13 Palus malawu raweí 
Raja Linga Rawing Tempun Telun: 


Has rasaú kaput, amun ketun dia 
nahuang lepah sawang, nunjung 
balayu dawem, lila-lilang ih 
kajanjulu, jalangkù Raja Linga 
Rawing Tempun Telun nyembang 
tingang tatu'kù Mangku Amat 
Sangen ewen due Nyai Jaya 
Sangiang. 


Ye palus lila-lilang rasaú kaput, hayak 
pananturaú jalanan ewen sintung due 
sembang eka uluh tingang tatū. 14 
Sembang eka uluh tingang tatū, hayak 
malawu raweí Raja Linga Rawing 
Tempun Telun kua: 


Tuh tingang tatu Mangku Amat 
Sangen, tuntang Nyai Jaya 
Sangiang, kue tingang esum 
karamahan dumah. 


Hayak ewen due mantang nyarandai 
parung uluh tingang tatū. 


15 Panjung tingang esu. Naraí 
bulan janjulanan ketun sintung 
due, pajing mandukan bumbung 
daren purun helu. 


Raweí uluh tingang tatū, hayak 
basarungan luhing pantar pinang, 
tingang tatū Mangku Amat Sangen 
ewen due Nyai Jaya Sangiang. 16 Sama 
rantep garing pandukā munduk, Raja 
Linga Rawing Tempun Telun ewen 
sintung due Raja Duhung Bulaú palus 
malawu rawei: 


Naraí isek nasekam kue tingang 
esum, tatu. Kue karamahan 
dumah nyembang bitim balaku asi 
belum, palakuan awat maharing, 
awi uluh tingang apangkù mijen 
Lewu Bukit Sua Penyang, 
ngantung asengà tapajurang-juri, 
nyapenda hinting bawak lamiang, 
tawam dia usang ih ie mahutus 
lihin kue tuh. 


17 Nunjung kumin tingang uluh tingang 
tatū Mangku Amat Sangen ewen due 
Nyai Jaya Sangiang, palus malawu 
rawei: 


Narai mawi uluh tingang 
apangmu esu, usa-usang ih ie 
barigas, narai usah kue tingang 
tatum nanturung Lewu Bukit Sua 
Penyang. 


18 Rawei Raja Linga Rawing Tempun 

Telun ewen due Raja Duhung Bulaú 

kuā: 
Dia, tingang tatu. Nyama-nyamah 
ih ketun sintung due nanturung 
Lewu Danum Jalayan, aluh 
tingang apangkù jadi barigas, awi 
are uluh tingang esum je dia puji 
hasembang tanduk umba bitim 
tatu. 


19 Raweí Mangku Amat Sangen ewen 
due Nyai Jaya Sangiang kuā: 


| Iyoh tingang esu, kue tingang 


tatum tuh dia ulih mawi jalanan 
kanih kate, mikeh dia ulih ketun 
mahaga palin bambang penyang 
ikei sintung due. Basa amun saluh 
sawak bambang penyang kue 
sintung due, pea ketun tau mite 
kue tingang tatum tinai. 


20 Raja Linga Rawing Tempun Telun 
malawu rawei kua: 


Narai gangguranan palin 
bambang penyang ketun sintung 
due tingang tatu? 


Raweí tingang tatū kua: 


Naraí isek nasekam tingang esu, 
are palin kue tingang tatum, palin 
taluh panginan: 21 Bajang 
kalingkaí lawung, karahaú 
tunjang pahera, palanduk 
sumping taliwu, singkah uhut 
tanjung, ujaú baberang hanyi, 
bajeí bapelek penyang, kalakaí 
batuyang bintang, ucin ngandang 
tunggul, ngandang batang, 
ngandang petak, pinang nampuh 
riwut, tuntang sirih nambeleng 
pusuk manyawung. 22 Limbah te 
tinaí lauk tampala leleng 
hempeng, tatawun ngarungkung 
sahep, jajulung tusuk samben, 
saluang renteng tantahan, undang 
salintip kumpang, bua botong, 
tuntang tungkul munus. Jete palin 
kue tingang tatum. 


23 Raweí Raja Linga Rawing Tempun 
Telun ewen due Raja Duhung Bulaú 
kuā: 
Amun kai panalataí tingang tatu, 
ikeí Lewu Danum Jalayan mahi 
sama ih mamali, tuntang dia 
memen ih tingang tatu, ela ketun 
due nunjung ikeh tingang. 


Raweí tingang tatū kuā: 


Amun kalute tingang esu, tau 
batulak kue tingang tatum. 


24 Yē Raja Linga Rawing Tempun 
Telun ewen Raja Duhung Bulaú palus 
tingang nulak lunuk halalian Lewu 
Danum Jalayan, Lewu Bukit Sua 
Penyang, Rundung Kereng Tajur 
Paturung, haya-hayak umba tingang 
tatū ewen sintung due. 25 Kueh umbet 
ije kahaliman pinang, sembang ewen 
sintung epat intu Lewu Bukit Sua 
Penyang, nuntun uluh tingang apangà 
Raja Pampulaú Hawun usa-usang 
mampah pulaú pehun sawang, tanju- 
tanjung bentuk lawang parintaran 
tingang. 26 Ture-ture Raja Duhung 
Bulaú ewen due Raja Linga Rawing 
Tempun Telun nuntun kamit kajayan 
garun uluh tingang tatū Mangku Amat 
Sangen ewen due Nyai Jaya Sangiang. 
27 Kilen kea Raja Duhung Bulaú 
malawu raweí umba uluh bulan betaúà 
Kameluh Tempun Hendan Bulaú kuā: 


Uluh tingang tatu itah tuh hindaí 
ati hakananan rangkan panginan 
simpan, aku tuh handak batulak 
helu mangilaú taluh akan rangkan 
panginan hapan itah basarungan 
rangkan umba tingang tatu itah 
sintung due. 


28 Kuan raweí Kameluh Tempun 
Hendan Bulau kua: 


Iyoh, narai bulan kasala. Pajing 

bitim. 
Ye Raja Duhung Bulat tulak mangilaú 
bajang kalingkaí lawung, palus kakare 
taluh je puna palin bambang penyang 
uluh tingang tatū Mangku Amat Sangen 
ewen due Nyai Jaya Sangiang. 29 Kueh 
balandung tahi, karamahan dumah Raja 


Duhung Bulat. Sukup taluh dini uras 
palin bambang penyang Mangku Amat 
Sangen ewen due Nyai Jaya Sangiang, 
palus nyahua uluh bulan betaúà 
Kameluh Tempun Hendan Bulaú 
pakasak rangkan panginan simpan. 30 
Dia umbet ije kahaliman pinang, masak 
rangkan panginan simpan. Yē palus 
surung-basurungan akan uluh tingang 
tatū sintung due, pajing nyurung 
mangantihan kua: 


Dia memen tingang tatu, rangkan 
panginan simpan tuh uras 
kabajuran, jatun buah palin 
bambang penyang ketun sintung 
due. 


31 Raweí Mangku Amat Sangen ewen 
due Nyai Jaya Sangiang 


| Iyoh tingang esu. 


Yē palus nyumput hakananan rangkan 
panginan simpan. Sinde nyumput eleh 
sapangitik sapangandang bitī, harandue 
nyamputā hijir hapangasa balitā, 
hantelu nyumput palus saluh sawak 
bambang penyang ewen sintung due. 
Lambaran balaúà basaluh nyalupu ueí 
rantihan tingang, bawak matā basaluh 
nyalupu bua pinang sarayung lewu, 
darung pindingà basaluh nyalupu 
dawen sirih jarenang, kasingā basaluh 
nyalupu baliung bangka, jelā basaluh 
nyalupu dawen sawang bulaú 
sangkalemu, untekà basaluh nyalupu 
ketuk, bangkong takulukà basaluh 
nyalupu bua katilambang nyahu, uhatà 
basaluh nyalupu tengang bulaú 
sangkalemu, silū basaluh nyalupu 
bendang bulaú sangkalemu, tulang 
lawas paī basaluh nyalupu tabalien 
lantang penyang, tulang kahangà 
basaluh nyalupu sanaman jangkarang, 
sulaú ututà basaluh nyalupu pisih 


memang, isī basaluh nyalupu petak 
sintel atawā petak kasambuyan tambun, 
dahā basaluh nyalupu danum, tulang 
tunjukà basaluh nyalupu lamiang bua 
garing belum, tahasengà basaluh 
nyalupu riwut, upak pupusà basaluh 
nyalupu kapas bulaú sangkalemu raja, 
puserà basaluh nyalupu garanuhing 
bulaú, balengkung tingangà basaluh 
nyalupu bakam batu sariampung tuhan, 
rombak urungà basaluh nyalupu 
baputan nyarung hiang, tuntang 
salumpukà mijen garing nganderang 
sukah lumpung matan andaú. 32 Kakare 
taluh je kajadian bara biti bereng 
Mangku Amat Sangen ewen due Nyai 
Jaya Sangiang, uras basalupu umba ain 
uluh Pantaí Danum Kalunen, manjadi 
panataú panuhan panakan Raja Bunu 
palus katatahī. 33 Tinaí panyalumpuk 
Mangku Amat Sangen ewen due Nyai 
Jaya Sangiang, manatap palus 
bakandung mijen garing nganderang 
sukah lumpung matan andaú, je belum 
ninggang Tasik Kaharingan, tinaí 
parungà iete Parung Kurik Bungking 
Garing, tuntang je tau hasupa umba 
ewen sintung due iete tikas Raja 
Tunggal Mama Turun Bulaú Apang 
Tuju Samar Tuang, Raja Tunggal 
Sangumang. 34 Limbah te tinaí 
Ranying Hatala nuntun taluh handiaí je 
patut ilalus mahapan aran panyalumpuk 
ewen sintung due, hayak mukeí kuasā, 
manjadian taluh je bara berengà 
manjadi kambang garing, je inyewut 
palus ingutak “Ehem”. 35 Auh kutak je 
inyewut “Ehem” jetuh gagenep 
katamparan uluh munduk manawur 
behas, mampisik gana huang 
gangguranan aran panyalumpuk 
Mangku Amat Sangen ewen due Nyai 
Jaya Sangiang, mingat tamparā je asalà 
bara Ranying Hatala. 


36 Kalute ampin kahandak Ranying 
Hatala manjadian kakare taluh handiaí 
akan ulun kalunen panakan utus Raja 
Bunu, uka ewen tau-tau mahaga kakare 
panataú panuhan je manjadi eka 
bambang penyang Mangku Amat 
Sangen ewen due Nyai Jaya Sangiang 
te basalupu, mangat iē tau mait jaya 
huang pambelumà. 


41 Bawi Ayah hadurut bara Lewu 
Telu nanturung Pantaí Danum 
Kalunen 


1 Amun anak esun Raja Bunu je jadi 
ilaluhan akan Pantaí Danum Kalunen 
jadi sapuluh tilap, sapuluh turu katahi, 
te ampin ewen puna laya-layaú 
pangingatà malalus kakare ajar bara 
Ranying Hatala je tumun ampin gawi 
intu Lewu Kaleka Bukit Batu Nindan 
Tarung Rundung Kereng Angkar 
Bantilung Nyaring. 2 Amun kalute 
ampin kakare taluh handiaí huang 
pambelum anak esun Raja Bunu mijen 
Pantaí Danum Kalunen je jadi uras 
nalingu kakare ajar Ranying Hatala, te 
Ranying Hatala hamauh hayak nyahuan 
Raja Uju Hakanduang Kanaruhan 
Hanya Basakati, uka hadurut nanturung 
Lewu Telu Kalabuan Tingang Rundung 
Epat Kalehulun Talawang. 3 Sana Raja 
Uju Hakanduang jadi sembang Lewu 
Telu, te uluh are uras hakampeleng. 
Hete Raja Uju Hakanduang hamauh 
janjaruman panalataí anak esun Raja 
Bunu huang Pantaí Danum Kalunen je 
are dia mingat ampin kakare peteh 
Ranying Hatala metuh tiwah suntu tatu 
tantaulang bulaú intu Lewu Bukit Batu 
Nindan Tarung. 4 Raja Uju 
Hakanduang janjaruman peteh tuntang 
auh bara Ranying Hatala je manyahuan 
uluh Lewu Telu manatap manyadia 

arep ewen, uka hadurut nanturung 
Pantaí Danum Kalunen, majar buyut 
entah Raja Bunu, sama kilaú Ranying 
Hatala je jadi manyahuan Raja Uju 
Hakanduang malalus kakare gawi 
katika tiwah suntu intu Lewu Bukit 
Batu Nindan Tarung taharep Raja 
Bunu. 2 Kuan Raja Uju Hakanduang: 


Kakare ketun je muhun te kareh, 
manumun peteh Ranying Hatala 
iete Raja Tunggal Sangumang, 
Raja Mantir Mama Luhing 
Bungaí, tuntang Raja Linga 
Rawing Tempun Telun. Ketun 
majar ampin talatah gawin 
balian, bara balian tantulak 
dahiang baya, balian manyaki, 
balian mambuhul, balian balaku 
untung, tuntang kakare ajar je 
beken kea. 6 Ketun majar ewen 
nampara bara gawi je 
pangkakurikà sampaí gawi je 
pangkahai, kilaú ampin ketun je 
manarima ajar bara Ranying 
Hatala huang taharep Raja Bunu 
intu Lewu Bukit Batu Nindan 
Tarung. 7 Kalute kea Raja 
Duhung Mama Tandang, ikaú 
kareh majar anak esun panakan 
Raja Bunu huang Pantaí Danum 
Kalunen, ampin talatah gawin 
balian tantulak ambun rutas 
mateí, talatah mariaran banama 
nyahu, tuntang kakare gawi je 
beken kea, huang gawi pampateí 
bara je kurik palus je hai, sama 
kilaú Ranying Hatala majar Raja 
Bunu huang taharep ketun 
handiaí intu Lewu Bukit Batu 
Nindan Tarung hemben huran. 8 
Tinaí ikaú Raja Linga Rawing 
Tempul Telun, Telun Mama 
Tambun Bunu, tuntang 


Hamparung Apang Kandayun 
Lanting, uka ketun majar ampin 
talatah gawi hanteran, kilau auh 
Raja Pampulau Hawun je 
mandukan usuk garantung, 
hasukah duhung tuntung enteng, 
bandung karungkung mangkepan 
sampulaú dare, ie naturan taluh 
handiaí, palus kea ampin talatah 
gawi tiwah tuntang je beken, 
sama ih kilaú ampin gawi tiwah 
suntu intu Lewu Bukit Batu 
Nindan Tarung. 9 Kalute kea 
ewen je beken, kilaú Raja Garing 
Hatungku, Nyai Endas Bulau 
Lisan Tingang, Nyai Inaí Mangut, 
uka ketun kareh majar anak esun 
panakan Raja Bunu manyadia 
ampin kakare paramun gawi je 
beken, manampa katupat, 
kambungan, tetat sanggar, 
palangka, tuntang paramun gawi 
je beken, bara je kurik palus je 
hai, manumun kakurik tuntang 
kahain gawi, kalute kea ampin 
parabea. 10 Ketun majar ewen 
ampin kakare gawin uluh belum, 
bara malalus gawi lunuk hakaja 
pating, handiwung kanyurung 
pusu, luas anak, tuntang kare 
ampin gawi je beken kea, ilalus 
awi ketun sama kilaú ampin 
kakare gawi je jadi ilalus akan 
ketun manumun peteh Ranying 
Hatala intu Lewu Bukit Batu 
Nindan Tarung hemben huran. 11 
Amun ketun tuh kareh hadurut 
nanturung Pantaí Danum 
Kalunen, Ranying Hatala akan 
mananggare aran ketun bagare 
Bawi Ayah, rimā ketun te kareh je 
pangkasulakà majar uluh bawi 
malalus gawi pampalian huang 
Pantai Danum Kalunen, tuntang 


amun Bawi Ayah kareh jadi majar 
uluh bawi balian, te ketun 
inanggare tinai bagare bawin 
balian. 


12 Limbah ewen hapeteh raweí uras 
jadi barasih, te Raja Uju Hakanduang 
mameteh tinaí umba Raja Ungkuh Batu 
Tuhan Jenjang Liang, uka iē helu 
hadurut nanturung Pantai Danum 
Kalunen, manampayah huang kueh eka 
je tau rasuk pakat bahum uluh Lewu 
Telu hinje buyut entah Raja Bunu, je 
jadi tahi mijen Pantaí Danum Kalunen. 
13 Amun Raja Uju Hakanduang uras 
jadi maatuh kakare taluh handiaí je 
manumun auh peteh bara Ranying 
Hatala, te ewen sintung uju gandang 
halalian buli Lewu Bukit Bulaú 
Kangantung Gandang, Rundung 
Kereng Rabia Nunyang Hapalangka 
Langit. 


14 Limbah te Raja Ungkuh Batu 
hadurut, nyamah banyelu-nyelu katahī 
mangumbang petak danum, palus jatun 
je manyupa lewu huma, petak danum je 
tau uluh Pantaí Danum Sangiang belum 
hinje umba uluh Pantaí Danum 
Kalunen. 15 Mangkeme kalute, Raja 
Ungkuh Batu Tuhan Jenjang Liang 
madu gandang halalian buli Lewu Telu. 
Kilen kea jalanā handak buli, je 
sembang tantan Bukit Samatuan. 16 
Hete Raja Ungkuh Batu Tuhan Jenjang 
Liang mendeng tampajahen ngaju 
nampaliaú ngawa, yē taratuntū atun 
pahalendang batang danum puna lenda- 
lendang sinde, tuntang huang 
kabentengan batang danum te atun kea 
pahalendang ije lewu je bahalap tutu 
ampil. 17 Bara hunjun tantan Bukit 
Samatuan, Raja Ungkuh Batu Tuhan 
Jenjang Liang palus masuh rahusan 
batang danum je hai pahalendangà, te 


nanturung lewu je taratuntun awi puna 
bahalap ampil, andaú te jadi hamalem iē 
sembang lewu te palus mangahaú uluh 
huma balaku uap. 18 Sana uluh huma 
nahingan atun uluh balaku uap, te uluh 
huma nyahuan iē tame, palus ewen 
pander sarita, hayak misek bara kueh 
pandumah uluh te, eweh arā, tuntang 
akan kueh batang jalanā. Kuan Raja 
Ungkuh Batu Tuhan Jenjang Liang 
janjaruman janjulanā: 


Aku tuh uluh bara Batang Danum 
Jalayan, Lewu Telu Kalabuan 
Tingang, tuntang gangguranan 
arangkù iete bagare Raja Ungkuh 
Batu Tuhan Jenjang Liang. 


Bara katika jete uluh lewu mananggare 
arā bagare Ongko Jalayan. 19 Ongko 
Jalayan janjaruman janjulanā, iē jadi 
mangumbang ngurah Pantaí Danum 
Kalunen, manggau petak danum, lewu 
huma je rasuk hayak bahalap eka uluh 
Pantaí Danum Sangiang tau belum 
hinje hapakat umba ulun Pantaí Danum 
Kalunen. Kuan Ongko Jalayan: 


20 Ampi hindaí atun je tau rasuk. 
Huang jalanangkù gandang 
halalian buli akan Pantaí Danum 
Sangiang, aku sembang ije tantan 
bukit, palus mandengan intu 
tantan bukit, je bagare Bukit 
Samatuan ara, hayak aku 
tampajahen ngaju nampaliaú 
ngawa, eleh taratuntungku ije 
batang danum tuntang ije lewu je 
hai pahalendangà, datuh 
pahalingeí. Te bukū aku tuh 
dumah manalih ketun. Naraí aran 
lewu jetuh? 


21 Te uluh huma palus janjaruman aran 
lewu ewen: 

Lewu Tutuk Juking, tuntang aran 
batang danum jete bagare Batang 
Danum Kahayan. Ikeí nampara 
mangkalewu hetuh iete bara 
katika tatu hiang ikeí huang Lewu 
Bukit Tambak Raja sampalangan 
nampahendeng Parung Hai 
Ngimaí Lumpung Matan Andaú 
maja Pantaí Danum Sangiang. 


22 Limbah te tinaí Ongko Jalayan palus 
janjaruman peteh Ranying Hatala je 
jadi inyampaí hajamban Raja Uju 
Hakanduang, awi uluh bara Lewu Telu 
dia pire katikā tinaí hadurut nanturung 
Pantaí Danum Kalunen, je tantaí majar 
ulun kalunen kilaú gawin Raja Uju 
Hakanduang majar uluh Lewu Bukit 
Batu Nindan Tarung hemben huran 
taharep Raja Bunu palus kakare garing 
tarantangà. 


23 Hetuh aku atun karamahan 
dumah malalus peteh mandehen 
Ranying Hatala, awi kare buyut 
entah Raja Bunu je jadi mijen 
Pantaí Danum Kalunen tuh ampī 
jadi are kalapean ampin kakare 
peteh Ranying Hatala katika 
malalus tiwah suntu intu Lewu 
Bukit Batu Nindan Tarung 
hemben huran, tuntang limbah 
aku tuh kareh, atun tinaí uluh 
Lewu Telu hadurut nanturung 
lewu tuh. Ewen te kareh je 
mampahendeng mangun balaí, 
manampa kare hejan, batang 
talian. 24 Huang katika te kareh, 
ketun uras intehaú dumah. Kalute 
kea kakare raja, nyai, kameluh, 
putir, dambung, patih, panakan 
Raja Bunu, uka dumah umba 
mandinun ajar bara Bawi Ayah. 
Ewen te iete bagare Raja Helu 
Maruhum Usang, Raja 


Sariantang Penyang, Kameluh 
Rangkang Sangiang, Raja Landa 
Bagadung Batu, Raja Sina 
Bakuncir Panjang, Raja Siam 
Tempun Tambaku Mangat, Raja 
Kaling Babilem Pamungkal 
Garantung, Raja Pait Panuang 
Balanga, Raja Jampa Panuang 
Balanga, Garahasi Minton 
Panuang Badil Tambun, Nyai Siti, 
Diang Lawai, Nyai Bitak, Nyai 
Banun, Raja Malayu Batatupung 
Bulaú, Patih Rumbih, Dambung 
Mangkurap, tuntang Patih Dadar. 


25 Limbah hakutak kalute, Ongko 
Jalayan palus lilap dia katawan tintu 
darī. Uluh Lewu Tutuk Juking paham 
hengan angatà, akan kueh pandarī 
Ongko Jalayan te, dia ewen handung 
hakatawā. Pehe tutu ateí ewen mite 
kajadian je kalute ampī. Kapadahal 
Ongko Jalayan jadi gandang halalian 
buli Batang Danum Jalayan, Lewu Telu 
Kalabuan Tingang. 


26 Umbet jadi katahin andaú Ongko 
Jalayan janjaruman akan uluh Lewu 
Tutuk Juking, te huang benteng 
hanjewu, metuh ewen are mananjung 
kumbang batiliung akan ngaju akan 
ngawa, belahà metuh manampa jalanā 
malan, malauk mambilis, satiar 
bausaha, te salenga atun auh je 
manampa hengan ewen. 27 Tarahining 
auh taluh je guhu-guhup, letu-letus 
sinde auha bara ngambu. Ewen uras 
nampayah akan ngambu, te salenga 
taragitan ewen taluh je duru-durut 
ampin tampayahà bara ngambu, palus 
muhun tende intu bentuk Lewu Tutuk 
Juking. 28 Harun ewen katawā tinaí, 
jete je inyewut palangka bulaú 
lambayung nyahu hadurut bara Lewu 
Telu, inambakas awi Raja Tunggal 


Sangumang, Raja Linga Rawing 
Tempun Telun, Raja Duhung Bulaú 
Sahawung Bulaú Tempun Buang 
Penyang. Ewen te hadurut mangun 
balaí eka ewen majar ulun kalunen 
balian, palus sukup kea ampin kakare 
gawi je beken. 29 Kueh pire katahī 
pangun balaí te jadi, hayak hai tutu 
pahalendangà, eka Bawi Ayah kareh 
mijen, amun ewen majar ulun kalunen. 
Limbah te tege kea ije balaí eka ewen 
nantuajar, tuntang balaí te paham hai 
kea pahalendangà, sukup kare hejan, 
pakang, tuntang batang taliā. 30 Amun 
kakare gawin balaí te uras jadi, te Raja 
Duhung Bulaú Sahawung Bulaú 
Tempun Buang Penyang, atun mimbul 
pinang tawar je palus belum bahalap 
tutu intu balikat balaí te. Limbah te 
Raja Duhung Bulaú Sahawung Bulaú 
Tempun Buang Penyang palus 
janjaruman tinaí akan uluh sahapus 
Lewu Tutuk Juking kuā: 


Amun pinang tawar tuh kareh jadi 
nampara mamua, hete ikeí bara 
Lewu Telu akan karamahan 
dumah, palus nampara nantuajar 
kakare gawi je manumun ampin 
ketun belum. 


31 Limbah te tinaí Raja Duhung Bulaú 
Sahawung Bulaú Tempun Buang 
Penyang gandang halalian buli 
nanturung Lewu Telu. Amun jadi umbet 
katahī pinang tawar je imbul awi Raja 
Duhung Bulaú Sahawung Bulaú 
Tempun Buang Penyang nampara 
mamusu, mamotok, hayak mamua 
labat, te palus hadurut Bawi Ayah 
nanturung Lewu Tutuk Juking. 


32 Ewen jadi sembang Lewu Tutuk 
Juking, te ewen handiaí je inyewut 
Bawi Ayah nampara nantuajar ulun 


kalunen balian, bara gawi je 
pangkakurik palus gawi je pangkahal, 
kalute kea manampa kare katupat, 
sukup saregep manumun ampin gawi, 
hayak ewen kea nantuajar ampin uluh 
maatuh kabaluma belum, maatuh 
kakare gawi-gawia. 33 Huang katika 
Bawi Ayah nantuajar ulun kalunen 
balian, hete ewen mambagi arepa. Inai 
Mangut, Inai Oring, tuntang Inai 
Kamandai, manalih hila jalayan hulu 
danum, ewen nantuajar mahapan auh 
kutak uluh Batang Danum Karimoí, 
awi te bukū uluh hulu batang danum 
mahapan kutak Karimoí atawā Ut 
Danum. 34 Limbah te tinaí je nantuajar 
hila benteng Batang Danum Kahayan 
palus akan hila tumbangà, iete Raja 
Garing Hatungku ewen due Nyai Endas 
Bulaú Lisan Tingang, tuntang ewen je 
beken kea. Awi te tamparā atun Kutak 
Sangiang je ihapan awi uluh Pantaí 
Danum Kalunen je inyewut kutak utus 
batang petak. 35 Bara auh pander 
tantuajar Bawi Ayah akan utus uluh 
batang petak, panakan Raja Bunu je 
atun huang Pantaí Danum Kalunen, 
amun ewen malalus kakare gawī, ewen 
mahapan bawin balian. 36 Awi te 
tamparā huran intu Pantaí Danum 
Kalunen tuh tege bawin balian. Sasa- 
sasar umba katahī, uluh bawi dia hindaí 
malalus gawi je babehat. Yē inangkiri 
tinaí mahapan balian hatue, palus 
wayah jetuh, je inyewut hatuen balian 
atawā basir balian. 


37 Tinaí akan panakan anak esun Raja 
Bunu je belum natap-nayap manyuang 
petak danum, sungeí saka, atun 
hakabeken ampī malalus kakare gawi- 
gawiā. Jete awi manumun ampin 
kapatutà huang eka mijen. 38 Amun 
itah nampayah huang Batang Danum 


Katingan, ewen malalus ampin gawin 
aī manumun eka mijen, Batang Danum 
Kapuas malalus ampin gawin aī 
manumun eka mijen, kalute kea Batang 
Danum Barito, Batang Danum Kapuas 
Buhang, Batang Danum Mantaya, 
Batang Danum Kumaí, Batang Danum 
Jelaí, Batang Danum Mahakam, Batang 
Danum Lamandaú, tuntang are kea 
batang danum je beken, uras malalus 
ampin gawī hakabeken tumun ekā 
mijen. 39 Je badehen tutu manumun je 
iajar sulakà awi Bawi Ayah iete huang 
ewen je mijen Batang Danum Kahayan, 
tuntang jatun kahubahà kilaú kakare 
gawi tumun auh ajar Ranying Hatala 
hemben huran je hajamban Raja Uju 
Hakanduang intu Lewu Bukit Batu 
Nindan Tarung, palus inangkaluli awi 
Bawi Ayah intu Lewu Tutuk Juking. 


40 Tuntang tinaí Bawi Ayah maningak 
majar panakan utus Raja Bunu, bara 
ampin kare kutak pander, hadat basa, 
budi basara, maja barusik kulā bitī, uras 
mahapan hadat basara je bahalap. 41 
Jakaí atun je sala kare kutak pander, 
talanjur pahalawu raweí, sala hadat 
basarā umba kula, umba bawi tabela, 
jete iē buah singer, butang dandan 
kasalā. Mani-manih amun sala gawi- 
gawia, tingkah lalangā, nyamah 
mangapehe kulā bitī, nakaú nyuhuk 
ramun kulā, jete paham hai singer 
dandan kasalā. 42 Kalute kea amun 
uluh kawin babane, ela sama sinde je 
atun auh kasalan huruí rinting. Awi te 
bukū amun atun kahandak madu anak 
jariā akan halumpat hajakat, hasanger 
hingat, helu-helu atun pangumbang auh 
bara hila je hatue. 43 Amun atun je 
kawin hasansala huruí rinting, jete 
bagare tulah atawā pali arā. Gawi je 
kalute mampatulah petak danum, atawā 


manampa palin petak danum. Awi te 
ewen je manampa katulah, ië mampateí 
manuk, bawuí, sapi, hadangan, hapā 
manyaki petak danum, kayu lakaú, 
mangat kapali tulah sahu dia tau 
manjadi buah petak danum, bahu lakaú. 
Amun dia malalus jete, te kare bua dia 
tau mamua bahuruí, kalute kea pamalan 
dia tau bahasil. 44 Awi te puna ela sama 
sinde utus panakan Raja Bunu mawi 
gawi je sala, papa, sala huruí rinting, 
sala kutak pander, tingkah lalangà 
umba kula biti. Keleh belum bua-buah, 
tau-tau mahaga kare petak danum, taluh 
je belum hunjun petak, tuntang kare 
taluh je belum huang danum, taluh je 
jadi inyadia awi Ranying Hatala akan 
Pantaí Danum Kalunen. 


45 Amun kakare gawin Bawi Ayah te 
uras jadi, tuntang katahin ewen huang 
Pantaí Danum Kalunen tanggar nduan 
uju nyelu, te ewen tinaí gandang 
halalian buli Lewu Telu Kalabuan 
Tingang, Rundung Epat Kalehulun 
Talawang, buli Pantaí Danum 
Sangiang, hayak te kea manandak 
mananggare aran lewu je eka ewen 
majar bagare Lewu Tanjung Nyahu, 
Rundung Karangan Penyang, palus 
batang danumà bagare Batang Danum 
Nyahu Maruang Duhung, Guhung 
Pintih Tambarirang Nahasak Hanyi, 
tuntang nampara bara katika jete ulun 
kalunen manyewut Ranying Hatala 
bagare Ranying Hatala Langit, Raja 
Tuntung Matan Andaú, Tuhan Tambing 
Kabunteran Bulan, Jata Balawang 
Bulaú, Kanaruhan Bapager Hintan. 

